text:
སྟེས་དབང་གང་འདྲ་བྱས་ཏེ་བྱུང་བ་ངས་མདོར་བསྡུས་ཤིག་ཞུས་ན། ༡༩༩༨ ལོར་ཤེས་རིག་ལས་ཁུངས་ནང་ལ་རྒྱ་གར་གཞུང་གི་སྔོན་འགྲོའི་དགེ་རྒན་དེ་ཚོ་ལ་ལམ་སྟོན་ཀྱི་ཡིག་ཆ་ཞིག་ཛ་དྲག་ངང་སྒྱུར་དགོས་བྱུང་བ་རེད། ཤེས་རིག་གིས་ཤེས་རིག་ལས་བྱེད་ནང་ནས་བོད་ཡིག་ཡག་པ་དང་དབྱིན་ཇི་ཡག་པ་མི་གཉིས་གསུམ་རེ་ཚོགས་ཆུང་བཟོས་ཏེ་ཤོག་བུ་བཅུ་གྲངས་རེ་བགོས་ནས་བསྒྱུར་བཅུག་པ་རེད། ང་བོད་ཡིག་ཏོག་ཙམ་ཡག་པའི་གྲས་ཡིན་ཙང་ཚོགས་ཆུང་གཅིག་གི་ནང་ལ་བཞག་བྱུང་། ང་ཚོས་བསྒྱུར་བའི་སྐབས་སུ་ངའི་རོགས་པ་གཉིས་དབྱིན་ཇི་ཡག་པོ་ཡོད་རེད། ཡིན་ནའང་དེ་ཚུར་བོད་སྐད་ཐོག་འགྲེལ་བཤད་བརྒྱབ་དུས་"ག་རེ་ཟེར་དགོས་རེད་གཅིག་ཡོད་པ་"ལྟ་བུ་མ་གཏོགས་དོན་དག་ག་རེ་ཡིན་པ་ཏག་ཏག་ལབ་ཐུབ་ཀྱི་མི་འདུག དེ་འདྲ་དེང་སང་ང་རང་ཚོའི་སྤྱི་ཚོགས་ནང་ལ་མང་པོ་ཡོད་རེད། དཔེར་ན་ང་ཚོས་གློག་བརྙན་ལྟ་དུས། འོ་ད་གནག་པོ་ཞེ་དྲག་ལབ་སོང་ཟེར་གྱི་རེད། "གང་ལབ་སོང་"ཞེས་དྲིས་དུས་"འོ་གཅིག་ཡོད་པ། ག་འདྲ་ལབ་དགོས་རེད།"ཅེས་བརྡ་འཕྲོད་པ་ཞིག་བརྗོད་མ་ཐུབ་པ་ཞིག་ཡོང་གི་ཡོད་པ་ལྟ་བུ་རེད། ང་ཚོར་བགོས་པའི་ཤོག་གྲངས་བཅུ་དེ་ཚར་བ་བྱ་དགོས་དུས་ངས་ཚིག་མཛོད་མང་པོ་ཞིག་ལ་བལྟས་ནས་བསྒྱུར་བ་ཡིན། ང་ཚོས་བསྒྱུར་བ་དེ་ཡག་པོ་འདྲ་པོ་ཞིག་ཆགས་འདུག དེར་བརྟེན་ང་ལ་ཡིག་སྒྱུར་གྱི་ཐད་ལ་ནུས་པ་ཡོད་པ་དེ་གོང་རིམ་ནས་གཟིགས་པ་རེད།
དེ་ནས་གནས་ཚུལ་གཞན་དག་ཅིག་ལ། ང་རང་གཞུང་ཞབས་ཡིན་པའི་ཆ་ནས། དེ་སྔོན་གཞུང་ཞབས་ནང་མ་ཞུགས་སྔོན། རང་གིས་གང་དྲན་པ་དེ་བྲིས་ཆོག་པའི་རང་དབང་དེ་ཡོད་མ་རེད། ང་རང་རྩོམ་ཡིག་འབྲི་རྒྱུ་དང་ཀློག་རྒྱུར་དགའ་པོ་ཡོད། གཞུང་ཞབས་སུ་ཞུགས་རྗེས་གང་བྱུང་བྲིས་ཆོག་གི་མེད་སྟབས། དེའི་ཚབ་ལ་ཡིག་སྒྱུར་བྱ་རྒྱུའི་བསམ་བློ་དེ་བྱུང་བ་རེད། བྱས་ཙང་། བྱེད་སྒོའི་ལམ་ནས་སློབ་ཁྲིད་བྱེད་ཐབས་ཞེས་པའི་དེབ་ཁ་ཤས་དང་། གསར་བཏོད་དང་གསར་གཏོད་པ་སོགས་བསྒྱུར་བ་རེད། ཡིན་ནའང་དེ་ཚོ་ཚོད་ལྟ་ལྟ་བུ་རེད།
རྗེས་སུ་ཤེས་རིག་ལས་ཁུངས་ཀྱི་རྩོམ་སྒྲིག་འགན་འཛིན་ཨཅརྱ་ཀརྨ་སྨོན་ལམ་ལགས་དང་མཉམ་དུ་ཤེས་ཡོན་སྲིད་བྱུས་ཀྱི་ཟིན་བྲིས་དང་པོ་དེ་དབྱིན་སྐད་ནས་བོད་སྐད་དུ་བསྒྱུར་བ་རེད། ཀརྨ་སྨོན་ལམ་ལགས་མཉམ་དུ་ལོ་བཅུ་གྲངས་ཤིག་ལས་ཁུངས་གཅིག་ནང་བསྡད་ཅིང་དེའི་རིང་ཡིག་སྒྱུར་རང་གི་ཐོག་ནས་མཉམ་དུ་ལས་ཀ་བྱས་པ་དེ་བཙན་བྱོལ་བོད་མིའི་གཞི་རིམ་ཀྱི་ཤེས་ཡོན་སྲིད་བྱུས་གཅིག་པུ་རེད། ངེད་གཉིས་ཀྱིས་བསྒྱུར་བ་དེ་ཟམ་གདོང་རིན་པོ་ཆེའི་སྐབས་ལ་གཏན་ལ་ཕབ་པའི་ཤེས་ཡོན་སྲིད་བྱུས་དེ་མ་རེད། དེའི་གོང་ལ་གཅིག་ཡོད་རེད། དེའི་ཟིན་བྲིས་ཚང་མ་དབྱིན་སྐད་ཐོག་ལ་བྲིས་ཡོད་ཅིང་གོང་རིམ་ནས་ཀརྨ་ལགས་ང་གཉིས་ལ་དེ་སྒྱུར་གསུངས་པ་རེད། ངེད་གཉིས་ཀྱིས་བསྒྱུར་བའི་སྐབས་ལ། འགན་གཙོ་བོ་དེ་ཀརྨ་སྨོན་ལམ་ལགས་ཀྱིས་བཞེས་པ་རེད། ཡིན་ནའང་། ཁོང་དང་མཉམ་ལས་བྱེད་དུས། དབྱིན་ཇི་ནས་བོད་སྐད་དུ་སྒྱུར་སྟངས་ཀྱི་ཐད་ལ། གཅིག་ཤེས་ཀུན་གྲོལ་གྱི་དཔེ་ལྟར། ཚིག་གྲུབ་ཁ་ཤས་ཤིག་བསྒྱུར་སྟངས་མཐོང་བ་ཙམ་གྱིས། གནད་འགག་མང་པོ་ཞིག་ཤེས་ཐུབ་པ་བྱུང་། དེས་ང་ལ་དངོས་གནས་ཡིག་སྒྱུར་གྱི་ཟབ་སྦྱོང་སྤྲད་པ་ལྟ་བུའི་ཧ་ཅང་ཕན་ཐོགས་པོ་བྱུང་། དེ་ཡན་ཆད་དེ། ང་རང་ཡིག་སྒྱུར་གྱི་ལས་དོན་ན་ཇི་ལྟར་ཞུགས་པའི་སྐོར་དེ་རེད། ད་གཤམ་ལ། དོན་དག་རང་གི་སྒང་ལ་བབས་ནས་བཤད་ཀྱི་ཡིན།
མི་མང་པོས་"ལོ་ཙཱ་བ། ལོ་ཙཱ་བ།"ཞེས་གལ་ཆེན་པོ་ཞིག་ཏུ་རྩི་གི་ཡོད་རེད། ལོ་ཙཱ་བ་ཞེས་པའི་ཚིག་གི་དོན་དག་ནི་འཇིག་རྟེན་གྱི་མིག་ཟེར་གྱི་ཡོད་རེད། དོན་དུའང་ལོ་ཙཱ་བ་ཚོ། མི་རིགས་མི་འདྲ་བ་དང་། སྐད་ཡིག་མི་འདྲ་བ། རིག་གཞུང་མི་འདྲ་བའི་དབར་དུ། ཕན་ཚུན་ཤེས་རྟོགས་དང་རྒྱུས་ལོན། ཉམས་སུ་མྱོང་བ་བཅས་ཀྱི་བརྒྱུད་ལམ་གྱི་བྱེད་པོ་ལྟ་བུ་དེ་ཡིན་ཙང་། ཧ་ཅང་གལ་ཆེན་པོ་རེད། ཧ་ཅང་གནད་འགག་ཆེན་པོ་རེད། ཡིན་ནའང་ཧ་ཅང་གི་གནད་འགག་ཆེན་པོ་ཡིན་པ་དང་། དཀའ་ལས་ཁག་པོ་ཡིན་པ་གཉིས་འཁྲུལ་མི་ཉན། ལོ་ཙཱའི་ལས་ཀ་འདི་ལ་དཀའ་ངལ་ཡོད་རེད་དེ། མི་རང་ག་བས་འཇོན་ཐབས་མེད་པའི་ཧ་ཅང་གིས་དཀའ་ཚེགས་ཆེན་པོ་ཞིག་ལ་བརྩིས་ན་འགྲིག་གི་མ་རེད། ཡིག་སྒྱུར་གྱི་ལས་ཀ་དེ་ཆུ་རྐྱལ་རྒྱག་པ་དང་གཅིག་པ་རེད། ཆུའི་ཕྱི་རུ་ལངས་ནས་བལྟས་བསྡད་ན་ཞེད་རྒྱུ་ལས་ཤེས་རྒྱུ་ཡོད་མ་རེད། ཆུའི་ནང་འཛུལ་པ་ཡིན་ན་རྐྱལ་རྒྱག་རྒྱུའི་བརྒྱུད་རིམ་ཞིག་འགོ་བཙུགས་ཚར་པ་རེད། དེ་ཡིན་དུས་ཡིག་སྒྱུར་གྱི་ལས་ཀའི་ནང་དངོས་སུ་འཛུལ་ནས་ལས་ཀ་དེ་ག་རང་བྱས་ན་ཤེས་རྒྱུ་དང་མུ་མཐུད་ཡར་རྒྱས་འགྲོ་རྒྱུ་ཞིག་རེད་འདུག དེ་ཡིན་དུས་ཞེད་སྣང་ཚ་པོ་དང་ཧ་ཅང་གིས་དཀའ་ལས་ཁག་པོ་ཞིག་ལ་དགོངས་པ་མ་བཞེས་ན། ཡག་གི་རེད་བསམ་གྱི་འདུག དེ་དཀའ་ངལ་སེལ་ཐབས་གལ་ཆེ་ཤོས་ཤིག་རེད།
ད་དེ་ནས་བསྒྱུར་བ་དེ་ཚད་ལྡན་ཞིག་དགོས་པ་རེད། ཚད་ལྡན་ཟེར་བའི་ཚད་དེ་མ་ཡིག་གི་ནང་དོན་ནོར་བ་དང་འཁྲུལ་བ་མེད་པའི་ངང་ནས་ཚུར་བསྒྱུར་ཐུབ་པ་བྱ་རྒྱུ་དེ་རྩ་དོན་དང་པོ་རེད། དེ་ལ་ཡང་གནད་འགག་གཉིས་རེད། སྒྱུར་མཁན་གྱིས་མ་ཡིག་གི་ནང་དོན་འཁྲུལ་བ་མེད་པར་གོ་བ་དང་། གང་གོ་བ་དེ་འཁྲུལ་བ་མེད་པར་བོད་སྐད་དུ་སྟོན་ཐུབ་དགོས་པ་དེ་རེད། དང་པོ་དེ་མ་ཡིག་གི་གོ་བ་ལེན་རྩལ་རེད། གཉིས་པ་དེ་བོད་ཡིག་ཏུ་འབྲི་རྩལ་རེད། བོད་ཡིག་ནང་དུ་བསྒྱུར་ནས་འབྲི་དུས་ཁྱད་ཆོས་གང་ཚང་དགོས་རེད་ཟེར་ན། མ་ཡིག་དེ་ལ་དོན་ཙམ་མ་ཡིན་པར་ཚིག་གི་རྩལ་དང་རྩོམ་གྱི་སྒྲིམ་གཞི། རྗོད་སྟངས་ཀྱི་ཉམས་སོགས་མང་པོ་ཞིག་ཡོད་པ་དེ་ཚང་མ་བརྒྱ་ཆ་བརྒྱ་མ་ཉམས་པར་ཚུར་འཁྱེར་རྒྱུ་དེ་ཁག་པོ་རེད་དེ། ག་ཚོད་ཐུབ་ཐུབ་ཀྱིས་མ་ཡིག་གི་ཁྱད་ཆོས་དེ་འགྱུར་གྱི་ནང་སླེབ་ཐུབ་པ་བྱ་རྒྱུ་དེ་གལ་ཆེན་པོ་རེད་འདུག ལྷག་པར་དུ་བོད་པ་ཚོས་གོ་བདེ་པོ་དང་རྟོགས་བདེ་པོ་ཡོང་བ་བྱ་རྒྱུ་དེ་རེད། རྩ་བའི་ཡིག་སྒྱུར་བྱེད་སྟངས་ཐད་ལྟ་ཚུལ་མང་པོ་ཡོད་རེད། ཁ་ཤས་ཀྱིས་མ་ཡིག་གི་ནང་དོན་ཙམ་མ་ཟད། ཚིག་གི་མང་ཉུང་དང་། གོ་རིམ། ཐ་ན་དབྱངས་ཀྱི་མཐོ་དམའ་དང་གཅོད་མཚམས་ཚུན་ནས་མ་ཡིག་དང་མཐུན་ཐབས་བྱེད་དགོས་ཟེར་མཁན་ཡོད་རེད། ཡང་ནང་དོན་མ་གཏོགས་ཚིག་གི་སྦྱོར་བ་དང་། དབྱངས་ཀྱི་འདེགས་འཇོག་སོགས་མ་ཡིག་ལ་བསྟུན་དགོས་མ་རེད་ཟེར་མཁན་ཡང་ཡོད་རེད། ངའི་ལྟ་ཚུལ་ལྟར་བྱས་ན། དང་པོ་ང་ཚོས་ཅིའི་ཕྱིར་བོད་སྐད་དུ་བསྒྱུར་གྱི་ཡོད་རེད་ཅེས་པའི་དྲི་བར་ལན་འདེབས་དགོས་རེད། དེ་ལ་ལན་སྣ་ཚོགས་ཡོང་སྲིད་པ་རེད། ཡིན་ནའང་ཚང་མས་ཐུན་མོང་དུ་ཁས་ལེན་བྱེད་སྲིད་པའི་ལན་གཅིག་ཡོད་པ་དེ། མ་ཡིག་དབྱིན་ཇི་ཡིན་ན། གཙོ་བོ་བོད་ཡིག་མ་གཏོགས་དབྱིན་ཇི་མ་ཤེས་མཁན་གྱི་ཀློག་པ་པོ་ཚོའི་ཆེད་དུ་བསྒྱུར་གྱི་ཡོད་རེད་ཅེས་པ་དེ་རེད། ཚུར་བསྒྱུར་བ་དེ་གོ་རྒྱུ་མེད་པའམ་གོ་བདེ་བོ་མེད་པ་ཆགས་ན་མ་བསྒྱུར་བ་དང་ཆ་རེད། བསྒྱུར་པ་དེ་གོ་ཡི་ཡོད་པ་ཡིན་ནའང་གོ་བདེ་པོ་མ་ཡིན་པར། ཀློག་པ་པོས་དཀའ་ལས་ཞེ་དྲག་བརྒྱབ་དགོས་པ་དང་སུན་པོ་འདྲ་བྱུང་བ་དེ་འགྱུར་ཡག་པོ་མ་རེད།
ཡིན་ནའང་གོ་བདེ་པོ་ཟེར་བའི་སྐབས་ལ་ཡང་གོ་ནོར་མ་ཐེབས་པ་ཞིག་དགོས། བོད་ཀྱི་དཔེ་མཛོད་ཁང་གིས་སྔོན་མ་ཚན་རིག་དུས་དེབ་དང་པོ་དེ་བཏོན་པ་རེད། ངའི་རོགས་པ་བོད་ཡིག་ཡག་པོ་ཞེ་དྲག་ཡོད་པ་ཁ་ཤས་ཀྱིས་ཚན་རིག་དུས་དེབ་བཀླགས་རྗེས་"ཁྱོན་ནས་ཡག་པོ་བསྒྱུར་མི་འདུག་"ཟེར། ངས་རྒྱུ་མཚན་འདྲི་དུས་་"གོ་ཡི་མི་འདུག"ཟེར། དེ་ནས་ཡག་པོ་བྱས་དྲིས་དུས། ཁོང་ཚོར་ཚན་རིག་གི་རྨང་གཞིའི་ཤེས་བྱ་རྩ་བ་ནས་མི་འདུག། རྨང་གཞིའི་ཤེས་ཚད་མེད་ན་དེ་བོད་ཡིག་ནང་ཡོད་པའི་རྒྱུ་མཚན་གྱིས་དེ་གོ་ཡི་མ་རེད། དབྱིན་ཇི་ཡག་པོ་ག་ཚོད་ཡོད་པ་ཡིན་ནའང་ཚན་རིག་གི་རྨང་གཞིའི་ཤེས་བྱ་ཙམ་ཡང་མ་ཤེས་མཁན་ཞིག་གིས་ཚན་རིག་གི་གཞུང་ལ་བལྟས་པ་ཡིན་ན་དབྱིན་ཇི་ཤེས་པའི་རྒྱུ་མཚན་གྱིས་གོ་ཐུབ་ཀྱི་མ་རེད། དེ་ནི་བོད་ཀྱི་སྐད་ཡིག་ཡག་པོ་ག་ཚོད་ཡོད་ནའང་ནང་པའི་གཞུང་《ཚད་མ་རྣམ་འགྲེལ།》དང་《ཤེས་རབ་སྙིང་པོ།》སོགས་བལྟས་པ་ཙམ་གྱིས་གོ་གི་མེད་པ་དང་གཅིག་པ་རེད། བྱས་ཙང་གོ་མ་གོ་ཟེར་བ་དེ་སྐབས་མང་པོ་ཞིག་ལ་ཀློག་པ་པོར་རྨང་གཞིའི་ཤེས་ཚད་ཡོད་མེད་ལ་ཐུག་ཡོད་རེད།
ལོ་ཙཱའམ་ཡིག་སྒྱུར་གྱི་ལས་ལ་ཞུགས་དུས། ཐོག་མར་དེ་མི་རང་ག་བས་འཇོན་ཐབས་མེད་པ་ཞིག་རེད་བསམ་པའི་ལོག་རྟོག་དེ་དོར། ཡིག་སྒྱུར་ཚད་ལྡན་གྱི་གཞི་རྩའི་ཚད་གཞི་དེ་གསལ་པོ་ཆགས་དུས། ད་ཡིག་སྒྱུར་བ་རང་གི་ཚད་གཞིའི་སྐོར་དེ་བཤད་དགོས་པ་རེད། སྒྱུར་མཁན་ལ་ཆ་རྐྱེན་གང་དགོས་ཀྱི་འདུག་ཟེར་ན། དང་པོ་དེ་སྐད་ཡིག་གནས་ཚད་དེ་དགོས་རེད། སྐད་ཡིག་གི་གནས་ཚད་དེ་སྐད་ཡིག་གཉིས་ཀ་ལ་བྱང་ཆུབ་པ་ཞིག་བྱུང་ན་ཡག་ཤོས་རེད། བྱང་ཆུབ་པ་ཟེར་དུས། སྐད་ཡིག་དེ་དང་དེའི་ནང་དུ། འཆད་ཐུབ་པ། རྩོམ་ཐུབ་པ། ཉན་ཐུབ་པ་དེ་འདྲ་ཞིག་དགོས་རེད། སྐད་ཡིག་གཉིས་ཀའི་ཐད་ལ་བྱང་ཆུབ་པ་མ་བྱུང་ཡང་། བསྒྱུར་བྱའི་སྐད་ཡིག་ནང་བྲིས་ཡོད་པའི་མ་དཔེ་དེ་ནོར་འཁྲུལ་མེད་པར་གོ་ཐུབ་པ་དང་དེའི་བྲོ་བ་མྱོང་ཐུབ་པ་གང་ཞིག སྒྱུར་བྱེད་སྐད་ཡིག་གི་ནང་དུ་འཆད་ཉན་རྩོམ་གསུམ་ཚད་ལྡན་ཐུབ་པ་ཞིག་ངེས་པར་དགོས་རེད། དཔེ་ཆ་བཞག་ན། དབྱིན་ཇི་ནས་བོད་ཡིག་ལ་སྒྱུར་གྱི་ཡོད་ན་དབྱིན་ཇིའི་མ་ཡིག་གི་ནང་དོན་འཁྲུལ་བ་མེད་པར་གོ་ཐུབ་མཁན་ཡིན་དགོས། དེ་ཉུང་མཐའི་ཚད་གཞི་རེད། དབྱིན་ཡིག་ནང་རྦད་དེ་འཆད་ཉན་རྩོམ་གསུམ་ཆ་ཚང་བྱེད་ཐུབ་མཁན་བྱུང་ན་ཡག་ཤོས་རེད་དེ་དེ་འདྲ་རང་མ་བྱུང་ནའང་འགྲིགས་ཀྱི་ཡོད་རེད། དེ་བོད་ཡིག་ཐོག་ཚུར་སྒྱུར་གྱི་ཡོད་པ་བརྟེན་བོད་ཡིག་ནང་དངོས་གནས་འཆད་ཉན་རྩོམ་གསུམ་ཆ་ཚང་གི་ཤེས་ཚད་ལྡན་པའི་མི་སྣ་ཞིག་དགོས་པ་དེ་གལ་ཆེན་པོ་རེད། ཡང་བོད་ཡིག་ནས་དབྱིན་ཇིའི་ནང་སྒྱུར་གྱིེ་ཡོད་ན་དབྱིན་ཇིའི་གནས་ཚད་དེ་འཆད་ཉན་རྩོམ་གསུམ་བྱེད་ཐུབ་མཁན་དང་བོད་ཡིག་ནང་གོ་བ་ལེན་ཐུབ་པ་ཉུང་མཐའ་ལ་དེ་འདྲ་བྱུང་ན་འགྲིགས་ཀྱི་ཡོད་རེད། ངས་འདི་སྤྱིའི་དབང་དུ་བྱས་ནས་བཤད་ཀྱི་ཡོད། དེ་གསལ་བཤད་མ་བྱས་ན་ཡང་ཁ་ཤས་ཀྱིས་ངག་ལྐུགས་པ་དང་རྣ་བ་འོན་པ་དེ་འདྲ་དཔེ་རུ་བཀོད་ནས་ཀླན་ཀ་བྱས་ཡོང་གི་རེད།
གཉིས་པ་དེ་ནང་དོན་རེད། སྐབས་ཐོག་གང་སྒྱུར་གྱི་ཡོད་པ་དེའི་ཤེས་ཚད་དགོས་རེད། དཔེར་ན། ཁྲིམས་ཀྱི་ཡིག་ཆ་བསྒྱུར་གྱི་ཡོད་ན་ཁྲིམས་ཀྱི་ཤེས་ཚད་དགོས་རེད། བརྩམས་སྒྲུང་ཞིག་སྒྱུར་གྱི་ཡོད་ན་སོ་སོ་རང་ཉིད་བརྩམས་སྒྲུང་འབྲི་མི་ཤེས་མཁན་ཞིག་ཡིན་ན་སྒྱུར་ཐུབ་ཁག་པོ་རེད། སྒྱུར་བ་ཡིན་ནའང་ཡག་པོ་ཆགས་ཀྱི་མ་རེད། སོ་སོ་ནམ་རྒྱུན་སྙན་ངག་འབྲི་མི་ཤེས་མཁན་ཞིག་ཡིན་ན་སྙན་ངག་དེ་ཚུར་སྒྱུར་ཐུབ་ཀྱི་མ་རེད། དེ་བཞིན་ལོ་རྒྱུས་སོགས་གང་ཡིན་ནའང་ཁྱབ་ཁོངས་དེའི་རྨང་གཞིའི་ཤེས་ཚད་ཡིན་གཅིག་མིན་གཅིག་ལྡན་དགོས་ཀྱི་ཡོད་རེད། དེ་ནས་གལ་ཆེ་ཤོས་གཅིག་ལ་ཡིག་སྒྱུར་གྱི་ལས་ཀ་དེ་ཉོབ་ཏོ་ཉོབ་ཏོ་རེད། སྒྱུར་ཡིག་གི་ནང་དུ་སོ་སོའི་བསམ་ཚུལ་བསྲེས་ནས་བཤད་ས་ཡོད་མ་རེད། མ་ཡིག་གི་ཚིག་རེ་རེ་བཞིན་འདེད་ནས་འགྲོ་དགོས་རེད། དེ་ཡིན་དུས་བརྩོན་འགྲུས་ཧ་ཅང་ཆེན་པོ་བྱེད་དགོས་པ་དེ་ཆ་རྐྱེན་གལ་ཆེ་ཤོས་ཤིག་རེད། ཤོག་བུ་གཅིག་གཉིས་སྒྱུར་བར་ཞེ་དྲག་དཀའ་ལས་བརྒྱབ་དགོས་མ་རེད། ཡིན་ནའང་དེབ་བསྒྱུར་དགོས་བྱུང་ན་ཉི་མ་ནས་ཟླ་བ་དང་ཟླ་བ་ནས་ལོ་འགོར་གི་ཡོད་རེད། སོ་སོའི་བསམ་ཚུལ་འདོན་ས་མེད་པ་ཙམ་མ་ཟད། སྒྲུང་དང་སྙན་ངག་སོགས་རང་ངོས་ནས་རྩོམ་དུས་ཇི་བཞིན་དགའ་སྐྱོ་ཆགས་སྡང་གི་ཚོར་བ་ཡང་ཡིག་སྒྱུར་བྱེད་དུས་བསྟན་ས་གང་ཡང་ཡོད་མ་རེད། འགོ་མཇུག་བར་གསུམ་ཆ་ཚང་མི་གཞན་གྱི་བསམ་ཚུལ་ཡིན་དུས་ཡིག་སྒྱུར་གྱི་ལས་ཀ་དེ་ཉོབ་ཏོ་ཡིན་པས་ཡིག་སྒྱུར་བར་བརྩོན་འགྲུས་དགོས་པ་དེ་གནད་འགག་གི་ཆ་རྐྱེན་གཅིག་རེད་འདུག
དེ་ཡན་དེ་ཡིག་སྒྱུར་བའི་ཆ་རྐྱེན་སྐོར་རེད། ད་དངོས་སུ་སྒྱུར་བའི་སྐབས་སུ་དང་པོ་དེ་ལ་མ་ཡིག་དེ་ཀློག་དགོས། སྤྱིར་བཏང་ང་ཚོས་དེབ་ཀློག་དུས་བྱ་བ་ཞེ་དྲག་མང་པོ་བྱེད་ཀྱི་ཡོད་རེད། དེ་ཡང་ལག་པས་དེབ་འཛིན་པ་དང་མིག་གིས་ཡི་གེ་ལ་གཡས་ནས་གཡོན་དུ་བལྟས་ཏེ་ཀློག་པ། ཡི་གེ་ཀློག་ནས་བྱུང་བའི་གོ་བ་དང་འཆར་སྣང་། དེ་ཚོ་ཡིད་ལ་འཇོག་པ་སོགས་དུས་གཅིག་ལ་ལས་ཀ་མང་པོ་ཞིག་བྱེད་འགྲོ་ཡི་ཡོད་རེད། དེ་ནས་དེབ་དེ་ཁ་བརྒྱབ་ནས་ཕར་བཞག་སྟེ། དེའི་ནང་དོན་རང་གི་བློ་ལ་འཆར་སྟངས་ལ་བསམ་བློ་བཏང་ན། ཀློག་པ་པོའི་བློའི་ནང་དེབ་དེ་བཀླགས་པ་ལས་བྱུང་བའི་འཆར་སྣང་ངམ་དོན་སྤྱི་འདྲ་པོ་ཞིག་ཤར་བསྡད་ཡོད་རེད། ཡིན་ནའང་དེབ་དེའི་ནང་གི་ཚིག་དྲན་གྱི་འདུག་གམ་བལྟས་ན། ཚིག་གྲུབ་སྙན་པོ་གཅིག་གཉིས་མ་གཏོགས་དྲན་གྱི་མ་རེད། དེ་དེབ་ཀློག་དུས་ཀྱི་ཡོངས་ཁྱབ་ཀྱི་བྱེད་སྟངས་རེད། སྒྱུར་མཁན་ཡིན་ན་ཀློག་སྟངས་དེ་ཙམ་གྱིས་མི་འགྲིག་པར་ཀློག་སྟངས་གཉིས་སྤྱོད་དགོས་རེད། དང་པོ་དེ་གོང་ཞུས་ལྟར་ཐད་ཀར་བཀླགས་ནས་སྒྲུང་ངམ་སྙན་ངག ལོ་རྒྱུས་གང་ཡིན་རུང་། དེ་དང་དེའི་བྲོ་བ་མྱང་རྒྱུ་དེ་རེད། བྲོ་བ་དེ་ཡང་དང་པོ་དེ་གལ་ཆེན་པོ་ཞེ་དྲག་རེད། མི་ཚེའི་ནང་དང་པོ་ཟེར་བ་དེ་གལ་ཆེན་པོ་རེད། བརྩེ་དུངས་དང་པོ། ཁ་ལག་དང་པོ། ཉམས་མྱོང་དང་པོ་སོགས་དང་པོ་དེ་ཚོ་གང་ཡིན་ནའང་སེམས་ལ་བག་ཆགས་གལ་ཆེན་པོ་འཇོག་གི་ཡོད། ཆོས་ལུགས་ལྟ་བུར་ཆ་བཞག་ན། སོ་སོར་དང་པོ་འཕྲད་ཅིང་འདྲིས་པའི་ཆོས་ལུགས་དེ་མི་ཚེ་གཅིག་རིང་གི་ཆོས་ལུགས་སུ་ཆགས་འགྲོ་བ་རེད། ཁ་ལག་ལྟ་བུར་ཆ་བཞག་ནའང་། སྐྱེས་ཙམ་ཉིད་ནས་ཐོག་མར་བཟའ་གོམས་སུ་ཆགས་པའི་ཟས་དེ་ཚོ་ཚེ་ཟས་སུ་གྱུར་འགྲོ་བ་རེད། བྱས་ཙང་དང་པོ་ཟེར་བ་དེ་ལ་ནུས་པ་དམིགས་བསལ་ཡོད་རེད། དཔེ་དེབ་བཀླག་རྒྱུ་དེར་ཡང་དང་པོའི་བྲོ་བ་དང་གཉིས་པ་བསྡུར་ན་ཁྱོན་ནས་འདྲ་ཡི་མ་རེད། དེར་བརྟེན་བྲོ་བ་དང་པོ་དེ་མྱོང་དགོས་རྒྱུ་གལ་ཆེན་པོ་རེད། གང་ཡིན་ཟེར་ན། ཡིག་སྒྱུར་ཞེས་པ་དེ་སྟབས་བདེ་པོ་བྱས་ནས་བཤད་ན། སྐད་ཡིག་གཅིག་གི་ནང་དུ་ཡོད་པའི་བྲོ་བ་དེ་ལོ་ཙཱ་བས་མྱངས་ཏེ། སྐད་ཡིག་དེ་མི་ཤེས་པའི་མི་ལ་རང་སྐད་བཀོལ་ནས་བྲོ་བ་དེ་ཚོར་འཇུག་པ་འདྲ་པོ་རེད།
ཀློག་སྟངས་གཉིས་པ་དེ་ཚིག་དང་ཚིག་བྱས་ནས་ཀློག་དགོས། ཀློག་དུས་དོན་མ་ཤེས་པ་དང་ཚིག་མ་ཤེས་པ་ལ་རྟགས་བརྒྱབ་རྒྱུ་དེ་གལ་ཆེན་པོ་རེད། རྟགས་བརྒྱབ་ཚར་རྗེས་དེ་ཚོའི་གོ་དོན་རྟོགས་ཐབས་བྱེད་དགོས་རེད། དེ་ནས་དེང་སང་གི་དབྱིན་ཇིའི་རྩོམ་ཡིག་མང་པོ་ཞིག་ལ། དུམ་མཚམས་སམ་ཕྲེང་འབེབས་སོ་སོའི་ནང་ལ་དབྱིན་སྐད་དུ། Topic sentence ཞེས་པ་ཞིག་ཡོད་རེད། དེའི་དོན་བོད་སྐད་དུ་བརྗོད་བྱ་གཙོ་བོ་སྟོན་པའི་ཚིག་ཕྲེང་ཟེར་གྱི་ཡོད་རེད། ཚིག་ཕྲེང་དེས་བརྗོད་བྱ་གཙོ་བོ་བསྟན་གྱི་ཡོད་པ་རེད། དེ་མིན་གྱི་ཚིག་ཕྲེང་ཚང་མ་བརྗོད་བྱ་གཙོ་བོ་སྟོན་པའི་ཚིག་ཕྲེང་གི་རྒྱས་བཤད་དམ་དེའི་ཡན་ལག་ལྟ་བུ་རེད། ཚིག་ཕྲེང་དེ་ངོ་མ་འཕྲོད་ན། ལོ་ཙཱ་བས་བསྒྱུར་དུས་བརྗོད་དོན་གཙོ་ཕལ་གྱི་དབྱེ་བ་ཕྱེ་ཤེས་ཀྱི་མ་རེད། དེ་མ་ཤེས་པར་བོད་ཡིག་ཏུ་བསྒྱུར་བ་དེ་ཚོ་འཐོར་བསྡད་ཡོད་རེད། འཐོར་དོན་གང་རེད་ཟེར་ན་གཙོ་བོ་གང་འཆད་ཀྱི་ཡོད་པ་དང་དེའི་འགྲེལ་བཤད་གང་ཡིན་པ། ཡན་ལག་གང་ཡིན་པ་བཅས་ཀྱི་གནད་འགག་ངོས་འཛིན་མ་ཐུབ་པར་ཚིག་གི་ཕྲེང་བ་ཙམ་བསྒྱུར་དུས། གོ་ཁག་པོ་དང་སྙན་པོ་མེད་པ་ཆགས་ནས་ཀློག་པ་པོ་ལ་ཚོར་བ་སྤྲོད་ཐུབ་ཀྱི་མ་རེད། བརྗོད་བྱ་གཙོ་བོ་སྟོན་པའི་ཚིག་ཕྲེང་དེ་དུམ་མཚམས་སམ་ཕྲེང་འབེབས་སོ་སོའི་ནང་དངོས་སུ་ཡོད་རུང་མེད་རུང་། ང་ཚོས་བསྒྱུར་བའི་སྐབས་ལ། དུམ་མཚམས་འདིའི་བརྗོད་བྱ་གཙོ་བོ་གང་དང་གང་རེད། དེའི་རྒྱས་བཤད་གང་དང་གང་རེད། གཙོ་ཕལ་ཕྱེ་ན་ཕལ་བ་གང་དང་གང་རེད། དེ་ཚོ་ངོ་འཕྲོད་དགོས་པ་གལ་ཆེན་པོ་རེད།
དེ་བཞིན་མ་ཡིག་གི་རྩོམ་པ་པོའི་རྩོམ་སྤྱི་ཡོངས་ལ་ཐུན་མོང་མ་ཡིན་པའི་ཁྱད་ཆོས་དང་འགྲོས་གང་འདྲ་ཡོད་མེད་དང་ཚིག་དེ་ཚོ་མཐོ་དམན་བེད་སྤྱོད་གང་འདྲ་བཏང་ཡོད་མེད། ཁོ་རང་གི་ལྟ་བ་གང་འདྲ་ཡིན་མིན་ལ་དོ་སྣང་བྱེད་དགོས་རྒྱུ་དེ་གལ་ཆེན་པོ་རེད་བཞག དེ་ནས་ཚིག་མ་ཤེས་པ་ཡོད་ན་ཚིག་མཛོད་མང་པོ་བེད་སྤྱོད་བཏང་ནས་ཧ་གོ་བར་བྱ་རྒྱུ་དེ་རེད། ཚིག་མཛོད་ལ་ཡག་སྡུག་བརྩི་རྒྱུ་ཁྱོན་ནས་མི་འདུག གང་ཡིན་ཟེར་ན་ཚིག་མཛོད་ཚང་མ་ལ་སོ་སོའི་ཁྱད་ཆོས་རེ་རེ་ཡོད་ཅིང་ཁ་ཤས་ནང་སྔོན་གྱི་ཚིག་རྙིང་པ་དང་དེའི་འགྲེལ་བཤད་ཡོད་པ་དང་ཡང་ཁ་ཤས་ནང་དེང་སང་གི་ཆབ་སྲིད་ཚིག་དང་དེའི་འགྲེལ་བཤད་འདུག དེར་བརྟེན་ཚིག་མཛོད་གཅིག་རང་བཟུང་ནས་མ་བཞུགས་པར་ཚིག་མཛོད་མང་ཙམ་ལ་ལྟ་ཐུབ་ན་ཡག་པོ་འདུག ཡང་མང་པོ་ཞིག་གིས། ཚིག་བརྗོད་ཀྱི་ནང་ནས་རག་པའི་ཚིག་དེ་རང་བེད་སྤྱོད་བཏང་བ་མ་གཏོགས་ཚིག་སྦྱོར་སྤེལ་དུས། ཚིག་དེ་སྤྱད་ན་འཚམས་པོ་ཡོད་མེད་དང་སྙན་པོ་ཡོད་མེད་ལ་བསམ་བློ་བཏང་གི་མི་འདུག ང་ཚོ་བོད་པར་དོན་གཅིག་མིང་གི་རྣམ་གྲངས་མང་པོ་ཡོད་རེད། ཚིག་མཛོད་ནང་ནས་ཚིག་གཅིག་རག་པ་དང་། ཚིག་དེའི་གོ་དོན་དང་མཐུན་པའི་ཚིག་གཞན་གང་དང་གང་ཡོད་མེད་ལའང་བསམ་བློ་བཏང་ནས་བེད་སྤྱོད་བཏང་དགོས། དེ་བཞིན་བརྗོད་བྱ་དང་འབྲེལ་ཡོད་ཀྱི་དཔྱད་གཞིའི་ཡིག་ཆ་ག་ཚོད་མང་མང་བལྟས་ཏེ། བསྒྱུར་བྱའི་དོན་དག་གི་ཐད་ལ་སྒྲོ་འདོགས་བཅད། དེའི་ཐད་ལ་གོ་བ་གསལ་པོ་དང་སྒྱུར་དུས་སེམས་ནང་ལ་འཆར་སྣང་འདྲ་པོ་ཞིག་ཡོད་པ་བྱ་རྒྱུ་དེ་གལ་ཆེན་པོ་རེད། སྒྲོ་དོགས་ཆོད་ཅིང་གོ་བ་གསལ་པོ། འཆར་སྣང་ལྡན་པ་བྱུང་ན་རང་ལ་གདེངས་ཚོད་སླེབ་ཀྱི་ཡོད། གདེངས་ཚོད་བསླེབས་ན་སོ་སོས་དངོས་སུ་བསྒྱུར་བའི་སྐབས་སུ་དེའི་ཐོག་ལ་ང་རང་ཐོགས་པ་མེད། ཤེས་ཀྱི་ཡོད་བསམས་ནས་སྤོབས་པ་སྐྱེ་ཡི་རེད། དེ་མ་གཏོགས་བསྒྱུར་དུས་ནང་དོན་དང་ཚིག་ཕྲེང་གཉིས་ཀའམ་གང་རུང་ལ་ངེས་ཤེས་ཏན་ཏན་མེད་པ་ཡིན་ན། བསྒྱུར་དུས་གདེང་ཚོད་ཡོད་མ་རེད། བསྒྱུར་བའི་ཚིག་ལའང་ཤུགས་ཡོད་མ་རེད། འགྱུར་བཟང་ངན་གྱི་ཁྱད་པར་འགྲོ་ས་གཙོ་བོ་དེ་རེད།
དེ་ནས་དངོས་སུ་སྒྱུར་བའི་སྐབས་སུ་བློའི་ཁྱེར་བཟོ་དེ་ཧ་ཅང་གནད་འགག་ཆེན་པོ་རེད་འདུག ངས་སྒྱུར་བསྡད་པ་མང་ཆེ་བ་སྒྲུང་དང་ལོ་རྒྱུས་ཡིན་པ་བརྟེན། དང་པོ་སོ་སོའི་སེམས་དེ་ཁོང་ཁྲོ་དང་བློ་ཕམ་ལྟ་བུའི་ཚོར་བ་དྲག་པོའི་གཞན་དབང་དུ་མ་བཏང་བར། སེམས་བཏང་སྙོམས་སམ་ལྷོད་ལྷོད་ལ་གནས་པ་བྱེད་ཀྱི་ཡོད། སེམས་བཏང་སྙོམས་སུ་གནས་ཐབས་ཙམ་མ་ཟད་མ་རྩོམ་འབྲི་མཁན་རྩོམ་པ་པོ་དེས། རྩོམ་དེ་འབྲི་བའི་སྐབས་ཀྱི་གནས་བབས་གང་འདྲ་ཡིན་པ་དང་། ཁོང་གིས་རྩོམ་དེ་འབྲི་བའི་སྐབས་སུ་ལྟ་ཚུལ་དང་དགོངས་པ་གང་འདྲ་བཞེས་ཀྱི་ཡོད་མེད་དེ་ཚོ་བློ་ལ་འཆར་བར་བྱས་ནས་སོ་སོས་དེ་ག་རང་མར་དབབ་རྒྱུའི་ཐབས་ཤེས་བྱས་པ་ཡིན་ན་བརྗོད་བྱ་དང་རྗོད་བྱེད་གཉིས་ཀའི་ཐད་ཉམས་ཐོན་རྒྱུར་ཏན་ཏན་ཁྱད་པར་འདུག དེ་བཞིན་ལོ་རྒྱུས་ཤིག་བསྒྱུར་གྱི་ཡོད་ན། མི་སྣ་དེའི་སྐབས་དུས་དེའི་གནས་སྟངས་ཆ་ཚང་མིག་ལ་འཆར་བ་བྱས་ཏེ་བསྒྱུར་ན་ཁྱད་པར་ཆེན་པོ་ཡོང་གི་འདུག དེ་མ་ཡིན་པར་སོ་སོའི་སེམས་པ་རྦད་དེ་འཁྲུག་བསྡད་ནས་ཕར་ཕྱོགས་རྩོམ་པ་པོའི་སྐབས་དེ་དུས་ཀྱི་་སེམས་ཁམས་དང་ཁོར་ཡུག་ལ་ཁྱོན་ནས་བསམ་མནོ་མ་བཏང་བར། ཚིག་ལ་ཚིག་གིས་བསྒྱུར་བཞག་ན། དེ་འཕྲུལ་འཁོར་གྱིས་བསྒྱུར་པ་འདྲ་པོ་དང་། ཚིག་མཛོད་གཅིག་པུ་ལ་བལྟས་ནས་སྒྱུར་བ་འདྲ་པོ་ཡིན་སྟབས་ཞེ་དྲག་གོ་རྒྱུ་དང་ཚོར་རྒྱུ་ཡོང་གི་མ་རེད། དེ་ནས་རྩོམ་ཡིག་མང་པོའི་ནང་ལ་མི་སྣ་ཡོད་པས་དེ་ཚོ་སུས་སུ་ལ་གུས་ཞབས་དང་སུས་སུ་ལ་འཁོན་འཛིན་ཡོད་མེད་ཀྱི་གནད་འགག་དེ་ཚོ་ཤེས་དགོས་རྒྱུ་དེ་གལ་ཆེན་པོ་རེད་འདུག གང་ཡིན་ཟེར་ན་ཚིག་བེད་སྤྱོད་བྱེད་དུས་འཁོན་འཛིན་ཡོད་ན་འཁོན་འཛིན་གྱི་རྣམ་པ་མཚོན་རྒྱུ་དང་ཡང་གུས་ཞབས་ཡོད་པ་ཡིན་ན་གུས་ཞབས་ཀྱི་རྣམ་པ་མཚོན་རྒྱུར་དོ་སྣང་བྱ་དགོས་པ་རེད་འདུག
ང་ཚོས་སྔོན་མ་ཚན་རིག་དང་ཨང་རྩིས་བསྒྱུར་རྒྱུ་དཀའ་ལས་ཁག་ཤོས་རེད། སྙན་ངག་དང་ལོ་རྒྱུས་སྒྲུང་དེ་ཚོ་སྒྱུར་སླ་ཤོས་རེད་བསམས་ཀྱི་ཡོད་ཀྱང་དེ་འདྲ་རེད་མི་འདུག སྒྱུར་ལས་སླ་ཤོས་དེ་ཚན་རིག་དང་ཨང་རྩིས་རེད་འདུག ཚན་རིག་དང་ཨང་རྩིས་བསྒྱུར་དུས་ང་ཚོར་ཐ་སྙད་མེད་པའམ་ཡོད་ཀྱང་གཅིག་གྱུར་མེད་པའི་དཀའ་ངལ་ཕྲན་བུ་ཡོད། དེ་ང་ཚོ་བོད་པའི་དམིགས་བསལ་གྱི་དཀའ་ངལ་ཞིག་རེད། དེ་མིན་ཚན་རིག་དང་ཨང་རྩིས་བསྒྱུར་དུས་ཚིག་དང་དོན་གྱི་ཉམས་འགྱུར་བསམ་བློ་གཏོང་དགོས་མ་རེད། སྤྱི་ཚོགས་དང་ལོ་རྒྱུས་ཀྱི་རྒྱབ་ལྗོངས་ཀྱང་ཤེས་དགོས་མ་རེད། དེ་བཞིན་རིག་གཞུང་དང་ཆོས་ལུགས་ཀྱི་བསམ་བློ་གཏོང་སྟངས་ལའང་བསམ་བློ་གཏང་དགོས་མ་རེད། འོན་ཀྱང་སྒྲུང་དང་སྙན་ངག་ལོ་རྒྱུས་བསྒྱུར་དུས་དེ་ཚོ་ལ་བསམ་མནོ་མང་པོ་གཏོང་དགོས་རེད། དེ་བཞིན་སྐད་ཡིག་གི་རིམ་པ་ལ་བསམ་མནོ་ཞེ་དྲག་གཏོང་དགོས་འདུག རྩོམ་པ་པོ་དེ་ཡིས་ཕྲུ་གུ་ལ་བཀླག་རྒྱུ་བྲིས་ཡོད་ན་ཚུར་བསྒྱུར་ཚར་དུས་དེ་མི་རྒན་པས་བཀླག་རྒྱུ་འདྲ་པོ་ཆགས་ན་དེ་འགྲིག་གི་མི་འདུག དེ་བཞིན་དབྱིན་ཇིའི་གནའ་རྩོམ་ཡིན་ན་དེ་ཚུར་སྒྱུར་དུས་དེང་རབས་ཀྱི་ཚིག་བེད་སྤྱོད་བཏང་ན་མི་འཚམས་ཤིང་སྔོན་མའི་ཉམས་མེད་པར་བརྟེན་ཡག་པོ་མི་འདུག
ད་དེ་ནས་སྒྱུར་བའི་སྐབས་སུ་མ་ཡིག་གི་ཚིག་ཕྲེང་ངམ་བརྗོད་པའི་གོ་རིམ་ཡིན་ནའང་རེད། དུམ་མཚམས་སམ་ཕྲེང་འབེབས་ཡིན་ནའང་རེད། དེབ་རང་གི་མགོ་མཇུག་བར་གསུམ་གྱི་འབྲེལ་བ་ཡིན་ནའང་རེད། ཐ་ན་སྒྲའི་གཅོད་མཚམས་དང་། མིང་ཚིག་དང་ཚིག་དོན་གྱི་ཉམས་འདོན་ཚུལ་དེ་ཚོ་ཚང་མ་ག་ཚོད་ཐུབ་ཐུབ་ཀྱིས་མ་ཡིག་དང་མཐུན་པ་དང་། མ་ཡིག་ལྟར་གྱི་གོ་རིམ་ཐོག་ནས་གོ་བརྡ་སྤྲོད་ཐབས་བྱ་རྒྱུ་དེ་གལ་ཆེན་པོ་རེད། དེ་ལྟར་བྱེད་དུས་གོ་བརྡ་སྤྲོད་ཐབས་གཏན་ནས་མི་འདུག་ན། གཞི་ནས་གོ་རིམ་དཀྲུག་པ་དང་། དོན་སྒྱུར་བྱེད་པ། ཐ་ན་ཚིག་ཁ་ཤས་གསར་དུ་བསྣན་དགོས་རེད་མ་གཏོགས། དཀའ་ངལ་དེ་འདྲ་གང་ཡང་མེད་པར་གོ་རིམ་དཀྲུག་པ་དང་། དོན་སྒྱུར་བྱེད་པ། མ་ཡིག་ལ་མི་བསྟུན་པ་བྱས་ན་འགྲིག་གི་མ་རེད། དེ་ཡིག་སྒྱུར་གྱི་རྩ་དོན་གལ་ཆེ་ཤོས་ཤིག་རེད། གལ་ཏེ་མ་ཡིག་ལ་མི་བསྟུན་པའི་སྲོལ་དེ་དར་ཆེ་ན། རིམ་པས་རིམ་པས་སྒྱུར་དང་བརྩམས་གཉིས་དབྱེ་བ་ཞེ་དྲག་མེད་པ་དང་། ཐ་ན་བསྒྱུར་བ་དང་ཡིན་དང་མ་ཡིག་གི་ནང་དོན་སྙིང་བསྡུས་བཟོས་པ་ཡིན་དབྱེ་བ་མེད་པ་ལྟ་བུ་ཆགས་ཏེ་ཡིག་སྒྱུར་ཟེར་བ་དེ་ཚད་དང་མཚམས་གང་ཡང་མེད་པ་ཆགས་ཉེན་ཡོད། དེར་བརྟེན་མདོར་ན་སོ་སོས་སྒྱུར་བའི་ཚིག་དེ་མ་དཔེའི་ནང་གང་དུ་ཡོད་མེད་རྩིས་སྤྲད་ཤོག་ཟེར་ན་སྤྲད་རྒྱུ་ཡོད་པ་ཞིག་བྱེད་དགོས་རེད་མ་གཏོགས། ཡར་མར་དཀྲུག་སྟེ་བོད་ཡིག་ནང་གོ་བདེ་པོ་འདྲ་ཞིག་བཟོས་ཀྱང་དོན་དུ་མ་ཡིག་ནང་རྩ་བ་ནས་མེད་པ་མང་པོ་ཞིག་སླེབས་ཡོད་ན། ཡིག་སྒྱུར་གྱི་ཚད་གཞིའི་ཐད་ནས་བཤད་ན་སྡུག་ཤོས་དེ་ཆགས་པ་རེད།
ཡང་མི་རིགས་སོ་སོའི་སྐད་ནང་བཤད་སྟངས་མ་འདྲ་བ་མང་པོ་ཞིག་ཡོད་པ་དེ་ཚོ། མི་རིགས་རང་རང་གི་སྐད་ཆའི་བཤད་སྲོལ་དང་། རིག་གཞུང་གི་རྒྱབ་ལྗོངས་ལ་བལྟས་ནས་བསྒྱུར་དགོས་རེད་མ་གཏོགས་མ་ཚིག་ལ་དེ་འདྲ་གསལ་བའི་དབང་གིས་འགྱུར་གྱི་ནང་ལ་དེ་བཞིན་དུ་བསྒྱུར་དགོས་པའི་ངེས་པ་མེད། དེར་བརྟེན་ཕར་ཕྱོགས་མི་རིགས་ཀྱི་སྐད་ཆ་བཤད་སྟངས་དེ་བོད་སྐད་ནང་འཆད་མི་སྲིད་པ་དང་བཤད་སྟངས་ཁྱོན་ནས་མེད་པ་དེ་ཚོའི་རིགས་ལ་གཟབ་གཟབ་བྱེད་དགོས་འདུག དཔེ་ཆ་བཞག་ན། ང་ཚོ་བོད་སྐད་ནང་ག་ལེར་ཕེབས་ཟེར་བ་དེར་ please go slowlyཟེར་བསྒྱུར་བ་ཡིན་ན་ཁྱད་མཚར་པོ་ཞེ་དྲག་ཆགས་ཀྱི་རེད། ཚིག་ལ་བལྟས་ན་ག་ལེར་འགྲོ་རོགས་གྱིས་ཟེར་གྱི་ཡོད་རེད། ཡིན་ནའང་ང་ཚོས་བྲེལ་བ་ཡོད་པའི་སྐབས་སུ་ཡང་ག་ལེར་ཕེབས་ཞེས་བརྗོད་ ཀྱི་ཡོད་རེད། དེ་ཡག་པོ་བྱས་ནས་ཕེབས་རོགས་གྱིས་ལབ་ཀྱི་ཡོད་པ་རེད། དེ་བཞིན་དགོང་མོ་ཕྱི་རྒྱལ་དེ་ཚོས་སོ་སོའི་ནང་་མི་དེ་ཚོ་ལ་sweet dream ལབ་ཀྱི་རེད། སྤྱིར་བཏང་ sweet ལ་ནང་དོན་མངར་མོ་དང་འཇམ་པོ། སྙིང་རྗེ་པོ་སོགས་ཡོད་རེད། ཡིན་ནའི་སྐད་ཀྱི་ཡོང་ཁུངས་དང་བེད་སྤྱོད་ཀྱི་ཆ་ནས་ཤུགས་ཆེ་ཤོས་མངར་མོ་ལ་འཇུག་གི་ཡོད་རེད། ད་དེ་ང་ཚོས་ཚིག་མཛོད་ནང་ལ་ sweet ཡི་དོན་མངར་མོ་ཡིན་པ་དང་ dream གྱི་དོན་རྨི་ལམ་རེད། ད་དེ་རྨི་ལམ་མངར་མོ་ཞེས་བསྒྱུར་ན་འགྲིགས་ཀྱི་མ་རེད། དེ་བོད་སྐད་རང་གི་བཤད་སྟངས་བྱས་ན་དབུས་གཙང་དུ་གཟིམས་འཇགས་གནང་ངོ་ཟེར་བ་དེ་རེད།
ཚིག་ཁ་ཤས་ཀྱི་རྩ་བའི་དོན་དག་ག་རེ་ཡིན་མིན་ལ་བལྟ་དགོས་རེད། ཡང་ཚིག་ཁ་ཤས་ཀྱི་རྩ་བའི་དོན་དག་ལ་བལྟ་མི་དགོས་པར། དེང་སང་གི་དོན་ག་རེ་ཡིན་མིན་རང་ལ་བལྟས་ནས་བསྒྱུར་དགོས་རེད། དཔེར་ན། དབྱིན་སྐད་ཀྱི་ Breakfast ཞེས་པ་དེའི་རྩ་བའི་དོན་དག་ལ་བལྟས་ན། Break ནི་རྒྱ་ལས་གྲོལ་བ་ལྟ་བུ་རེད། fast ནི་ཁ་ཟས་སྤངས་ཏེ་སྨྱུང་བར་གནས་པའི་དོན་རེད། ཚིག་དེ་གཉིས་མཉམ་དུ་བསྡོམས་ན། སྨྱུང་གནས་ལས་གྲོལ་བ་ལྟ་བུར་གོ་དགོས་པ་རེད། འོན་ཀྱང་དེ་ཚིག་གི་འབྱུང་རྩར་བརྟག་པའི་གོ་དོན་རེད། དེང་སང་ Breakfast ཟེར་བ་དེ་ཡོངས་ཁྱབ་ཏུ་ཞོགས་ཟས་ལ་གོ་དགོས་པ་ལས་སྨྱུང་གནས་ལས་གྲོལ་བའི་གོ་དོན་ཡོད་མ་རེད། དེ་བཞིན་ངའི་གྲོགས་པོ་ཞིག་གིས་སྔོན་མ་དེབ་མཐུག་པོ་ཞིག་བསྒྱུར་ཡོད་ཅིང་དེབ་དེའི་ནང་ལ་མི་ཡར་ནང་ལ་ཡོང་དུས་ Have a seat ལབ་ཀྱི་རེད་པ། have ལབ་ན་ཡོད་པ་ seat ཟེར་ན་རྐུབ་བཀྱག་ཟེར་གྱི་ཡོད། དེར་བརྟེན་ཁོང་གིས་རྐུབ་བཀྱག་གཅིག་ཡོད་པ་གྱིས་ཞེས་བསྒྱུར་ཡོད་རེད། དངོས་གནས་བྱས་ན་དེ་བོད་པའི་བཤད་སྟངས་བྱས་ན་བཞུགས་གདན་འཇགས་ཟེར་བ་དེ་རེད། དེ་བཞིན་ please take a seat ཞེས་པའི་ཚིག་དེ་ཐད་ཀར་བསྒྱུར་ན་རྐུབ་བཀྱག་ལེན་ལབ་ཀྱི་ཡོད་རེད་དེ་དོན་དག་དེ་མ་རེད། དེ་ཡིན་དུས་ཡིག་སྒྱུར་ཟེར་བ་དེ་ཕྱོགས་མང་པོ་ཞིག་ནས་ཚིག་གི་སྒྱུར་མ་རེད། དེ་ག་ནང་བཞིན་ཁ་བྱང་འདྲ་པོ་ལ་ཆ་བཞག་ན་དབྱིན་ཇིའི་ནང་TIBETཞེས་ཆེན་པོ་ཞིག་བྲིས་དེའི་འོག་ལ་ A Political History ཞེས་བྲིས་ཡོད་ན། ང་ཚོེས་ཐད་ཀར་སྒྱུར་དུས། བོད། སྲིད་དོན་གྱི་ལོ་རྒྱུས་ཤིག་ཅེས་བསྒྱུར་གྱི་རེད། དངོས་གནས་བྱས་ན་དེ་བོད་ཀྱི་སྲིད་དོན་རྒྱལ་རབས་སམ་ལོ་རྒྱུས་ཞེས་བསྒྱུར་དགོས་རེད་པ།
དབྱིན་སྐད་ལ་གཅིག་ཚིག་མང་ཚིག་ཡོད་ཀྱང་། བོད་སྐད་ནང་བཞིན་དེ་ཙམ་གྱིས་མངོན་གསལ་དོད་པོ་དང་ཡང་ཡང་ཡོང་བ་ཞིག་མ་རེད། དེར་བརྟེན་དབྱིན་སྐད་ཀྱི་ནང་དུ། གཅིག་ཚིག་མཚོན་པའི་ཚིག a དང་ an ཡོད་ས་ཚང་མར་བོད་སྐད་ཀྱི་ཅིག་དང་ཞིག་འབྲི་དགོས་ཀྱི་མ་རེད་ལ། དབྱིན་སྐད་ཀྱི་མང་ཚིག་ཡོད་ས་ཚང་མར་བོད་སྐད་ཀྱི་མང་ཚིག་མཚོན་པའི་རྣམས་དང་། ཚོ། དག་ལྟ་བུ་འབྲི་དགོས་པའི་ངེས་པ་མེད། དེ་ནས་དཀའ་ངལ་ཆེ་བ་གཅིག་དབྱིན་ཡིག་ནས་བོད་ཡིག་ལ་སྒྱུར་བའི་སྐབས་སུ་སྒྲུང་ཡིན་ནའང་རེད་ལོ་རྒྱུས་ཡིན་ནའང་རེད། གསར་འགྱུར་ཡིན་ནའང་རེད། སྐབས་མང་པོར་ཐོག་མ་དེ་ལ་བསྡོམས་སམ་བསྡུས་དོན་ཞིག་ཡོད་རེད། དཔེར་ན། གསར་འགྱུར་ལ་མཚོན་ན། ཐོག་མར་གནས་ཚུལ་གང་ཞིག་བྱུང་བའི་སྐོར་ཞིག་བཤད་ཀྱི་རེད། དེ་ནས་དེའི་གཤམ་དུ་གནས་ཚུལ་དེ་བྱུང་ལུགས་བྱུང་སྟངས་ཞིབ་ཕྲ་ཡོད་རེད། དེ་སྒྱུར་མཁས་པོ་བྱས་མ་སྒྱུར་ན་ང་ཚོ་བོད་སྐད་ནང་ཟློས་སྐྱོན་ཟེར་བ་དེ་ཆགས་འགྲོ་ཡི་འདུག གང་ཡིན་ཟེར་ན་གཅིག་མདོར་བསྡུས་བྱས་ནས་འཆད་གཅིག་རྒྱས་བཤད་བྱེད་ཀྱི་ཡོད་རེད། དེར་བརྟེན་སྒང་དེ་བསྡོམས་སམ་བསྡུས་དོན་ཡིན་པ་དང་འོག་དེ་རྒྱས་བཤད་ཡིན་པ་མཚོན་ཆེད་དུ་"དེ་ཡང་"ཟེར་བ་ལྟ་བུ་ང་ཚོས་ཁ་སྣོན་བྱས་ན་ཡག་པོ་འདུག དེ་ག་ནང་བཞིན་དབྱིན་ཇིའི་ཚིག་གྲུབ་མང་པོ་ཐུང་ཐུང་རེད། དེ་ཚོ་ཁོང་ཚོའི་ཤད་བརྒྱབ་པ་ལྟར་བོད་སྐད་དུའང་ཤད་བརྒྱབ་ནས་བཅད་བཞག་ན། བོད་སྐད་ནང་བརྗོད་པ་བདེ་བོ་མེད་པ་དང་སྙན་པོ་མེད་པ་ཆགས་ཀྱི་འདུག དེ་འདྲའི་སྐབས་ལ་བོད་སྐད་ནང་ཞིང་དང་ཅིང། ཤིང་སོགས་ཕྲད་སྦྱར་ཏེ་ཚིག་གྲུབ་གོང་འོག་མཐུད་བཞག་པ་ཡིན་ན་དཀའ་ངལ་མི་འདུག དེ་ག་ནང་བཞིན་དབྱིན་ཇིའི་ཚིག་ནང་དངོས་སུ་ཡོད་ནའང་བོད་སྐད་ནང་དངོས་སུ་ལབ་མི་དགོས་པ། དཔེར་ན་བོད་སྐད་ནང་"སྤྲད་བྱུང་"ཟེར་བ་དེས། སྤྲད་ས་"ང་"ཡིན་པ་དེ་"བྱུང་"ཁོ་རང་གིས་སྟོན་ཐུབ་ཀྱི་ཡོད་པར་བརྟེན་"ང་"ཡིན་གཅིག་མིན་གཅིག་ལབ་དགོས་ཀྱི་མེད་པ་རེད། དབྱིན་སྐད་ནང་། I went to school ལྟ་བུར་མཚོན་ན། བོད་སྐད་དུ་“སློབ་གྲྭར་ཕྱིན་པ་ཡིན་”དང་“ང་སློབ་གྲྭར་ཕྱིན་པ་ཡིན”གང་གིས་བསྒྱུར་ནའང་འགྲིག་གི་རེད། གང་ཡིན་ཟེར་ན། སྐབས་འདིའི་“ཡིན་”གྱིས་འགྲོ་མཁན་“ང་”ཡིན་པ་སྟོན་གྱི་ཡོད་རེད། དེ་དང་དེ་ལྟ་བུའི་དཔེ་མཚོན་མང་པོ་ཞུ་རྒྱུ་ཡོད་དེ། ད་དུས་ཚོད་སྐར་མ་ཁ་ཤས་ལས་མེད་དུས་དཔེ་མཚོན་མང་པོ་ཞུ་གི་མིན།
དེ་ནས་དེང་སང་མིའི་མིང་དང་ས་ཆའི་མིང་སོགས་སྒྲ་གདངས་རང་སོར་བཞག་སྟེ་བསྒྱུར་གྱི་ཡོད་རེད། སྤྱིར་བཏང་སྔོན་མའི་དཔེ་ཆ་དེ་ཚོར་ལྟ་དུས། ས་མིང་མི་མིང་མང་པོ་ཞིག་གི་དོན་བསྒྱུར་བ་མ་གཏོགས་སྒྲ་སྒྱུར་ཡོད་མ་རེད། དཔེར་ན་རྡོ་རྗེ་གདན་དང་། རྩྭ་མཆོག་གྲོང་། རྒྱལ་པོའི་ཁབ། ཀུན་དགའ་བོ། མ་སྐྱེས་དགྲ་སོགས་རེད། དེ་ཚོའི་དོན་དག་བོད་སྐད་དུ་བསྒྱུར་བ་དེར་ལེགས་ཆ་ཡོད་རེད། རྒྱ་གར་ལ་རྩ་བ་ནས་འགྲོ་མ་མྱོང་མཁན། རྒྱ་གར་གྱི་སྐད་རྩ་བ་ནས་མི་ཤེས་མཁན་ཚོས་དེ་ཚོ་གོ་དུས་སེམས་ལ་འཆར་རྒྱུ་ཞིག་ཡོང་གི་ཡོད་པ་རེད། དེ་མིན་སྒྲ་སོར་བཞག་གིས་བསྒྱུར་ན། གོ་རྒྱུ་གང་ཡང་མེད་པ་ཆགས་ཀྱི་རེད། དོན་སྒྱུར་བྱས་མེད་ན་བོད་པ་ཚོས་ཀུན་དགའ་བོ་དང་ཤ་རིའི་བུ་ཟེར་དུས་དེང་སང་ངོ་ཤེས་ཤེས་འདྲ་པོ་ཞིག་དང་སེམས་ཐག་ཉེ་པོ་བྱས་ནས་བརྗོད་ཀྱི་ཡོད་པ་དེ་ཕལ་ཆེར་ཡོང་གི་མ་རེད།
ཡང་། ཝ་ར་ཎཱ་སི་དང་། ཀོའོ་ཤི་ཀ། པདྨ་སོགས་སྒྲ་སོར་བཞག་གིས་བསྒྱུར་ཡོད་རེད་མ་གཏོགས་དོན་དག་བསྒྱུར་ཡོད་མ་རེད། སྒྲ་སོར་བཞག་གིས་འབྲི་སྟངས་དེ་ལའང་འབྲི་སྟངས་གཅིག་ལས་མང་བ་ཏན་ཏན་བྱུང་ཡོད་རེད། དེ་འདྲས་སོང་ཙང་སྒྲ་སོར་བཞག་གིས་སྒྱུར་སྟངས་དེ་ལ་ཞིབ་འཇུག་བྱེད་དགོས་པའི་གནད་དོན་མང་པོ་ཡོད་པ་འདྲ། དང་པོ་དེ་གཟུངས་སྔགས་དེ་ཚོ་རེད། གཟུངས་སྔགས་དེ་ཚོ་སངས་རྒྱས་ཀྱིས་བྱིན་གྱིས་བརླབས་པ་ཡིན་དུས། དེའི་སྒྲ་ལ་དམིགས་བསལ་གྱིས་ནུས་པ་ཡོད་པར་ངོས་འཛིན་བྱས་ཏེ། དེ་ལ་དོན་དག་བསྒྱུར་དུ་ཡོད་རུང་དོན་དག་མ་བསྒྱུར་བར། སྒྲ་སོར་བཞག་གིས་བསྒྱུར་གྱི་ཡོད་པ་དེ་གཅིག་རེད། གཉིས་པ་དེ། མིའི་མིང་དང་ས་ཆའི་མིང་ལ་གོ་དོན་གཅིག་ལས་མང་བ་གཉིས་སམ་གསུམ་སོགས་ཡོད་པ་དང་། གོ་དོན་དེ་དག་ཚང་མ་སྟོན་ཐུབ་པའི་བོད་སྐད་ཀྱི་ཚིག་གཅིག་རག་གི་མེད་པ། གོ་དོན་གཉིས་གསུམ་སོགས་ཀྱི་ནང་ནས་སྐབས་འདིར་གང་དུ་གོ་དགོས་མིན་ངེས་གསལ་མེད་པ་དེ་ཚོ་སྒྲ་སོར་བཞག་གིས་བསྒྱུར་ཡོད་རེད། དེ་མིན་རྣམས་ཀྱི་དོན་དག་བསྒྱུར་འདུག དཔེར་ན་ཝ་ར་ཎཱ་སི་སྒྲ་སོར་བཞག་གིས་བསྒྱུར་བ་དང་། ཡངས་པ་ཅན་དོན་དག་བསྒྱུར་བ་ལྟ་བུ་རེད། གསུམ་པ་དེ། བོད་ལ་མེད་པའི་སྐྱེ་དངོས་སོགས་ཀྱི་མིང་དེ་ཚོ་སྒྲ་སོར་བཞག་གིས་བསྒྱུར་ཡོད་པ་རེད། དཔེར་ན་མེ་ཏོག་པདྨ་སོགས་རེད། དེ་ཚོ་གང་ཡིན་རུང་། འགོ་རུ་ཡུལ་དང་གྲོང་ཁྱེར་དང་མེ་ཏོག ཆུ་སོགས་བླ་ཐབས་སུ་སྣོན་པའི་ཐབས་ཤེས་སྤྱད་ཡོད།
སྒྲ་སོར་བཞག་བྱས་ཏེ་སྒྱུར་དུས། འབྲི་སྟངས་དེ་ལ་རྣམ་པ་གཅིག་ལས་མང་བ་བྱུང་ཡོད་རེད། དེང་སང་མང་པོ་ཞིག་གིས། ཆོས་རྒྱལ་ཚོའི་སྐབས་ལ། ཕྱིའི་ས་མིང་མི་མིང་སོགས་སྒྲ་སོར་བཞག་གིས་འབྲི་དུས། སྔགས་ཡིག་གི་འབྲི་སྟངས་དེ་གཅིག་པུ་སྤྱད་ཡོད་པ་དང་། དེ་གཏན་འབེབས་རེད། ང་ཚོས་ཀྱང་དེང་སྐབས་རྒྱ་གར་ཙམ་མ་ཟད་ནུབ་ཕྱོགས་ཀྱི་ས་མིང་མི་མིང་དེ་ཚོ་ངེས་པར་དུ། སྔགས་ཡིག་གི་འབྲི་སྟངས་དེ་རང་འབྲི་དགོས་རེད་ཅེས་གསུང་གི་ཡོད་རེད། ཡིན་ནའང་དེ་བདེན་པ་མ་རེད། སྔོན་གྱི་ཡིག་ཆ་རྙིང་པར་གཟིགས་ན། ལེགས་སྦྱར་སྐད་སོགས་རྒྱ་གར་གྱི་སྐད་ནས་བསྒྱུར་དུས། “གུ་རུ་”ལ་“འགུ་རུ་”སོགས་བོད་སྐད་ཀྱི་སྒྲ་གང་ཉེ་བ་འབྲི་བའི་སྲོལ་གཅིག་དང་། སྔགས་ཡིག་གི་འབྲི་སྟངས་བཅས་སྲོལ་གཉིས་བྱུང་ཡོད་པ་དང་། ལེགས་སྦྱར་གྱི་སྐད་མ་ཡིན་པའི་རྒྱ་སྐད་དང་སོག་སྐད་ཀྱི་མི་མིང་ས་མིང་སྒྱུར་དུས། བོད་སྐད་ཀྱི་འབྲི་སྟངས་ལྟར་སྒྲ་གང་ཉེ་བ་འབྲི་སྲོལ་་བྱུང་ཡོད་པ་རེད། དཔང་རྟགས་གསལ་ཤོས་ཤིག་ལྷ་སའི་གཙུག་ལག་ཁང་མདུན་དུ་ཡོད་པའི་རྡོ་རིང་སྒང་ལ་རྒྱ་ནག་གི་ས་ཆའི་མིང་དང་བློན་པོའི་མིང་། གོང་མའི་མིང་ཡོད་པ་དེ་ཚོའི་དག་ཆ་འབྲི་སྟངས་ད་ལྟ་ང་ཚོའི་སྔགས་ཡིག་འབྲི་སྟངས་བཞིན་བྲིས་ཡོད་མ་རེད། དེ་ནས་མར་མགྲོན་མགོན་ཆོས་རྒྱལ་འཕགས་པ་སོགས་ཀྱི་སྐབས་ལ་སོག་ཡུལ་དང་ཕྱི་ལོགས་ཀྱི་ལུང་པ་མང་པོར་ཕེབས་ཤིང་དེ་ཚོའི་མིའི་མིང་དང་ས་ཆའི་མིང་སྔགས་ཡིག་འབྲི་སྟངས་བཞིན་བྲིས་ཡོད་མ་རེད། ༸རྒྱལ་བ་ལྔ་པ་ཆེན་པོ་རྒྱ་ནག་ལ་ཕེབས་པ་རེད། རྒྱ་ནག་གི་མི་མིང་ས་མིང་དེ་ཚོ་སྔགས་ཡིག་བཞིན་བྲིས་ཡོད་མ་རེད། དེ་ནས་༸རྒྱལ་བ་སྐུ་ཕྲེང་བཅུ་གསུམ་པ་ཆེན་པོ་རྒྱ་ནག་དང་སོག་ཡུལ། རྒྱ་གར་བཅས་ལ་ཕེབས་པ་རེད། དེ་དུས་རྒྱ་ནག་དང་སོག་པོའི་མིང་དེ་ཚོ་སྔགས་ཡིག་གི་འབྲི་སྟངས་ལྟར་བྲིས་ཡོད་མ་རེད་ལ། དབྱིན་ཇིའི་མིང་དེ་ཚོ་ཡང་སྔགས་ཡིག་གི་འབྲི་སྟངས་བཞིན་བྲིས་ཡོད་མ་རེད།
དེ་ཡིན་དུས་ང་རང་གི་བསམ་ཚུལ་བྱས་པ་ཡིན་ན་སྔགས་ཡིག་འབྲི་སྟངས་དེ་ལེགས་སྦྱར་གྱིས་མཚོན་པའི་རྒྱ་གར་སྐད་ནས་སྒྱུར་པའི་རིགས་ལ་འོས་ཤིང་འཚམ་པ་རེད། གང་ཡིན་ཟེར་ན། གཅིག་ནས་དག་ཆ་འཐོན་གྱི་རེད། གཉིས་ནས་སྒྲ་འཐོན་གྱི་རེད། ཡིག་གཟུགས་ཀྱི་རྣམ་པ་བོད་ཡིག་ཡིན་པ་མ་གཏོགས་བརྡ་སྤྲོད་ཀྱི་ཆ་ནས་བཤད་ན་དེ་ལེགས་སྦྱར་གྱི་སྐད་རང་ཡིན་པས། ཕར་ལེགས་སྦྱར་སྐད་ལ་སྒྱུར་པ་ཡིན་ན་ཡང་འཁྲུལ་བ་མེད་པར་ལམ་སེང་སྒྱུར་ཐུབ་ཀྱི་རེད། ཡིན་ནའང་སྔགས་ཡིག་འབྲི་སྟངས་དེ་དབྱིན་ཇི་དང་རྒྱ་སྐད་ལ་སོགས་པའི་སྐད་ཡིག་གཞན་ལ་བེད་སྤྱོད་གཏོང་དུས། ང་ཚོས་སྒྲ་ལ་དོ་སྣང་བྱས་པ་ཡིན་ན་དག་ཆ་འཐོན་གྱི་མ་རེད་དཔེར་ན་དབྱིན་ཇིའི་ནང་ལ་s ཡོད་པ་ཡིན་ནའང་s ཡི་སྒྲ་མི་འདོན་པ་སོགས་མང་པོ་རེད། དེ་ག་ནང་བཞིན་དག་ཆ་ལ་དོ་སྣང་བྱས་པ་ཡིན་ན་སྒྲ་འཐོན་གྱི་མ་རེད་དཔེར་ན་ bus ཡི་ u དེ་སྤྱིར་བཏང་ཨུ་ཡིན་དུས། ཨུ་ལ་སྒྱུར་ན་བྷུ་སེ་ཆགས་འགྲོ་གི་ཡོད་རེད།
སྒྲ་སོར་བཞག་གི་སྒྱུར་སྟངས་དེ་ལ་གནའ་སྔ་མོ་ནས་སྔགས་ཡིག་བཞིན་འབྲི་བ་དང་། སྔགས་ཡིག་བཞིན་མ་ཡིན་པར་བོད་ཡིག་གིས་སྒྲ་གང་ཉེ་འབྲི་བའི་སྲོལ་ཡོད་པ་བཞིན་ང་ཚོས་མུ་མཐུད་དེ་ལྟར་ཕྱིན་ན་ཡག་གི་རེད། དེ་མིན་རང་ཉིད་ཀྱིས་ལེགས་སྦྱར་དང་ཧིན་དི་ཤེས་པ་དེས་རྨང་བྱས། ཆོས་རྒྱལ་ཚོའི་སྐབས་ནས་སྒྲ་སོར་བཞག་ཚང་མ་སྔགས་ཡིག་བཞིན་འབྲི་དགོས་ཚུལ་གྱི་གཏན་འབེབས་མེད་བཞིན་དུ་ཡོད་ཤག་ཤག་གི་བཤད་པ་འདྲ་སྤེལ་ཏེ། རྒྱ་ཡིག་དང་དབྱིན་ཇི་སོགས་གང་ནས་བསྒྱུར་ཀྱང་སྔགས་ཡིག་འབྲི་སྟངས་རང་འབྲི་དགོས་རེད་ཟེར་ན། དངོས་ཡོད་ལག་ལེན་ནང་ལ་ཡོང་གི་མ་རེད། ཆོས་ཉིད་དང་འཚམས་པ་ཡང་མ་རེད། ཡིན་ནའང་བོད་ཡིག་གི་འབྲི་སྟངས་བཞིན་སྒྲ་གང་ཉེ་བྱས་བྲིས་པ་ཡིན་ན། དཀའ་ངལ་མེད་པ་མ་རེད། དཔེར་ན་ Obama འབྲི་རྒྱུ་ཡིན་ན་བྷ་དང་སྦ། རྦ་སོགས་དག་ཆ་མི་འདྲ་བ་མང་པོ་ཞིག་འབྲི་ཡི་འདུག བོད་ནང་ནས་བྲིས་ཡོང་བ་དེ་ལ་རྒྱ་ནག་རྒྱལ་ས་ལ་པི་ཅིང་དང་པེ་ཅིང་། པེ་ཅིན་སོགས་དག་ཆ་མ་འདྲ་བ་མང་པོ་ཡོང་གི་འདུག དེ་ཚོ་གཅིག་གྱུར་ཡོང་ཐབས་ལ་བསམ་བློ་བཏང་དགོས་རེད། །།
མདོར་ན་ཡིག་སྒྱུར་ཟེར་བ་དེའི་ནང་དུ། རིག་གཞུང་དང་འབྲེལ་བ་དང་། སྐད་ཆ་བཤད་སྟངས་དང་འབྲེལ་བ། ཐ་སྙད་དང་འབྲེལ་བ། གོམས་སྲོལ་དང་འབྲེལ་བ། སྒྲ་གདངས་དང་འབྲེལ་བ། སྒྱུ་རྩལ་གྱི་ཉམས་འགྱུར་དང་འབྲེལ་བ་སོགས་གནད་དོན་མང་པོ་ཡོད་རེད། མི་རིགས་མི་འདྲ་བའི་བར་དུ་གནད་དོན་དེ་ཚོའི་ཐད་ལ་ངོས་འཛིན་དང་བཤད་སྟངས་ཀྱང་འདྲ་གི་མ་རེད། དེར་བརྟེན་དེ་འདྲའི་མ་འདྲ་བ་མང་པོ་ཡོད་པ་དེ། རང་རེའི་སྐད་ནང་བསྒྱུར་དུས་ཐབས་ལམ་འདི་ཁོ་ན་མཆོག་ཡིན། འདིས་ཐམས་ཅད་ལ་ཁྱབ་ཐུབ་ཀྱི་ཡོད་ཟེར་རྒྱུ་ཞིག་མི་འདུག རྩ་བའི་རྩ་དོན་དེ། གང་བསྒྱུར་བ་དེ་ཀློག་པ་པོས་གོ་ཐུབ་པ་དང་གཅིག མ་ཡིག་གི་ཁྱད་ཆོས་དང་མཐུན་དགོས་པ་གཉིས་དེ་རེད། དེ་གཉིས་ཀ་གལ་ཆེན་པོ་རེད་དེ། གལ་ཏེ་མ་ཡིག་གི་གོ་རིམ་དང་ཁྱད་ཆོས་ལ་བསྟུན་ན། བོད་སྐད་ནང་གོ་མི་ཐུབ་པའི་གནད་དོན་འདྲ་པོ་ཞིག་ལ་འཕྲད་ཀྱི་ཡོད་ན། ངེས་པར་དུ་བོད་སྐད་ནང་གོ་ཐུབ་པ་བཟོ་དགོས་པ་དེ་རྩ་དོན་རེད། བོད་སྐད་ནང་གོ་ཐུབ་པ་བཟོ་བར་ཐབས་ལམ་སྣ་མང་ཡོད་རེད་དེ། ཐབས་ལམ་དེ་ཚོ་ཚང་མ་ག་དུས་ཡིན་ནའང་བེད་སྤྱོད་བཏང་ཆོག་ཆོག་ཅིག་མ་རེད། དོན་སྒྱུར་དང་ཐད་སྒྱུར། ཐད་ལོག་ཏུ་བསྒྱུར་བ་སོགས་གང་ཡིན་རུང་། དགོས་མཁོ་ཡོད་མེད་ལ་བལྟ་དགོས་པ་དང་། དགོས་མཁོ་ཡོད་མེད་ཀྱི་གཞི་འཛིན་ས་དེ། ཀློག་པ་པོས་གོ་ཐུབ་མི་ཐུབ་ཀྱི་ཐོག་ནས་གཟིགས་དགོས། ཀློག་པ་པོས་གོ་ཐུབ་ཀྱི་ཡོད་ན། མ་ཡིག་གི་གོ་རིམ་ལྟར་བསྒྱུར་དགོས་པ་དང་། གོ་མི་ཐུབ་པའི་དཀའ་ངལ་འཕྲད་དུས་གཞི་ནས་གོ་རིམ་དཀྲུག་པ་སོགས་ཀྱི་ཐབས་ལམ་ཁག་བེད་སྤྱོད་བྱེད་དགོས་པར་ངས་ངོས་འཛིན་བྱེད་ཀྱི་ཡོད།
དེབ་གཅིག་བསྒྱུར་ཚར་བའི་རྗེས་ལ། ཞུ་དག་དང་གཞན་གྱི་བསམ་འཆར་ལ་ཉན་དགོས་པ་དེ་གནད་འགག་ཆེ་ཤོས་ཤིག་རེད། ང་ཚོའི་དེབ་མང་ཆེ་བའི་གླེང་བརྗོད་ནང་། ནོར་འཁྲུལ་ཡོད་ན་བཟོད་གསོལ་དང་ལེགས་སྤེལ་ཉེས་འགོག་གི་དགོངས་འཆར་ལྷུག་པོ་གནང་རོགས་ཞེས་བྲིས་ཡོང་གི་ཡོད་རེད། ཡིན་ནའང་དེབ་དེ་ཚོ་མང་ཆེ་ཁུག་ཁུག་ཀྱོག་ཀྱོག་གཅིག་ནས་བསྒྱུར། ཁུག་ཁུག་ཀྱོག་ཀྱོག་གཅིག་ནས་པར་བརྒྱབ་ནས་ནོར་འཁྲུལ་གྱིས་ཁེངས་ཡོད། དེ་འདྲ་གནང་ན། དེབ་མདུན་དུ་ལེགས་སྤེལ་ཉེས་འགོག་གི་དགོངས་འཆར་གནང་རོགས་དང་ནོར་འཁྲུལ་ཡོད་ན་བཟོད་གསོལ་ཞེས་བྲིས་པ་དེ་རྫུན་མ་རེད། དངོས་གནས་ཀྱིས་ལེགས་སྤེལ་ཉེས་འགོག་གི་དགོངས་འཆར་སྡུད་ཀྱི་ཡིན་ན་པར་མ་བརྒྱབ་གོང་ནས་བསྡུ་དགོས། དེ་བཟང་སྤྱོད་དང་འབྲེལ་བ་ཞེ་དྲག་ཡོད་ཅིང་དེར་སྤམ་འཆོར་དགོས་པ་གང་ཡང་ཡོད་མ་རེད། གང་ཡིན་ཟེར་ན། ང་ཚོས་འབྲི་བའི་སྐབས་ལ་ཚིག་གི་སྦྱོར་བ་དེ་ཚོ་བློ་ཐོག་ནས་སྤེལ་ཙང་། དོན་དུ་ཡི་གེའི་ནང་ཆད་ལྷག་བྱུང་ཡང་། སོ་སོའི་བློ་ལ་ཡོད་པ་གཞིར་བཞག་གིས་ཀློག་འགྲོ་གི་རེད། གཉིས་ནི་མིའི་ནུས་པ་ལ་མཐའ་ཡོད་དུས་མི་གཞན་པ་ལ་བསྟན་རྒྱུ་དང་དྲི་བ་འདྲི་རྒྱུ་དེ་ཞེ་དྲག་གལ་ཆེན་པོ་རེད། ལྷག་པར་དུ་བསྒྱུར་བ་ཞིག་ཡིན་ན་སྐད་གཉིས་སྨྲ་བ་དང་སྐད་གསུམ་སྨྲ་བ་ཚོར་མ་དཔེ་རང་ལ་གཏུགས་ནས་ཞུ་དག་གནང་རོགས་ཞུ་རྒྱུ་དེ་གལ་ཆེན་པོ་རེད།
ང་ཡིན་ན་ནམ་རྒྱུན་ཀརྨ་སྨོན་ལམ་ལགས་དང་སངས་རྒྱས་བསྟན་དར་ལགས། འཕགས་པ་ལགས་སོགས་ལ་སྐྱབས་འཇུག་ཞུ་གི་ཡོད། ཇུས་འདྲ་པོ་གཅིག་ཞུས་ན། ཁོང་རྣམ་པ་མཛད་བྲེལ་ཆེན་པོ་ཡིན་ཙང་ང་ཚོས་བསྒྱུར་བ་དེ་ཚོ། མ་དཔེའི་ནང་ཚིག་འབྲུ་རེ་རེ་བྱས་ནས་གཟིགས་རྒྱུའི་དུས་ཚོད་ཡོད་མ་རེད། དེར་བརྟེན་གལ་ཆེ་ཤོས་སོ་སོར་གདེངས་ཚོད་མེད་ས་དང་། དོགས་པ་ཡོད་ས། གསལ་པོ་ཞེ་དྲག་མ་ཆགས་ས་དེ་ཚོ་ཚང་མའི་མ་དཔེ་དང་སོ་སོའི་འགྱུར་གཉིས་ཀར་རྟགས་བརྒྱབ་ནས་ཁོང་རྣམ་པ་ཚོར་སྤྱན་འབུལ་ཞུས་པ་ཡིན་ན་གཟིགས་ཐུབ་ཀྱི་རེད། གཉིས་པ་དེ་ཞུ་དག་གྲུབ་པའི་རྗེས་ལ་མཁས་པ་མ་ཡིན་པ་སྤྱིར་བཏང་གི་མང་ཚོགས་དཀྱུས་མ་ལ་ཡིན་གཅིག་མིན་གཅིག་ཀློག་འཇུག་རྒྱུ་དེ་གལ་ཧ་ཅང་ཆེན་པོ་རེད། གོ་ཐུབ་ཀྱི་འདུག་མི་འདུག གོ་ཁག་པོ་ཡོད་ན་གང་དུ་བཟོ་བཅོས་བྱེད་དགོས་ཀྱི་འདུག་བལྟ་དགོས།
དེའི་རྗེས་མཐའ་མཇུག་དེར་བོད་ཀྱི་བརྡ་སྤྲོད་འགྲོ་སྟངས་སོགས་བོད་ཡིག་མཁས་པར། ལྷག་པར་དུ་ང་འདྲ་པོ་དབུས་གཙང་ནས་ཡིན་དུས་ངའི་སྐད་ནང་ཁམས་དང་ཨ་མདོའི་ཕྱོགས་ཀྱི་མིས་གོ་མི་ཐུབ་པའི་ཁ་སྐད་མང་པོ་འཆོར་སྲིད་ལ་བརྡ་སྤྲོད་ཀྱི་འགྲོ་སྟངས་དང་མ་མཐུན་པ་ཡང་ཡོད་སྲིད། དེར་བརྟེན་ཆོལ་ཁ་གཞན་པའི་མཁས་པ་ཚོ་ལ་བསྟན་ནས་ཁོང་རྣམ་པའི་དགོངས་འཆར་ཉན་དགོས་པ་དེ་གལ་ཆེན་པོ་རེད། དེ་ལྟར་ཞུ་དག་དང་བཟོ་བཅོས་རིམ་པ་མང་པོ་ཞིག་བྱས་པའི་རྗེས་སུའང་སྐྱོན་ཡོང་སྲིད་པ་རེད། ཡིན་ནའང་དེ་ལ་འགྱོད་པ་ཡོད་མ་རེད། གང་ཡིན་ཟེར་ན་སོ་སོའི་ངོས་ནས་ཐབས་ཤེས་ཚང་མ་བྱས་པ་རེད།། །།


c: text/html

text: ཀྲུང་གོ་ཧྲའན་ཤིས་ཞིང་ཆེན་རིག་དངོས་ཅུས་དང་དབྱིན་ཇིའི་ལི་ཝུའུ་ཕུའུ་རྒྱལ་ཁབ་རྟེན་རྫས་བཤམས་མཛོད་ཁང་གིས་མཉམ་དུ་གཉེར་བའི“ཆིན་ཧྲི་ཧོང་གི་དུར་རྫས་རྫ་བཟོས་གྱད་རྟའི་འགྲེམས་སྟོན”ཚེས་9ཉིན་ལི་ཝུའུ་ཕུའུ་འཛམ་གླིང་རྟེན་རྫས་བཤམས་མཛོད་ཁང་དུ་དངོས་སུ་འགོ་ཚུགས་པ་རེད། དེ་ནི་ལོ་11སོང་རྗེས་དུར་རྫས་རྫ་བཟོས་གྱད་རྟ་སླར་ཡང་དབྱིན་ཇིར་འགྲེམས་སྟོན་བྱས་པ་ཞིག་རེད། གཙོ་གཉེར་ཕྱོགས་ཀྱིས་ངོ་སྤྲོད་བྱས་པར་གཞིགས་ན། ད་རེས་ཀྱི་འགྲེམས་སྟོན་ནང་ཁྱོན་བཤམས་རྫས་125(ཚོགས་པ)ཡོད་པ་དེའི་ནང་བཤམས་རྫས་120(ཚོགས་པ)ནི་རིག་དངོས་བཤམས་རྫས་ཡིན་པ་དང་5(ཚོགས་པ)ནི་རམ་འདེགས་བཤམས་རྫས་ཡིན་པ་རེད། འགྲེམས་སྟོན་གྱི་ནང་དོན་ནི་ཆིན་རྒྱལ་རབས་ཀྱི་དུར་རྫས་རྫ་བཟོས་གྱད་རྟ་གཙོ་བོར་བྱས་པ་དང་། ཁྲུན་ཆིའུ་ཀྲན་གོའི་དུས་རབས་དང་དེ་བཞིན་ཧན་རྒྱལ་རབས་ཀྱི་རྫ་ཆས་དང་། ལིའི་ཡོ་བྱད། གསེར་དངུལ་ཡོ་བྱད། གཡང་ཊིའི་ཡོ་བྱད་སོགས་རམ་འདེགས་སུ་བྱས་ཡོད་པ་རེད། བཤམས་རྫས་ལ་ལོ་ངོ་སྟོང་ཙམ་གྱི་ལོ་རྒྱུས་ལྡན་པ་དང་ཆིན་ཧྲི་ཧོང་གིས་ཀྲུང་གོ་གཅིག་གྱུར་བྱས་པའི་སྔ་རྗེས་དང་དེ་བཞིན་ཧན་རྒྱལ་རབས་དུས་ཀྱི་ཆབ་སྲིད་དང་། དཔལ་འབྱོར། དམག་དོན། རིག་གནས་སོགས་སྤྱི་ཚོགས་ཀྱི་རྣམ་པ་གཅིག་སྡུད་ཐོག་མངོན་ཡོད། འདི་ནི་ཟླ་2ཚེས་8ཉིན་དབྱིན་ཇིའི་ལི་ཝུའུ་ཕུའུ་འཛམ་གླིང་རྟེན་རྫས་བཤམས་མཛོད་ཁང་དུ་ལས་དོན་མི་སྣ་ཞིག་གིས་དུར་རྫས་རྫ་བཟོས་གྱད་རྟའི་མདུན་ནས་སྐྱོད་པའི་གནས་ཚུལ་ཡིན་པ།

robotstxt: allowed

filter: keep


text:
གཅིག་རྒྱབ་གཅིག་ལངས་ཀྱི་ཚོགས་འདུ་ལ་ང་ཞུགས་ཀི་མིན། (སྐྱིད་སྡུག་ཚོགས་པ་ཞིག་ཡིན་ན་མི་སྒེར་གྱི་ལག་ཆ་རུ་འགྱུར་མི་རུང་།)
ཚེ་འབར།
ཕྱི་ཕྱོགས་སུ་ཡོད་པའི་བོད་ཀྱི་སྐྱིད་སྡུག་ཚོགས་པ་ཆུང་ཆུང་དེ་ཚོ། མིང་ཆེན་པོ་རི་འདྲ་རེ་བཏགས་ནས་དོན་ལ་མི་སྒེར་གྱི་སྦ་ཁུག་འགེངས་བྱེད་དང་ཁེ་ཕན་སྒྲུབ་བྱེད་ཀྱི་ལག་ཆ་རུ་བསྒྱུར་གྱིན་ཡོད་པ་དེ་ནི་མ་འོངས་བོད་ཀྱི་འཐབ་རྩོད་ལ་འཇིགས་སུ་རུང་བའི་ཉེན་ཁ་ཞིག་ཡིན་པ་མ་ཟད།སྤྱི་ཚོགས་རུལ་སུངས་སུ་འགྱུར་རྒྱུའི་སྔ་ལྟས་ཀྱང་རེད་ལ། རྩ་དོན་ལ་འགན་མ་ཁུར་པའི་ཆེས་བློ་ཕམ་པའི་གནས་ཤིག་ཀྱང་རེད། ད་ཐེངས་ཁོན་སི་ལེན་ཊི་བོད་རིགས་མཐུན་ཚོགས་ཀྱི་དོན་རྐྱེན་གཙོ་བོ་ཡང་དེ་ལ་ཐུག་ཡོད། སྤྱི་ལོ་༢༠༡༧ ཟླ་༩ ཚེས་ ༢ ཁོན་སི་ལེན་ཊི་བོད་རིགས་མཐུན་ཚོགས་ཀྱི་ཚོགས་ཆེན་ཐེངས་དང་པོའི་སྐབས་སུ་གཏན་ལ་ཕབས་པའི་ཁོན་སི་ལེན་ཊི་བོད་རིགས་མཐུན་ཚོགས་ཀྱི་རྩ་བའི་རྩ་དོན་བཞི་ཟེར་བ་ཞིག་བཞག་ཡོད། དེ་ནི་ཁོན་སི་ལེན་ཊི་བོད་རིགས་མཐུན་ཚོགས་ཀྱི་འདས་པའི་ལོ་རྒྱུས་ཀྱི་དཀའ་ངལ་དང་ཁོན་སི་ལེན་ཊི་བོད་རིགས་མཐུན་ཚོགས་ཀྱི་རྒྱུན་ལས་སྐབས་ལྔ་པའི་ལོ་གཉིས་ཀྱི་དུས་ཡུན་རིང་ལ་འཕྲད་པའི་དཀའ་ངལ་སོགས་ཀྱི་ཉམས་མྱོང་གཞི་ལ་བཞག་ནས་བཟོས་བ་ཞིག་ཡིན་ལ། སྐབས་དེར་མང་མོས་ཀྱིས་ཚོགས་ཆེན་རང་གི་སྟེང་ནས་གཏན་ལ་ཕབས་པ་རེད། རྩ་དོན་བཞི་དེ་བཞག་ནས་ཟླ་བ་བཞི་དང་ཉི་མ་ལྔའི་རྗེས་སུ།སྤྱི་ལོ ༢༠༡༨ ཟླ་ ༡ ཚེས་ ༧ ཉིན་རྒྱུན་ལས་སྐབས་དྲུག་པའི་ལས་དོན་བྱེད་ཕྱོགས་ཤིག་རྩ་དོན་བཞིའི་དོན་ཚན་བཞི་བ་དང་འགལ་ཡོད་མེད་ཀྱི་ཚོགས་འདུ་ཞིག་འདུས་ཤིང་དེའི་སྐབས་སུ་ངས་རྒྱུན་ལས་སྐབས་དྲུག་པར་དོན་ངོ་མ་ཁྱེད་ཚོས་ཚོགས་ཆེན་སྐབས་སུ་ཚོགས་མི་མང་མོས་ཀྱིས་ཐག་ཆོད་བྱས་པའི་ཁོན་སི་ལེན་ཊི་བོད་རིགས་མཐུན་ཚོགས་ཀྱི་རྩ་བའི་རྩ་དོན་བཞི་ཟེར་བ་དེར་ངོས་ལེན་ཡོད་དམ་མེད་ཅེས་དྲི་བ་དྲིས་པ་ཡིན་ལ། ལན་དུ་སྐབས་དྲུག་པའི་རྒྱུན་ལས་ཚོས་སྒེར་གྱི་དངོས་ནས་དེ་ལ་མོས་མཐུན་མེད་པ་མ་ཟད། ཚོགས་ཆེན་སྟེང་ནས་ཐག་ཆོད་དེ་འདྲ་ཞིག་བྱུང་ཡོད་མེད་ཀྱང་ཤེས་མ་སོང་།གལ་སྲིད་དེ་འདྲ་ཞིག་བྱུང་ཡོད་ན་ང་ཚོས་བརྩི་བཀུར་བྱས་ན་འགྲིག་གི་རེད་ཟེར། མངོན་སུམ་ལ་སྙོན་སྟངས་དེས་རེ་ཞིག་ང་ཧ་ལས་སུ་བཅུག་སོང་། ཚོགས་ཆེན་སྟེང་ལ་རྒྱུན་ལས་བཞི་ཀ་ཡོད་པ་མ་ཟད་ད་ལྟའི་ཚོགས་གཙོ་ལས་ཐོག་གིས་སྐབས་དེའི་རྩ་དོན་བཞི་དགོས་པ་རྩ་བ་ཉིད་ནས་མི་འདུག་གསུང་མཁན་གྱི་གྲས་སུ་ཡོད་པ་རེད། སྤྱི་ལོ་༢༠༡༧ ཟླ་བཅུ་བའི་ནང་གི་ཚོགས་འདུ་ཞིག་གི་སྐབས་སུ་དྲུང་ཡིག་གི་ཞལ་ནས་ང་ཚོ་སྤྱན་རས་གཟིགས་ཀྱི་ཆོས་ཚོགས་དང་བསྟན་འཛིན་ཆོས་རྒྱལ་གཉིས་མཉམ་དུ་༧ གོང་ས་མཆོག་གི་ནོར་ཝེལ་ཞི་བདེའི་གཟེངས་རྟགས་སྲུང་བརྩི་བྱེད་སར་སོང་ན་རྒྱུན་ལས་ཀྱི་ངོས་ནས་རྩ་དོན་བཞི་ལ་འགལ་མེད་པ་ངོས་འཛིན་གྱིན་ཡོད། དེ་ལ་མི་མང་གི་ངོས་ནས་དགོངས་ཚུལ་ག་འདྲ་ཡོད་ཅེས་བཀའ་འདྲི་གནང་སྟེ་རྩ་དོན་བཞི་བོར་ངོས་ལེན་དང་བརྩི་བཀུར་ཡོད་པའི་རྣམ་པ་གསལ་བོ་བསྟན་པ་རེད། རེད་དེ། ཚེས་༧ཉིན་གྱི་ཚོགས་འདུའི་སྐབས་སུ་རྩ་དོན་བཞི་ལ་བརྩི་བཀུར་བྱེད་པ་ཕར་ཟད་དེ་འདྲའི་རྩ་དོན་བཞི་ཐག་ཆོད་བྱུང་ཡོད་མེད་ཀྱང་ཤེས་མེད་མདོག་མདོག་གནང་དོན་ཅི་ཡིན་ནམ། དེ་འདྲ་ཞིག་གསུང་དགོས་པའི་དམིགས་བྱ་གཙོ་བོ་དེ་རྩ་དོན་བཞིའི་དོན་ཚན་བཞི་བ་སྟེ་”4. ཚོགས་པའི་ཁྱབ་ཚད། བོད་རིགས་མཐུན་ཚོགས་འདི་མངའ་སྡེ་འདིའི་ནང་དུ་ཡོད་པའི་བོད་པ་ཚང་མའི་བདེ་སྡུག་ལ་ལྟ་རྟོག་བྱེད་པའི་སྐྱིད་སྡུག་གི་ཚོགས་པ་ཞིག་ཡིན་པ་ལས་མི་བྱེ་བྲག་པ་སུའི་ཆེད་དུའང་བཙུགས་པ་མིན། རྒྱུ་མཚན་དེའི་ཕྱིར་ན་སྐབས་བབ་ཀྱི་ཚོགས་གཙོ་འམ་རྒྱུན་ལས་གཙོ་བོར་གྱུར་བའི་ཚོགས་མི་སུ་ཞིག་གིས་སྒེར་གྱི་ཁེ་ཕན་སྒྲུབ་བྱེད་ཀྱི་ལག་ཆ་རུ་འགྱུར་མི་རུང་། “ཞེས་པ་འདི་ལ་མོས་མཐུན་དང་ངོས་ལེན་ཐུབ་ཀྱིན་མེད་པའི་རྣམ་པ་ཞིག་གསལ་བོར་མཐོང་།རྒྱུ་མཚན་ནི་ཚེས་༧ཉིན་གྱི་ཚོགས་འདུ་དེ་དོན་ཚན་བཞི་བ་དང་འགལ་ཡོད་མེད་ཀྱི་ཚོགས་འདུ་ཡིན་པ་དེས་ཀྱང་དོན་དག་ཅིག་གསལ་བོར་རྟོགས་ཡོང་ངེས་ཡིན། ད་དུང་ཚོགས་ཆེན་སྟེང་ལ་རྩ་བ་ནས་མ་ཕེབས་ཤིང་ཚོགས་འདུ་ཆེ་ཆུང་གང་ལའང་མི་ཕེབས་མཁན་གྱི་མི་རེ་ཟུང་ཞིག་ཉིན་དེའི་ཚོགས་འདུ་ལ་ཆེད་དུ་ཕེབས་ཏེ་ཡར་ལངས་ནས་རྩ་དོན་བཞི་ཅན་གྱི་ཡིག་ཆ་དེ་ངོས་ལེན་མེད་པ་དང་། ཡིག་ཆ་འདི་ཚོགས་པའི་ལས་ཤོག་སྟེང་ལ་དཔར་ནས་ཚོགས་པའི་ཐམ་ག་བརྒྱབ་ཡོད་པ་ལས་མཚན་རྟགས་མི་འདུག་ཅེས་བསམ་གཟས་ཏེ་རྙོག་བསླངས་སོང་། ཚོགས་པ་ཞིག་ལ་མཆོན་ན་ཐམ་ཀ་དང་ལས་ཤོག་ནི་ཚོགས་པ་གང་དེའི་ཆེ་མཐོང་དང་རིན་ཐང་མཚོན་བྱེད་ཡོད་ན་མེད་ན་ཞིག་ཡིན་པས།དེ་ལ་ཆོ་མེད་མདོག་མདོག་བྱེད་པའང་རང་འཚང་བསྟན་པ་ལས་གཞན་ཅི་ཡང་མེད།མ་གཞི་སྐབས་དང་པོའི་ཚོགས་ཆེན་རྗེས་སུ་མང་མོས་ཐོག་ཐག་ཆོད་བྱུང་བའི་རྩ་དོན་བཞི་བོ་དེ་ཚོགས་པའི་ལས་ཤོག་སྟེང་བཀོད་དེ་པར་ལོག་བརྒྱབ་ནས་ཁྱིམ་ཚང་རེ་རེ་ལ་འཕྲོད་པར་གྱིས་ཡོད།སྐབས་དང་པོའི་ཚོགས་ཆེན་གྱི་འགོ་ནས་མཇུག་བར་དུ་མཐོང་མྱོང་མཁན་གྱི་ཚོགས་མི་རེ་ཟུང་ཡར་ལངས་ནས་ངེས་པར་དུ་མཚན་རྟགས་ཤིག་དགོས་ན། ད་ལྟ་ཚོགས་གཙོ་གསར་རྙིང་གཉིས་ཀ་འདི་ལ་འདུག་པས་མཚན་རྟགས་ཞིག་བཀོད་བཞག་ན་འགྲིག་གི་རེད་གསུང་སོང་། དེ་མུར་ད་ལྟའི་ལས་ཐོག་ཚོགས་གཙོས་ངའི་ངོས་ནས་མཚན་རྟགས་རྩ་བ་ནས་འགོད་ཀྱི་མིན་གསུང་སོང་ལ། སྐབས་དེར་ཕྲན་གྱིས་མི་སྒེར་གྱི་ཁེ་ཕན་སྒྲུབ་བྱེད་ཀྱི་སྐྱིད་སྡུག་ཚོགས་པ་ཞིག་ཡོད་པ་ལས་མེད་ན་དགའ་ས་རེད་ཅེས་བཤད་པ་ཡིན། མི་མང་ནང་ནས་ཀྱང་བསམ་ཚུལ་གྱི་འགལ་ཟླ་རྣོ་ངར་ཆེ་རུ་སོང་བ་དང་། དེ་མཉམ་དུ་རྒྱུན་ལས་ཚང་མས་མི་མང་ཞི་འཇགས་བཟོ་རྒྱུ་བཞག་སྟེ་དགོངས་པ་ཞུས་པའི་གསལ་བསྒྲགས་གནང་སྟེ་ཚོགས་མི་ཚང་མ་རང་རང་སོ་སོའི་གནས་སུ་ལོག་པ་རེད། ངོ་མ་བཤད་ན་སྐྱིད་སྡུག་གི་ཚོགས་པ་གང་འདྲ་ཞིག་ཡིན་ན། མི་སྒེར་སྟོབས་ཤུགས་ཅན་འགའ་ཤས་ཀྱི་ལག་ཆ་རུ་འགྱུར་ཚར་བའི་རྗེས་ལ། མི་མང་དཀྱུས་མ་དེ་ཚོ་ཚོགས་པ་ལ་ཞེན་པ་ལོག་གི་རེད་ལ། རང་བཞིན་གྱིས་ཚོགས་ཁུངས་ནས་ཐོན་འགྲོ་གི་རེད། སྐབས་དེའི་ཚོགས་པ་དེ་གཞུང་དང་མི་མང་གཉིས་ཀྱི་ཡིད་ཆེས་མ་ཐུབ་པ་ཞིག་ཆགས་རྒྱུ་ཡིན་པ་སྨྲོས་ག་ལ་དགོས། རྒྱུ་མཚན་དེ་ལ་བརྟེན་ནས་རྒྱུན་ལས་སྐབས་ལྔ་བའི་ངོས་ནས་ཁོན་སི་ལན་ཊི་བོད་རིགས་མཐུན་ཚོགས་འདི་ཡང་མི་སྒེར་གྱི་ལག་ཆ་མ་ཆགས་པའི་ཆེད་དུ། གནས་སྟངས་མང་པོ་གདོང་ལེན་བྱས་ཏེ་སྐབས་དང་པོའི་ཁོན་སི་ལན་ཊི་བོད་རིགས་མཐུན་ཚོགས་ཀྱི་ཚོགས་ཆེན་ཐོག་རྩ་དོན་བཞི་མང་མོས་ཐོག་ཐག་གཅོད་བྱུང་བ་རེད། ཐག་གཅོད་དེས་མི་བུ་སྒེར་གྱི་ས་ནས་ཁེ་ཕན་ཏོག་ཙམ་རག་མཁན་རེ་ཟུང་ལ་ཕོག་ཐུག་ཤོར་ཡོད་པ་འདྲ། སོང་ཙང་ཁོང་ཚོས་གནས་ལུགས་ལ་རྒྱབ་འགལ་བྱས། བདེན་པ་ལ་ངོ་ལོག་བྱས། མང་མོས་ཐག་གཅོད་ཀྱི་རྩ་དོན་རྩིས་མེད་བྱས་ནས་ས་གནས་བོད་རིགས་ཀྱི་སྐྱིད་སྡུག་མཉམ་མྱོང་བྱེད་སའི་མཐུན་ཚོགས་དེ་མི་བུ་སྒེར་རེ་ཟུང་གིས་ལག་ཆའམ་སྦ་ཁུག་འགེངས་བྱེད་དུ་ཆགས་ན་ཡང་སྐྱོན་མེད་མདོག་མདོག་བྱེད་པ་འདི་ནི་ཤིན་ཏུ་ནས་ངོས་ལེན་བྱེད་ཐབས་མི་འདུག
༢༠༡༨-༡-༠༧གྱི་དགོང་མོ་ཁོན་སི་ལན་ཊི་བོད་རིགས་མཐུན་ཚོགས་ཀྱི་གནད་དོན་དེ་དང་འབྲེལ་བའི་སྐད་ཆ་འགའ་བདག་གི་ངོ་དེབ་ཏུ་བཀོད་པ་ཡིན་ལ། དེའི་ཕྱིར་ཉིན་བོད་རིགས་མཐུན་ཚོགས་ཀྱི་ངོ་དེབ་ཏུ་ང་ལ་ལན་འདེབས་ཡིན་པའི་སྲོལ་གྱི་ཁྱབ་བསྒྲགས་ཡི་གེ་ཞིག་སྤེལ་འདུག རྒྱུན་ལས་ཚོས་ཚེས་༧ཉིན་དགོངས་པ་ཞུས་པ་དེ་བདེན་ན་ཚེས་༨ཉིན་ཚོགས་པའི་ངོ་དེབ་བེད་སྤྱོད་གཏོང་ཆོག་པའི་ཐོབ་ཐང་དང་དབང་ཆ་སུས་སྤྲད་པ་རེད། དེ་ཁྲིམས་འགལ་མ་རེད་པས། ཡང་ན་དོན་ཚན་བཞི་བ་རྩིས་མེད་བྱས་ཏེ་མི་སྒེར་གྱི་ཁེ་ཕན་སྒྲུབ་ཏུ་ཕེབས་སའི་མི་སྒེར་བ་དེས་སྐབས་དྲུག་པའི་རྒྱུན་ལས་ཟུར་བ་དག་ལ་ཚོགས་པའི་ངོ་དེབ་བདེ་སྤྱོད་གཏོང་ཆོག་པའི་ཆོག་མཆན་སྤྲད་པ་རེད་དམ། ཚེས་༩ཉིན་ཡང་བསྐྱར་ངོ་དེབ་ཏུ་”གསལ་བསྒྲགས།
༄། དཔལ་ལྡན་སྐུ་ཚབ་དོན་གཅོད་མཆོག་གི་ལམ་སྟོན་ལྟར་ཁུན་སི་ལན་ཀྲི་བོད་རིགས་ཚོགས་པའི་རྒྱུན་ལས་སྐབས་ ༦ པ་དགོངས་པ་ཞུས་པར་སོང་རྒྱུན་ལས་གསར་པའི་གསར་འདེམས་ཀྱི་འོས་བསྡུ་དེ་བཞིན་ ༢༠༡༨།༡།༡༤ རེས་གཟའ་ཉི་མའི་ཉིན་རྒྱབ་ཚོུད་ ༢ པར New Farm Library ཚོགས་ཁང་དུ་ཞུ་རྒྱུ་ཡིན་པ་དང་། སྐུ་ངོ་དོན་གཅོད་མཆོག་ཀྱང་འོས་བསྡུའི་ཆེད་དུ་ཕེབས་ཀྱི་ཡོད་པས་དེ་དོན་ཚོགས་མི་ཚང་མ་རྒྱུན་ལས་གསར་འདེམས་ཀྱི་འོས་འཕེན་པར་ངེས་ཕེབས་དགོས་པའི་གསལ་བསྒྲགས་སུ། ཁུན་སི་ལན་ཀྲི་བོད་རིགས་ཚོགས་པའི་རྒྱུན་ལས་ནས་ ༢༠༡༨།༡།༩ལ།། ” ཞེས་གསལ་བསྒྲགས་ཤིག་སྤེལ་འདུག དེ་ཡང་སུས་ཆོག་མཆན་སྤྲད་པ་རེད། སྐུ་ངོ་དོན་གཅོད་ཀྱིས་སྤྲད་པ་རེད་དམ། གལ་སྲིད་ཡིན་ན་གསལ་བསྒྲགས་ཀྱི་འགོ་ལ་”སྐབས་དྲུག་པའི་ལས་རྒྱུན་ཚོས་དགོངས་པ་ཞུས་པར་སོང་”ཞེས་རྒྱུན་ལས་མེད་མདོག་མདོག་དང་མཐའ་ལ་”རྒྱུན་ལས་ནས”་ཞེས་ལས་ཐོག་རྒྱུན་ལས་འགའ་ཡང་ཡོད་མདོག་མདོག་བྱེད་དོན་ཅི་ཡིན། རྒྱུན་ལས་ལས་ཐོག་འགའ་ཡོད་པ་ཡིན་ན་རྒྱུན་ལས་ཀྱི་དུས་ཡུན་ལོ་གཉིས་རེད་ལ། སྐབས་ལྔ་བའི་རྒྱུན་ལས་ཀྱི་ལས་མཚམས་བཞག་ཏེ་ཟླ་བ་བཞི་དང་ཉི་མ་བདུན་ལས་སོང་མེད་ལ། ལས་ཐོག་རྒྱུན་ལས་ཤིག་ཡོད་ན་ལས་འཁུར་གནང་སྟེ་ཟླ་བ་བཞི་བ་དང་ཉི་མ་བདུན་ལས་སོང་ཡོད་མ་རེད། ཚེས་༧ཉིན་སྐབས་དྲུག་པའི་རྒྱུན་ལས་ཚོས་དགོངས་པ་ཞུས་ཤིང་ཚེས་༨ཉིན་ཚོགས་པའི་ངོ་དེབ་དང་རྒྱུན་ལས་ཀྱི་མིང་བདེ་སྤྱོད་གཏོང་ཆོག་མཁན་གྱི་རྒྱུན་ལས་ཞིག་ཡོད་ན། ཁོ་ཚོས་ལས་འཁུར་གནང་སྟེ་ཉིན་གཅིག་ལས་སོང་མེད་ཙང་། རྒྱུན་ལས་ཀྱི་དུས་ཡུན་མ་རྫོགས་སྔོན་ལ་རྒྱུན་ལས་གསར་འདེམས་ཀྱི་འོས་བསྡུ་འདི་ཡང་དཀའ་ངལ་དང་འཕྲོ་བརླག་མ་རེད་དམ། སྐུ་ངོ་དོན་གཅོད་ཀྱིས་འགན་འཁུར་ཏེ་ཚོགས་འདུ་ཞིག་དགོས་གལ་དུ་མཐོང་བ་ཡིན་ན་སྐུ་ངོ་དོན་གཅོད་ཀྱི་མིང་ཐོག་ནས་གསལ་བསྒྲགས་སྤེལ་ཆོག་པ་ལས་དགོངས་པ་ཞུས་ཟིན་པའི་རྒྱུན་ལས་ཚོས་སླར་ཡང་རྒྱུན་ལས་ཀྱི་མིང་བེད་སྤྱོད་བྱེད་དགོས་དོན་འདུག་གམ།ཡང་ན་ཚེས་༧ཉིན་མི་མང་གི་མདུན་དུ་དགོངས་པ་ཞུས་ཤིང་ཚེས་༨ཉིན་སྐབས་དྲུག་པའི་རྒྱུན་ལས་ཟུར་བ་ཚོ་ཡང་བསྐྱར་རྒྱུན་ལས་སུ་རང་འགུལ་གྱིས་འདེམས་ཐོན་བྱས་ཏེ་རྒྱུན་ལས་ཀྱི་མིང་བེད་སྤྱད་པ་ཡིན་ནམ། ཁ་དང་ལག་ལེན་མི་མཚུངས་པའི་ལས་དོན་བྱེད་ཕྱོགས་འདིས་ཀྱང་གནད་དོན་འགའ་གསལ་ལེར་ཧ་གོ་ཡོང་ངེས་རེད།
གལ་སྲིད་སྐུ་ངོ་དོན་གཅོད་དོན་ཚན་བཞི་བའི་གནད་དོན་དེའི་རྐྱེན་པས་རྒྱུན་ལས་སྐབས་དྲུག་པ་དང་ཚོགས་མིའི་བར་ལ་འགལ་ཟླ་ཡོང་བཞིན་པ་དེ་འདུམ་འགྲིག་གི་ཆེད་དུ་ཕེབས་རྩིས་ཡིན་ན་དེ་ཡང་བློ་གཟུ་བོར་གནས་པའི་ཐག་གཅོད་ཅིག་བྱུང་སྲིད་ཀི་མ་རེད། རྒྱུ་མཚན་སྐབས་དང་པོའི་ཚོགས་ཆེན་སྐབས་སུ་རྩ་དོན་བཞི་གཏན་འབེབས་གནང་དུས་སྐུ་ངོ་དོན་གཅོད་ཀྱིས་དོན་ཚན་བཞི་བར་འགྲེལ་ལོག་བྱས་པ་མ་ཟད་དགག་བྱ་བྱས་རེད། རྩ་དོན་བཞི་མང་མོས་ཀྱིས་ཐག་གཅོད་བྱུང་ཟིན་རྗེས་ཀྱང་སྐུ་ངོ་དོན་གཅོད་ཀྱིས་དགག་བྱ་གང་ཐུབ་བྱས་ཤིང་རྩིས་མེད་གཏོང་བར་ཤུགས་བརྒྱབ་པ་རེད། དེའི་རྒྱབ་ལྗོངས་ན་གནས་ཚུལ་གཞན་འགའ་ཞིག་ཡོད་མོད། ཕྱིས་སུ་ཞུ་དགོས་མ་ཐུག་ན་རེ་ཞིག་གླེང་དོན་མེད། སྐབས་དེའི་ཚོགས་ཆེན་གྱི་སྔ་ཕྱི་ཡོད་ཚད་བརྙན་བླངས་ཡོད་ཙང་། དེ་ལ་བལྟས་ནའང་གནད་དོན་འདི་སྐུ་ངོ་དོན་གཅོད་ཀྱིས་གཟུ་བོར་གནས་པའི་ཐག་གཅོད་ཅིག་མི་ཡོང་བའང་གསལ་བོར་རྟོགས་ངེས་ཡིན།ད་དུང་བདེན་པ་ལ་ངོ་ལོག་སྟེ་མངོན་སུམ་ལ་མུ་མཐུད་དུ་སྙོན་རྩིས་ཡིན་ན་ནི་སྐབས་དེའི་བརྙན་ཡང་སྤྱི་ཚོགས་དྲ་ལམ་ལ་བཞག་སྟེ་མི་མང་ལ་བདེན་རྫུན་གྱི་དབྱེ་བ་འབྱེད་དུ་བཅུག་ནའང་མ་ཆོག་པ་ཅི་ཡང་ཡོད་མ་རེད།གང་ལྟར་བདག་གིས་ཞུ་འདོད་པ་ནི་གཅིག་རྒྱབ་གཅིག་ལངས་ཀྱིས་ཚོགས་མི་མང་མོས་ཀྱི་ཐག་གཅོད་ལ་བརྩི་བཀུར་དང་རིན་ཐང་མི་སྤྲད་པར་གོ་ས་དང་ཧམ་བཤད་ཀྱིས་དཀྲུགས་ཅི་ཐུབ་བྱེད་པའི་ཚོགས་འདུ་ངན་ངོན་དག་ལ་རྩ་བ་ནས་ཞུགས་རྩིས་མེད།
སྤྱི་ལོ་༢༠༡༨ཟླ་༡ཚེས་༡༠ཉིན།


text:
རྗེ་བཙུན་འཇམ་དབྱངས་བཞད་པའི་རྡོ་རྗེའི་རྣམ་ཐར་བཀའ་རྩོམ་ཚིགས་བཅད་མ་བཞུགས་སོ། །
སྤེལ་དུས 2018-03-19
ཡོང་ཁུངས། དགེ་ལུགས་པའི་དྲ་བ།
རྩོམ་པ་པོ། ཀུན་མཁྱེན་འཇམ་དབྱངས་བཞད་པ།
ཨོྃ་བདེ་ལེགས་སུ་གྱུར་ཅིག །རྩ་བརྒྱུད་བླ་མ་རྗེ་བཙུན་མཁྱེན་པའི་གཏེར། །རྣམ་འདྲེན་རྒྱལ་བ་སྲས་བཅས་ཐམས་ཅད་དང༌། །ཡི་དམ་བསྟན་སྲུང་ཀུན་ལ་གུས་བཏུད་ཀྱི། །འདོད་པའི་རེ་བ་དོན་དང་ལྡན་པར་མཛོད། །ཡོན་ཏན་སྦེད་ཅིང་སྐྱོན་ནི་མཐོལ་བཤགས་པ། །ཐུབ་དབང་བཅས་པ་དམ་པ་སྤྱིའི་ལུགས་ཕྱིར། །ཡོན་ཏན་འང་མི་སྒྲོགས་གྱི་ན་བདག་འདྲ་ལ། །ངང་ཚུལ་ངན་པས་བྲི་འོས་མ་མཆིས་ཀྱང༌། །སྔོན་ནས་ཤེས་དང་མི་ཤེས་དུ་མ་དང༌། །ལྷག་ཏུ་ཉེ་སྦྱར་དུ་མས་རྨོངས་ཡུས་དང༌། །ལྷག་བསམ་ཟླ་བ་བདེ་ཐང་སྤྲུལ་སྐུ་སོགས། །སློབ་མ་མང་པོས་ལག་སྦྲེལ་ནན་བསྐུལ་ངོར། །ཐོས་བསམ་སྒོམ་དང་དམ་པ་བསྟེན་ཚུལ་རྣམས། །ནོར་དང་ང་རྒྱལ་རློམ་སེམས་མ་མཆིས་པར། །རྔ་གཡོག་གིས་བསྐུལ་བ་ཊ་ཧ་བཞིན་སྒྲོགས། །སྐྱེས་པའི་ཡུལ་དང་གཞོན་དུས་བག་ཆགས་དང༌། །ཆོས་སྒོར་ཞུགས་དང་བཤེས་གཉེན་བསྟེན་ཚུལ་དང༌། །མང་དུ་ཐོས་དང་བསམ་པས་སྒྲོ་འདོགས་བཅད། །སྒོམ་ལ་སྙིང་རུས་གཞན་ལ་ཕན་སེམས་དང༌། །ཐུབ་བསྟན་རྒྱས་འདོད་བདག་གི་རྣམ་ཐར་ཡིན། །སྐྱེ་ཡུལ་བསང་གི་རྡོ་གེར་ལྷས་ཁྲ་ཏིང༌། །རབ་བྱུང་བཅུ་གཅིག་ནང་གི་ས་བྱིར་སྐྱེས། །རུས་ནི་ལྡོང་དང་རིགས་ནི་རྗེ་དཔོན་བརྒྱུད། །ཁྲི་དམག་ཟློག་ནུས་མེས་སོགས་རིགས་ཡིན་ཀྱང༌། །སྡིག་ཅན་དཔའ་བ་ཉིད་ལས་ཆོས་རིགས་མིན། །ཕ་ནི་ཁ་འདལ་མ་ནི་ཐར་མོ་བྱམས། །གཉིས་ཀ་སྙིང་སྟོབས་ཆེ་ལ་སྦྱིན་ལ་དཔའ། །སྐྱེས་པའི་གོང་དུ་མེས་པོར་རྨི་ལམ་ལྟས། །ཆོས་དུང་ཕང་བར་བྱུང་སོགས་བཀའ་འགྱུར་གྱི། །བཞེངས་པའི་ལྟས་སམ་ཆོས་ཀྱི་ལྟས་ཙམ་ཡིན། །སྐྱེས་པའི་ཚུལ་གྱི་ལེའུ་དང་པོ་རྫོགས། །
༈ གསུམ་བཞི་ཕན་དུ་ན་ཚ་ཁ་ཤས་བྱུང༌། །ལོ་ལྔ་ལོན་ཚེ་རྒྱལ་བ་གོང་མའི་ཞབས། །གོང་དུ་ཆིབས་བསྒྱུར་དུས་སུ་ཞལ་འཇལ་ཞིང༌། །ཆོས་འབྲེལ་ཕྱག་དབང་གནང་ཚུལ་དྲན་ཙམ་བྱུང༌། །ལོ་བདུན་ཀློག་བསླབ་དཔེ་བཅས་འཆར་སླ་མྱུར། །ཆུང་ངུའི་དུས་སུ་ཆོས་འཆད་དགོན་པ་འདེབས། །རི་ཁྲོད་འདེབས་དང་སྒོམ་ཚུལ་སྣ་ཚོགས་སོགས། །པོ་ཏི་ལྷ་ཁང་སོགས་ཀྱི་བག་ཆགས་སོགས། །སད་པའི་དྲན་ཚུལ་ཡིད་ཀྱི་རི་མོ་མང༌། །བཅུ་གསུམ་བར་དུ་ཡི་གེ་འབྲི་ཀློག་དང༌། །བསྙེན་གནས་བསྙེན་བསྒྲུབ་ཅི་རིགས་རོལ་རྩེད་བྱས། །གཞོན་དུས་བག་ཆགས་ལེའུ་མདོ་ཙམ་ཡིན། །
༈ བཅུ་གསུམ་དུས་སུ་དྲིན་ཅན་ཡེ་ཤེས་ཀྱི། །མཚན་ཅན་བླ་མས་རབ་བྱུང་རྗེས་གནང་སོགས། །ཆོས་ཀྱི་སྒོར་ཞུགས་འབྲི་ཀློག་བཟླས་བརྗོདའང་མང༌། །བཅོ་ལྔ་བཅུ་དྲུག་དུས་སུ་འཕོ་བ་སོགས། །མན་ངག་ཟབ་ཁྱད་ཅན་འགར་བློ་སྦྱངས་ཤིང༌། །ཞི་ཁྲོའི་ལྷ་འགར་བསྙེན་མཚམས་ངག་བཅད་དང༌། །བཟླས་བརྗོད་འགྲུས་བྱས་རྟགས་མཚན་རེ་མང་བྱུང༌། །སྐ་རགས་བཀྲོལ་ནས་མི་ཉལ་འདི་ནས་བྱས། །བཅོ་བརྒྱད་ནས་ནི་ཉི་ཤུའི་བར་དེ་དག །གཙོ་བོར་བཟླས་བརྗོད་གྲོང་ཆོག་སྨན་རྒྱུད་བསླབ། །ཕུ་ཆུང་སྤྲུལ་སྐུ་རྒྱལ་སྲས་རིན་པོ་ཆེར། །ཚེ་རྟའི་དབང་དང་རྗེ་ཡི་རྣལ་འབྱོར་ཐོབ། །བཤེས་གཉེན་དམ་པ་སུ་ཅུག་ཐུ་སོགས་ཀྱིས། །སྔགས་ཀློག་ཐབས་དང་གཏོར་མ་གཏོང་ཚུལ་དང༌། །ཆོས་ཀྱི་གླེང་མོ་གནས་བཅུའི་ཞལ་ཐང་གི །རི་ཁྲོད་རི་མོ་མཐོང་བ་ཙམ་གྱིས་ནི། །འཁོར་བར་སྐྱོ་ཤས་སྲིན་མོའི་གླིང་ལྟ་བུའི། །འདུ་ཤེས་ཉིན་མཚན་གཉིད་དུས་ཚུན་ཆད་དུ། །འཆར་བ་ཤུགས་དྲག་ཆུ་ཀླུང་རང་བཞིན་འགྱུར། །སྐབས་འགར་ཕྱུགས་དང་མི་ཡི་འགྲོ་འདུག་ལ། །བལྟས་པས་འགྲོ་འདིའི་བྱ་སྤྱོད་མཐོང་མན་རྣམས། །རླུང་གིས་བདས་པའི་ཤིང་བལ་ལྟར་སྤྱོད་ཀྱང༌། །མི་ཤེས་མི་སྐྱོ་འདི་དག་སྨྱོན་པའམ། །ཆང་གིས་བསླད་དམ་རྣམ་ཤེས་མེད་པ་མཚར། །ད་ནི་འགྲོ་བ་འདི་དང་བདག་རང་གི །དོན་འདི་ཨེ་མ་ངེས་པར་སྒྲུབ་སྙམ་དུ། །གཉིད་དང་མ་གཉིད་ཟ་འདུག་འགྲོ་དུས་ཚུན། །བསམ་པས་རེ་ཞིག་མཚམས་བྱས་ཟླ་བ་དྲུག །ངག་བཅད་བཟླས་བརྗོད་ཕྱག་དང་དཔེ་ཀློག་སོགས། །ཆོས་པའི་གྲལ་དུ་བསྡད་རུང་ཙམ་བྱས་ཀྱང༌། །བསླབ་བྱའི་ཆོས་དང་བཤེས་གཉེན་དང་བྲལ་བའི། །སེམས་ཀྱི་ཟུག་རྔུས་རབ་གདུངས་ཨེ་མ་ང༌། །རྒྱ་ཆེན་ཐོས་པ་རྒྱ་མཚོ་ལྟར་སྤྱོད་པའི། །མཁས་མང་དབུས་སུ་སླེབས་ཏེ་ཉིན་མཚན་དུ། །སྤྱོད་པའི་དངོས་གྲུབ་བླ་མ་ལྷ་ཁྱོད་དང༌། །བསྟན་སྲུང་གིས་སྩོལ་ཞུ་ཞེས་ཡང་ཡང་གསོལ། །དེ་ནས་དགེ་སྡིག་འདྲེས་མ་ཕྱུགས་ཉོ་ཚོང། །ཇ་དང་ཁལ་རྟ་སྣ་ཚོགས་མཐོང་བའི་ཚེ། །འདི་དག་གིས་ནི་བདག་ཕྱིར་སྡིག་འདི་སྤྱད། །འགྲོ་འདུག་མང་ན་.....སེམས་ཅན་ལ་གཟན་པས་.....སེམས་ལ་གཟན་པ་ཡིས། །ཕྱིན་ཆད་འགྲོ་འདུག་སྤངས་ལ་ཆོས་ཟབ་མོར། །ཐོས་བསམ་སྒོམ་པ་བྱེད་སྙམ་ཤུགས་དྲག་སྐྱེས། །དེ་དུས་ཉམས་མགུར་རྟོགས་བརྗོད་སོགས་བལྟས་པས། །ཐམས་ཅད་བློར་ཟིན་སྨོན་པ་ཤུགས་དྲག་སོང༌། །ཡོང་ཁར་གྲུབ་པའི་དབང་ཕྱུག་ཟླ་མེད་པ། །སྐལ་ལྡན་རྒྱ་མཚོར་སྐྱབས་འཇུག་རྟ་ཕུལ་ཏེ། །འཇམ་དཔལ་ནག་པོའི་རྗེས་གནང་མཛད་པ་ན། །ཉམས་དང་གྲིབ་ཀྱི་ཚོགས་རྣམས་རང་སར་དེངས། །སེམས་ལ་ཤར་ཚུལ་མ་ལུས་ཡི་གེར་སུས། །ལམ་ཞུགས་གུང་འབབ་ས་དང་ཞག་ས་ཡི། །ཁྱད་པར་རྣམས་ཀྱང་སྔ་ཉིན་རྨིས་ནས་འོངས། །ལྟས་སོགས་མང་ལ་ལྡང་ལའི་ལ་རྩ་རུ། །ལྟས་བཟང་ནད་གཞི་བག་ཙམ་ཡོད་པའང་སངས། །རྭ་སྒྲེང་མཇལ་ཞིང་སྨོན་ལམ་ལེགས་པར་བཏབ། །ཕོ་མདོར་སི་ལི་རྒོད་ཚང་མཐོང་བའི་ཚེ། །ངས་ཀྱང་ད་ལྟ་རི་ཁྲོད་བྱེད་སྙམ་པ། །ངག་སྨྲས་ཟླ་བོས་བཀག་ཀྱང་ཁེགས་དཀའ་བྱུང༌། །སྟག་ལུང་མཆོད་མཇལ་དེ་དུས་མ་དྲེད་པས། །ལྷ་རྣམས་ཡང་མཐོང་དེ་དངོས་རྣམ་པར་འཆར། །ལྷ་སར་སླེབས་འཕྲལ་ཇོ་བོར་མཇལ་བར་ཕྱིན། །སྨོན་ལམ་ཡང་ཡང་བཏབ་ཅིང་དད་འདུན་སྐྱེས། །ས་ཡི་ཉི་ཟླ་སེ་འབྲས་ཟུང་གྲགས་པའི། །སེ་ར་ཐེག་ཆེན་གླིང་དུ་མཆོད་མཇལ་བྱས། །དད་པ་ཆེ་བར་སྐྱེས་སྐབས་དགེ་བཤེས་གཉིས། །བགྲོ་གླེང་མཛད་པར་མཐོང་ནས་སྔོན་ཆད་ཀྱི། །དཀའ་བའི་སྡུག་སངས་སྐྲ་གཟེང་སྙིང་འཕར་ཏེ། །རེ་ཞིག་འགྲོ་བ་ལུས་ནས་རྒྱངས་བལྟས་བྱས། །ཨེ་མ་ད་ལྟ་རང་ལ་ལྭ་བ་ཤག །ཕུད་ནས་ཆོས་གྲྭར་འགྲོ་འམ་ཡང་ཡང་ཤར། །དེ་རྗེས་འཛམ་གླིང་མཁས་པའི་འབྱུང་གནས་དང༌། །གངས་ཅན་མགོན་པོ་ཕྱག་ན་པདྨ་ཡིས། །མངོན་པར་སངས་རྒྱས་རྡོ་རྗེ་གདན་གྱི་ཟླ། །བླ་མ་ལྷ་དང་ཆོས་སྐྱོང་མངོན་སུམ་དུ། །བཞུགས་པའི་དཔལ་ལྡན་འབྲས་སྤུངས་ཆོས་སྡེར་སླེབས། །མཐོང་བ་ཙམ་གྱིས་འདི་ཀར་རང་སྡོད་ཅེས། །དད་དང་འདུན་པ་དགའ་བ་ཕན་ཚུན་དུ། །འགྲན་པ་རབ་དགའི་ས་ཡི་དབུས་སུ་སླེབས། །མཆོད་མཇལ་བྱེད་པའི་སྔ་ནུབ་རྨི་ལྟས་ལ། །འདུ་ཁང་སྟེང་དང་ལམ་རིམ་ལྷ་ཁང་གི །ལྟས་བཟང་སྔགས་ཁང་འཇིགས་བྱེད་ལྷ་ཁང་གི །ལྟས་རྣམས་ལེགས་རྨིས་ཕལ་ཆེར་དོན་མཐུན་བྱུང༌། །ཉེར་གཅིག་ས་སྤྲེལ་ལོ་དེའི་ཡར་ངོ་ལ། །འཇམ་མགོན་མི་ཡི་ཟོལ་བརྟེན་རྡོ་རྗེ་འཆང༌། །བློ་གྲོས་རྒྱ་མཚོར་སྐྱེས་བཅས་སྙན་གསན་བྱས། །དེ་ཡི་ཉེར་ལྔར་བསྡུས་གྲྭ་ཆུང་ངུར་ཞུགས། །ཆོས་ཐུན་གཉིས་བཟུང་ཙམ་གྱིས་རྩོད་གྲྭ་རྙེད། །བཅུ་པའི་ཡར་ངོར་སྟག་ལྤགས་ཤམ་ཐབས་སོགས། །ཚེ་སྔོན་སྦྱངས་པའི་རང་བཞིན་རྣལ་འབྱོར་བ། །ལུང་རྟོགས་བདག་པོ་རྡོ་རྗེ་འཆང་ཆེན་པོ། །ཕ་བོང་ཁ་པར་རྡོ་རྗེ་འཇིགས་བྱེད་ཀྱི། །བཅུ་གསུམ་ལྷ་ཡི་དབང་བསྐུར་རང་གིས་ཞུས། །སྟ་གོན་རྨིས་ལྟས་བགེགས་ཀྱིས་མི་ཚུགས་རྟགས། །ལ་སོགས་བྱུང་ཞིང་ཐུགས་དགྱེས་སྔགས་སྒོར་ཞུགས། །དགུན་ཆོས་དང་པོར་བསྡུས་པ་འབྲིང་གྲྭ་བྱས། །ཆོས་གྲྭར་རྩོད་པའི་ཐལ་འགྱུར་ཀུན་ལེགས་པས། །ཕལ་ཆེར་ཀུན་གྱིས་སྔར་ནས་ཆོས་གྲྭ་རུ། །སོང་བའི་ང་རྒྱལ་ཅན་ཞིག་རེད་ཅེས་གྲགས། །དེ་སྐབས་རྟགས་དང་རྨིས་ལྟས་ཆེས་མང་བ། །དད་པའི་སྟོབས་ཡིན་ཕྱིས་སུ་དྲེད་པས་མེད། །ལོ་དེའི་དགུན་དུས་ཕོ་བྲང་པོ་ཏ་ལར། །འཇིག་རྟེན་དབང་ཕྱུག་འབྲོམ་སྟོན་ངུར་སྨྲིག་གར། །མཐོང་ཐོས་རེག་འདྲེན་རྒྱལ་དབང་ཐམས་ཅད་མཁྱེན། །ངག་དབང་བློ་བཟང་རྒྱ་མཚོའི་ཞབས་དྲུང་དུ། །རབ་བྱུང་དགེ་ཚུལ་སོ་ཐར་བདུད་རྩི་ཐོབ། །སྔགས་པ་དཔོན་སློབ་ཚུལ་ཁྲིམས་མཚན་ཅན་ལ། །འཇིགས་བྱེད་མངོན་རྟོགས་གཉིས་དང་ལྷན་ཐབས་དང༌། །སྦྱིན་སྲེག་སོགས་ཐོབ་ཁོ་བོའང་གཞོན་དུས་སུ། །ཡ་སོགས་མང་འདྲེན་སོགས་གསུངས་ཤིན་ཏུ་དགྱེས། །ཉེར་གཉིས་ས་བྱའི་ལོ་ལ་རྡོ་རྗེ་འཆང༌། །རྩ་བའི་བླ་མ་ཕ་བོང་ཁའི་ཞབས་སུ། །གསང་འཇིགས་ཀུན་ཚེ་དབང་རྣམས་རྒྱས་བཤད་བཅས། །བྱིན་རླབས་བདུད་རྩིའི་རྒྱུན་གྱིས་སྙིང་བུམ་གང༌། །ལོ་དེར་རྒྱན་འཇུག་དགེ་འདུན་རྒྱ་མཚོ་ཡི། །གྲུབ་མཐའི་རྣམ་བཞག་གྲུ་རྫིངས་རྟེན་འབྲེལ་དང༌། །བློ་རྟགས་མན་ཆད་བསྡུས་ཚན་ཉེར་ལྔ་ཀུན། །ཞིབ་བཟུང་བརྒལ་བརྟག་སྒོ་ནས་གཏན་ཕབ་ཅིང༌། །དཀའ་བཅུ་ནོ་ཡོན་དབོན་པོས་ཁས་ལེན་བསྐྱར། །སྟོན་ཆོས་གསུམ་ལ་དོན་ནི་བདུན་ཅུ་ཚེ། །དགུན་ཆོས་དུས་སུ་ཕར་ཕྱིན་གཞུང་སར་བྱས། །ལྕགས་ཁྱིར་ལེགས་བཤད་སྙིང་པོ་ཆོས་འབྱུང་གི །དྲང་ངེས་རྣམ་འབྱེད་ཆོས་གྲགས་རྣམ་རྒྱལ་བའི། །དྲང་ངེས་རྣམ་འབྱེད་དགེ་འདུན་རྒྱ་མཚོ་ཡི། །དཀའ་འགྲེལ་བདེ་ལེགས་ཉི་མ་དམ་ཆོས་དཔལ། །མོ་མའི་རྟེན་འབྲེལ་དགེ་འདུན་ཉི་ཤུ་དང༌། །དགེ་འདུན་ཉི་ཤུ་ཆོས་འབྱུང་བྱམས་ལྷུན་གཉིས། །བསམ་གཟུགས་མཐའ་དཔྱོད་སྤྱི་དོན་བརྒྱད་ཙམ་སོགས། །མང་པོ་ཕལ་ཆེར་བཟུང་ཞིང་ལ་ལར་བལྟས། །སྟོན་གྱི་སྲོད་ཆོས་རྟེན་འབྲེལ་སྐབས་གསུམ་པ། །དེ་དག་དབྱར་དགུན་ཆོས་མཚམས་གཉིས་པོ་ལ། །དྲང་ངེས་རྣམ་འབྱེད་དགེ་འདུན་ཉི་ཤུ་དང༌། །བསམ་གཟུགས་སོགས་ཀྱང་འཛིན་ཆོས་སྩལ་བ་གནང༌། །ལྕགས་ཕག་ལོ་བར་རྣམ་བཤད་གསེར་ཕྲེང་གི །དཀའ་གནད་རྣམས་དང་འགྲེལ་ཆུང་ཕལ་ཆེར་བཟུང༌། །ལྕགས་ཕག་ལོ་ལ་དབུ་མའི་རྣམ་བཤད་ཀྱི། །ཕལ་ཆེར་བཟུང་ལ་འདུལ་མཛོད་བདེ་ལེགས་དང༌། །རྗེ་བཙུན་པ་དང་བསོད་གྲགས་སྐྱོ་ཊིཀ་དང༌། །དངོས་གྲུབ་གཉིས་དང་རིན་ཆེན་ཤིང་རྟ་གསུམ། །རང་འགྲེལ་འགྲེལ་བཤད་ཅི་རིགས་ལྟ་རྟོག་བཅུག །དེ་དུས་རྣམ་པར་དཔྱོད་པའི་ཀློང་རྡོལ་ལྟར། །གྲུབ་པའི་མཐའ་དང་ཡིག་འཇོག་སོ་སོ་ལ། །བལྟས་པ་ཙམ་གྱིས་ཆུ་དྭངས་རྡེའུ་ལྟར། །དངོས་ཤུགས་མ་འདྲེས་ཤེལ་ལ་ཚོན་བཞིན་འཆར། །ལམ་རིམ་སྔགས་རིམ་བསྐྱེད་རྫོགས་དུ་མ་དང༌། །འཇིགས་མཛད་ཆོས་སྐོར་རྒྱུད་འགྲེལ་མང་པོའང་བལྟས། །ལ་ལའི་ལུང་ཉན་ཟུར་དགུའི་དྲུག་ཅུ་པའི། །ཐིག་བཏབ་ཟན་བརྩིགས་སོགས་ཀྱང་མངོན་ཆུང་བྱས། །ཕ་བོང་ཁ་རུ་གསང་འཇིགས་ཀུན་ཚེ་དབང༌། །ནག་པོ་སྐོར་གསུམ་གསང་འཇིགས་མངོན་དཀྱིལ་གྱི། །ལྗགས་ལུང་ལ་སོགས་ལོ་དེར་སླར་ཡང་ཐོབ། །ཕར་ཕྱིན་ཐལ་ཕྲེང་ལྷག་མ་མི་ཡི་གར། །རྩ་བའི་བླ་མ་རྒྱལ་བའི་སྲས་ཆེན་པོ། །སྦྱོར་ལམ་པར་གྲགས་དོན་གྲུབ་རྒྱ་མཚོར་ཞུས། །དགུན་ཆོས་ཕར་ཕྱིན་སྟོན་མོའི་དམ་བཅའ་སོགས། །རྗེ་ཡི་ཡིག་ཆ་དང་མཐུན་ཚད་མས་དྲངས། །འོན་ཀྱང་འཇིག་རྟེན་རྨོངས་ཡུས་གནའི་སྲོལ་གྱི། །དྲང་མིན་ཡུར་བར་ཞེན་པའི་ཉལ་འགྲོ་རྒྱུགས། །མཚན་ཉིད་སྟོང་འཁོར་བོན་པོའི་བསཽ་སྒྲ་དང༌། །མུ་ཏོའི་རྒྱང་འབོད་འདི་གསུམ་ངེས་པ་ཅི། །ཚེ་རབས་སྔོན་མའི་ལེགས་བྱས་ཆུ་ཀླུང་དུ། །ལུང་རིགས་པད་དཀར་འདབ་བརྒྱ་བཞད་པ་ལ། །དཔྱོད་ལྡན་ངང་མོས་བརྒལ་བརྟག་དབྱངས་སྙན་ཀྱང༌། །ལོག་སྨོན་བྱ་རོག་དེར་སྙིང་མི་དགའ་ལོ། །འཛམ་གླིང་གསལ་བྱེད་བཅུ་གཉིས་བདག་པོ་འདི། །སྤྲིན་དང་ཁུག་སྣ་རྡུལ་གྱི་ཉེས་པ་ཡིས། །མི་སྡོད་གླིང་བཞིར་ཉིན་བྱེད་ཚལ་བཞད་ན། །རྒྱལ་སྲས་ཚོགས་གཉིས་ཅན་རྣམས་ཇི་ལྟར་སྡོད། །དེ་སྐབས་འཇམ་མགོན་བློ་གྲོས་རྒྱ་མཚོ་ཡིས། །རྒྱན་འཇུག་མཛོད་འདུལ་རྣམ་འགྲེལ་རྩ་བ་ལྔ༌། །ཆོས་སྤྱོད་རབ་གསལ་གཞི་གསུམ་ཆོ་ག་སོགས། །མང་པོའི་ལྗགས་ལུང་ཚོགས་པ་ཡོངས་ལ་གནང༌། །གྲུབ་ཆེན་ཤ་བོར་པཎ་ཆེན་གསུང་འབུམ་ཐོར། །ཐོས་བསམ་བསྒོམ་གསུམ་ཚེ་འདིར་ལེགས་མཛད་པ། །རྡོ་རྗེ་འཆང་དབང་མི་ཡི་གར་མཛད་པ། །པཎ་ཆེན་བཀའ་འགྱུར་སྦྱིན་པ་རྒྱ་མཚོ་ལ། །བདེ་གསང་འཇིགས་གསུམ་མངོན་དཀྱིལ་ལྷན་ཐབས་དང༌། །སོ་སོའི་བསྐྱེད་རྫོགས་ཀུན་དང་ཁྱད་པར་དུ། །འཇིགས་བྱེད་སྒྲུབ་སྐོར་ཀུན་གྱི་རིམ་གཉིས་ཆ། །ལེགས་པར་བཤད་པ་མཁས་གྲུབ་ཡབ་སྲས་ཀྱི། །བསྐྱེད་རྫོགས་ཆེན་པོ་རྒྱུད་སྡེ་བཞིའི་སྦྱིན་སྲེག །མན་ངག་ཀུན་ལྡན་དངོས་གྲུབ་རྒྱ་མཚོ་ཐོབ། །འོན་ཀྱང་འདི་ཡི་མན་ངག་ཀུན་ཤེས་པའི། །གསུང་རྒྱུན་སྲད་པ་རྡོ་རྗེ་འཆང་ཆེན་ལས། །རང་གཞན་ལ་མེད་སོ་སོའི་ཡི་གེ་ན། །སྟོང་གྲག་འབྲུག་སྒྲ་བཞིན་དུ་ཆར་བསྒྲགས་ཀྱང༌། །རྒྱུད་དང་མན་ངག་ཕྱག་ལེན་གསུམ་འཕྲོད་པ། །ཉིན་མོའི་སྐར་མ་པས་ཀྱང་དཀོན་པར་སྣང༌། །རྩ་འཇུག་རྣམ་བཤད་གཉིས་དང་འགྲེལ་ཆུང་དང༌། །ལེགས་བཤད་སྙིང་པོ་དབུ་མ་རིགས་ཚོགས་དྲུག །འཇུག་པ་མདོ་རྩ་སུམ་བརྒྱ་རྩ་འགྲེལ་གཉིས། །ཚད་མ་སྡེ་བདུན་མདོ་དང་རང་འགྲེལ་བཅས། །ལམ་རིམ་ཆེ་ཆུང་རྒྱལ་བ་སྔ་ཕྱིའི་ཁྲིད། །པཎ་ཆེན་ཁྲིད་སོགས་ལུང་དང་ཟླ་གསུམ་དུ། །འཇམ་དཔལ་བཤད་ལུང་ཉམས་ཁྲིད་སྨིན་རྒྱས་ཐོབ། །དེ་དག་གོང་ཙམ་རྒྱལ་བ་གཉིས་པའི་བསྟན། །སྤེལ་ལ་ལེགས་སྨོན་བྱང་ཆུབ་སེམས་ཀྱི་གཏེར། །རྒྱལ་བའི་ཆོས་མཛོད་བདག་གི་མགོན་ཟླ་མེད། །མེར་རྒན་བླ་མ་ངག་དབང་བློ་གྲོས་ལས། །ལམ་རིམ་གཉིས་དང་སངས་རྒྱས་ཡེ་ཤེས་ཀྱི། །དམིགས་བརྩེ་མ་ཡི་ཕྱི་ནང་གསང་སྒྲུབ་སོགས། །ཐོབ་ཅིང་དེ་ནས་ཐུགས་རྗེས་དུས་ཀུན་ཏུ། །ཕ་དང་བུ་བཞིན་མི་འབྲལ་རྒྱུན་དུ་བསྐྱངས། །ང་ཡིས་ཆོས་ཚུགས་ཟིན་ཙམ་འདིའི་དྲིན་ཡིན། །ཉེར་ལྔ་ཆུ་བྱའི་ལོ་ལ་དབུ་མ་དང༌། །རྣམ་འགྲེལ་ཆོས་གྲྭར་ཟུང་འཛིན་ནང་དུ་ཡང༌། །མཛོད་འདུལ་བཟུང་ཟིན་བཤེས་གཉེན་དམ་པ་གཉིས། །གྲྭ་སྐོར་སྟེར་བར་གསུངས་ཀྱང་མ་བླངས་པར། །མཆོད་མཇལ་ཚུལ་དུ་གསང་ཕུར་རྣམ་འགྲེལ་ལ། །རང་ཊིཀ་གསར་བའི་སྟེང་ནས་དཀའ་བཅུ་བྱས། །དེ་ཡི་སྔ་ལོ་འཆད་རྩོད་རྩོམ་པ་ལ། །འཇམ་དབྱངས་དངོས་གྱུར་པྲ་ཛྙཱ་དཱ་ན་ལ། །ཚད་མ་འདུལ་མངོན་དཀའ་གནས་ཟླ་ཕྱེད་ལྷག །ཞིབ་ཞུས་སྐབས་འགར་དགུན་གྱི་མཚན་རང་འདས། །ཉི་རྩེ་ཤར་གྱི་བར་དུ་དཔྱད་པར་བྱས། །བཤེས་གཉེན་དེ་དགྱེས་ཕན་ཚུན་སེམས་གཅིག་བྱུང༌། །ལོ་དེར་བཀའ་འགྱུར་བ་དང་མེར་རྒེན་ལས། །འདུལ་ཊིཀ་རིན་ཆེན་ཕྲེང་སོགས་ཆེས་མང་ཐོབ། །ཆུ་གླང་ལོ་ལ་ཆོས་གྲྭར་དབུ་ཚད་གཉིས། །མཛོད་ལའང་ཟུར་ཉན་བྱས་པས་གསང་ཕུ་རུ། །འཇམ་མགོན་ཤེས་རབ་སྦྱིན་པས་སྔ་ལོ་ནས། །འདི་རུ་རབ་འབྱམས་ཀྱིས་ཞེས་བཀའ་སྩལ་བཞིན། །པོ་ཏི་ལྔ་ལ་ཉིན་ལྔར་དམ་བཅས་པས། །རབ་འབྱམས་སྨྲ་བའི་ཐོག་མ་དེ་ནས་ཚུགས། །པོ་ཏི་གཞན་ལའང་ལན་ནི་མ་གཉིད་ཙམ། །ཚད་མའི་སྐབས་སུ་ལག་པ་ཅུང་ཟད་ཕྱུང༌། །འོན་ཀྱང་ཕན་ཚུན་རྣམ་དཔྱོད་ལྷག་དགའ་རྒྱས། །ལྟས་མཚན་ངོ་མཚར་འཁྲུལ་མེད་ལེགས་འགའ་འང་བྱུང༌། །ཉེར་བདུན་ཤིང་སྟག་ལོ་ལ་སླར་རྣམ་འགྲེལ། །འདུལ་བའང་རྡོ་རྗེ་འཆང་དབང་བཀའ་འགྱུར་བའི། །ཞབས་ལས་མདོ་སྔགས་ལུང་དང་རྗེས་གནང་མང༌། །ཤིང་ཡོས་སླར་མཛོད་རྣམ་འགྲེལ་ལེའུ་དང་རྫོགས། །མེ་འབྲུག་མདོ་སྔགས་རྩེ་མོ་རྒྱུད་ཀུན་གྱི། །རྒྱལ་པོ་དཔལ་ལྡན་གསང་འདུས་བཤད་སྒྲུབ་གྲྭ། །ཆུ་བོ་གངྒཱ་ཚུན་གྱི་སྔགས་གྲྭའི་རྩེར། །མཁས་དང་གངས་ཅན་མགོན་པོས་མངའ་གསོལ་བ། །དཔལ་ལྡན་སྨད་རྒྱུད་འདུས་གྲྭའི་དབུས་སུ་ཕྱིན། །འཇུག་སྒོ་ཚལ་དང་ལྷོ་འབྲུག་རྭ་ལུང་བར། །འཇོམས་བྱེད་དྲག་པོའི་གཏོར་ཆེན་དྲུག་ཅུ་པ། །རྡོ་རྗེ་འཆང་དངོས་བློ་གྲོས་རྒྱ་མཚོ་དང༌། །ལྕང་སྐྱ་མཆོག་གི་སྤྲུལ་སྐུ་ཧེ་རུ་ཀ། །བློ་བཟང་ཆོས་ལྡན་རྣམ་གཉིས་ཞབས་དྲུང་ནས། །དེ་ཡི་ཐིག་དབྱངས་རྔ་ཆིངས་གནམ་དང་སའི། །འཁོར་ལོ་གཉིས་དང་ཟན་ལིང་ཤོག་ལིང་གི །མན་ངག་ཀུན་ཐོས་ལས་མཁན་བདག་ལ་སྩལ། །འཕངས་དུས་འགའ་ལ་རྨི་ལྟས་ཉམས་སོགས་བྱུང༌། །ཁོ་བོ་དྲག་དམིགས་ལིངྒ་ཉམ་ཐག་པ། །བསམ་པ་ཙམ་གྱིས་སྙིང་རྗེས་འགའ་མ་དམིགས། །བདེན་རྫུན་དབང་ངམ་དགེ་འདུན་དམིགས་ནུས་སམ། །དམིགས་ན་རྟགས་ཐོན་ངེས་སྣང་ཡང་ཡང་འཆར། །དེ་ལྟར་ན་ཡང་ཇོ་བོའི་སྐུ་མདུན་དང༌། །ཡུལ་ཡང་གཉན་སྙམ་རྩུབ་པའི་སེམས་མ་བཞག །དེ་ནས་ཡབ་གཅིག་རྒྱལ་བ་གཉིས་པ་ཡིས། །གནས་འདིར་གསང་འདུས་ལྷ་ཚོགས་ཞལ་གཟིགས་པས། །འདི་ན་མ་འོངས་དུས་ན་གསང་འདུས་ཀྱི། །འདུས་སྡེ་འབྱུང་ཞེས་ལུང་བསྟན་ངག་རྒྱུན་དུ། །གྲགས་པའི་ཆུ་མིག་ལུང་དུ་རིམ་ལྔ་ཡི། །དམར་ཁྲིད་ཕྱག་ལེན་བྱིན་རླབས་བདུད་རྩིའི་ངད། །དྲོན་པོ་མ་འཆུག་ཉམས་མྱོང་ལྗགས་ཀྱིས་མྱང༌། །དགའ་དང་རྨི་ལྟས་ཏིང་འཛིན་བརྩོན་པ་བྱུང༌། །མཚམས་གྲོལ་ཁྲིད་སྟོན་ལག་རྗེས་རྒྱུད་བཞིན་དུ། །བཤད་པའི་གོ་རིམ་ཐོབ་ཀྱང་སྐལ་ལྡན་རྣམས། །སྤུ་ལྡང་ཐལ་མོ་སྦྱོར་དེས་སྙིང་ཚིམ་གྱུར། །རིང་ནས་ཡིད་ལ་བརྣག་པའི་ཡབ་གཅིག་རྗེའི། །ཐུགས་བཅུད་མར་མིའི་ཁ་བོ་འབྲུག་ལྟ་བུར། །སྒྲོགས་པ་རྒྱལ་ཀུན་ཕྱག་བྱེད་མཁའ་འགྲོ་མའི། །སྙིང་གི་བཅུད་དེ་ཐོབ་སྙམ་དུས་ཀུན་དགའ། །གནས་དེར་གཞི་གསུམ་ཕྱག་ལེན་ལག་ཉ་སྲུངས། །ནུབ་ལྷག་གཅོད་དང་གར་དབྱངས་ཐིག་གསུམ་སོགས། །བཤད་བཞིན་ཕྱག་ལེན་བཏབ་པས་དགའ་ལྡན་པའི། །གུར་དཀར་གསེར་ཏོག་ལྟ་བུར་འགྲན་ཟླ་མེད། །དེ་ཡི་དོན་གྱི་དཔལ་ལྡན་རྒྱུད་གྲྭ་གཉིས། །གནམ་ལ་ཉི་ཟླ་ས་ལ་རྒྱུད་པ་གཉིས། །མཁས་པས་བསྔགས་དེ་དོན་ལྡན་སངས་རྒྱས་གསུངས། །སྟོན་ཆོས་གསང་སྔགས་མཁར་དུ་གསང་འདུས་ཀྱི། །དཀྱིལ་འཁོར་ཐིག་འདེབས་ས་ལ་ཁྱོད་འགྲོ་ཞེས། །གཞུང་བརྒྱ་སྨྲ་དབང་མོན་པ་དབུ་མཛད་ཀྱིས། །བཀའ་སྩལ་བཞིན་ཕྱིན་ཐིག་ཆོག་ཐིག་རྣམས་ཀུན། །སྔར་གྱི་ཕྱག་ལེན་རྣམ་གྲངས་བཅས་ཐོས་ཤིང༌། །ཟླ་ཕྱེད་འདུས་པའི་བདག་འཇུག་སྐྱེ་དགུའི་ཡིད། །འཛིན་དང་གསོ་བྱེད་ཉམས་མྱོང་གསང་སྔགས་ཀྱི། །བག་ཆགས་རྨད་བྱུང་ཡིད་མཁར་འགོག་མེད་བསྐྲུན། །དགུན་ཆོས་མདོ་རྒྱུད་དུ་མར་ལུང་བསྟན་པ། །རྒྱལ་བ་གཉིས་པས་བདུད་བཅོམ་སངས་རྒྱས་ཞིང༌། །ཆོས་འཁོར་བསྐོར་གནས་རྡོ་རྗེ་གདན་གཉིས་པ། །དགའ་ལྡན་གནས་སུ་རིམ་ལྔ་སོ་སོ་ཡི། །དམིགས་པ་རྣམ་པ་ཡིད་ལ་བྱེད་ཚུལ་སོགས། །ལེགས་དང་མི་ལེགས་སོ་སོའི་ལག་རྗེས་དང༌། །ལམ་དང་འབྲས་བུ་འབྱུང་ཚུལ་མན་ངག་ཅེས། །རྫུན་དང་ཧམ་ཚོད་མིན་པར་རྒྱུད་སྡེ་དང༌། །གྲུབ་ཆེན་ཀུན་གྱི་ཐུགས་བཞེད་མ་འདྲེས་པར། །ངོ་སྤྲོད་ཆེན་མོ་རིམ་ལྔ་གསལ་སྒྲོན་ཞེས། །རང་གཞན་ཀུན་གྱིས་མཐོང་སྨོན་དེ་ཉིད་དང༌། །བསྐྱེད་པའི་རིམ་པ་དངོས་གྲུབ་རྒྱ་མཚོ་ཞེས། །རིམ་པ་དང་པོར་དེ་མཚུངས་ཟླ་མེད་པ། །རྣམ་གཉིས་མཛུབ་ཁྲིད་སྔོན་ནས་ད་ལྟའི་བར། །གཅིག་ནས་གཅིག་བརྒྱུད་ཟླ་མེད་གསུང་བཤད་ཐོབ། །སེམས་ལ་ད་ནི་མར་པ་མི་ལ་ཡིས། །རྡོ་རྗེའི་སྐུ་དེ་མིན་པ་གསུང་འདི་ལས། །ཇི་ཞིག་ཕེབས་སྙམ་རྗེ་བཙུན་ཙོང་ཁ་པར། །དད་པ་ཕྱོགས་ཞེན་མིན་པ་དེ་དུས་རྙེད། །བསྡད་ནའང་དགའ་ལ་སོང་ནའང་ཆེས་ཆེར་དགའ། །བསྒོམས་ན་མངོམ་སུམ་རབ་དགའ་ཐོབ་སྙམ་པའི། །ཆོས་ལ་ཡིད་ཆེས་དད་པ་ཉིན་མཚན་སྐྱེས། །


text:
སྐྱབས་རྗེ་སྨན་རིའི་ཁྲི་འཛིན་༣༤པ་མཆོག་ལ་མཇལ་བཅར་ཞུས་པ།
[ཟླ་ཚེས། 2018-01-02 21:03:02][རྩོམ་པ་པོ། གཡུང་དྲུང་སྐལ་བཟང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
དེ་ཡང་ >ལས། ‘‘བདེར་གཤེགས་དགོངས་བརྒྱུད་བླ་མ་ཆེ་དྲུག་དང་། །གདུང་རྒྱུད་བཅུ་གསུམ་མཁས་པ་མི་བཞི་དང་། །ལོ་པཎ་གཤེན་བརྒྱད་གཤེན་གྱེར་རྨ་དབྱིལ་དང་། །བྲུ་ཞུ་སྤ་རྨེའིུ་གཙུག་རྒྱན་རིན་པོ་ཆེ།’’ ཞེས་འཛམ་གླིང་བོན་གྱི་གཙུག་རྒྱན་ཏུ་བསྔགས་པའི་༸རྒྱལ་བ་གཉིས་པ་སངས་རྒྱས་སྨན་རི་བ་གང་ཉིད་ཀྱི་ཁྲི་འཛིན་རིམ་བྱོན་ཕེབས་ཚུལ་ནི།  >ལས།‘‘སློབ་མ་རིན་ཆེན་རྒྱལ་མཚན་ལ། ཁྱེད་ནི་རིག་འཛིན་བྱིན་རླབས་བུ། །ང་ཡི་ཁྲི་སྐྱོང་རྒྱལ་ཚབ་མཛོད། །འཆད་རྩོད་རྩོམ་གསུམ་བོན་བསྟན་སྤེལ། །དེ་ཕྱིར་དགོན་འདིར་ཚོགས་པ་ཡི། །མཚན་ཉིད་རབ་འབྱམས་གང་ཐོན་པ། །ལྷ་སྲུང་གསོལ་ལ་རྟགས་སྒྲིལ་གྱིས། །གང་བབས་ང་ཡི་གདན་སར་བཀོད། །ཤེས་རབ་སྨྲ་སེང་ཐུགས་རྗེ་ཡིས། །བསྟན་དང་འགྲོ་དོན་ནུས་པ་འབྱུང་། །’’ཞེས་གསུངས་པ་ལྟར།
གསང་གསུམ་བོན་གྱི་མཛོད་འཛིན་༸སྐྱབས་རྗེ་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་དང་། ༸དཔལ་ལྡན་ཁྲི་བརྟན་ནོར་བུ་རྩེའི་མཁན་རིན་པོ་ཆེ་བསྟན་པ་གཡུང་དྲུང་རྣམ་གཉིས་དབུ་བཞུགས་ཀྱིས་དཀར་ཕྱོགས་སྐྱོང་བའི་བསྟན་སྲུང་དམ་ཅན་རྒྱ་མཚོར་བདེན་པ་བདར་ནས་༸རྒྱལ་བ་སྨན་རི་བའི་ཁྲི་འཛིན་༣༤་པར་རྟགས་སྒྲིལ་དུ་བབས་པའི་དགེ་བའི་བཤེས་གཉེན་ཟླ་བ་དར་རྒྱས་རིན་པོ་ཆེ་མཆོག་ནི། ༸སྐྱབས་རྗེ་སྨན་རིའི་མཁན་སློབ་གོང་མ་རྣམ་པའི་ཐུགས་རྗེའི་སྐྱབས་འོག་ནས་༸ཞྭ་དཀར་གཡུང་དྲུང་བོན་གྱི་ཐུན་མིན་མདོ་སྔགས་སེམས་གསུམ་གྱི་གཞུང་ཆེན་དང་། ཐུན་མོང་རིག་པའི་གནས་བཅས་ལ་གསན་བསམ་ཕུལ་དུ་ཕྱིན་པའི་༸གདན་ས་སྨན་རིའི་དགེ་བཤེས་མིང་དོན་མཚུངས་པ་ཞིག་ཡིན་པ་མ་ཟད། སྔ་ཕྱིར་༸སྐྱབས་རྗེ་ཞིང་གཤེགས་དམ་པའི་བཀའ་དགོངས་ལྟར་༸གཡུང་དྲུང་བོན་གྱི་བཤད་སྒྲུབ་འདུས་སྡེ་དང་། ༸དཔལ་གཤེན་བསྟན་སྨན་རིའི་གྲྭ་ཚང་། ༸དཔལ་ལྡན་སྨན་རི་ཚང་། ༸དབུས་གཡུང་དྲུང་བོན་འཛིན་ཚོགས་བཅས་སུ་ཐེག་པ་རིམ་འཛེགས་ཀྱིས་ཕྱག་ལས་ཞབས་ཞུའི་ཉམས་མྱོང་ཕུན་སུམ་ཚོགས་པ་ཡོད་པ་དང་།
ལྷག་པར་ཏུ་ངེད་༸དབུས་གཡུང་དྲུང་བོན་འཛིན་སྐྱོང་ལྷན་ཚོགས་སུ་ཐོག་མར་སྤྱི་གཉེར་ཆེན་མོ་དང་། དེ་ནས་རིམ་བཞིན་དྲུང་ཆེའི་ཐུགས་འགན་བཞེས་པ་སོགས་རང་ཉིད་དང་ལས་ཁུངས་གཅིག་ནང་ལོ་མང་རིང་མཉམ་ལས་ཀྱི་རྒྱུས་མངའ་ཡོད་པའི་ངོས་ནས་ཞུས་པ་ཡིན་ན། ཁོང་རིན་པོ་ཆེ་ལྟ་བུ་ལྷ་བླའི་ལུང་རྟགས་ཏུ་བབས་པ་ནི་ཅི་ནས་ཀྱང་ང་ཚོས་གསོལ་བ་བཏབ་པ་བཞིན་མ་ནོར་མ་འཆུགས་པ་ཞིག་ཏུ་ངོས་འཛིན་ཆོག་པས། བཀའ་དྲིན་སུམ་ལྡན་གྱི་རྩ་བའི་བླ་མ་༸སྐྱབས་རྗེ་སྨན་རིའི་ཁྲི་འཛིན་༣༣་པ་མཆོག་ཞིང་ཁམས་གཞན་དུ་གཤེགས་ཀྱང་༸སངས་རྒྱས་གཡུང་དྲུང་བོན་གྱི་བསྟན་པ་ལ་ལྷག་བསམ་དཀར་བའི་འཛམ་གླིང་ས་ཕྱོགས་གང་ན་སུ་བཞུགས་ཀུན་གྱིས་༸རྒྱལ་བ་སྨན་རི་རྣམ་ཚང་གི་མ་འོངས་སྤྱི་སྒོས་བསྟན་འགྲོའི་ཕྱག་ལས་གང་ཐད་ནས་ཀྱང་ཐུགས་ཚབས་མི་དགོས་པར་ཐུགས་ལྷོད་པོར་བཞུགས་ཆོག་པའི་གཏམ་སྙན་གདེངས་སྤོབས་ཆེན་པོའི་སྒོ་ནས་ཞུ་རྒྱུ་དང་།
དེ་བཞིན་༸སྐྱབས་རྗེ་སྨན་རིའི་ཁྲི་འཛིན་རིན་པོ་ཆེ་ནི་ལས་ཁུངས་འདིའི་མཚན་གནས་རྗེས་དྲན་གྱི་མཚན་འཛིན་ཚོགས་གཙོ་ཡིན་སྟབས། ད་ལན་༸དབུས་ཀྱི་དྲུང་ཆེ་ཞིག་ཚོགས་གཙོའི་མཚན་ནས་སུ་འཕོ་འགྱུར་ཕྱིན་པ་ནི་ང་ཚོའི་ལས་ཁུངས་འདིའི་ངོས་ནས་ཆ་བཞག་ནའང་གོ་རིམ་དང་ལྡན་ཞིང་མ་འགྲིག་རྟེན་འབྲེལ་རང་འགྲིག་ཏུ་གྱུར་འདུག་པས། ངེད་ཅག་ལས་རོགས་ཚོགས་མི་རྣམ་པ་དེ་རིང་ཞོགས་པར་༸སྐྱབས་རྗེ་སྨན་རིའི་ཁྲི་འཛིན་༣༤་པ་རིན་པོ་ཆེ་མཆོག་ལ་རྟེན་འབྲེལ་མཇལ་བཅར་ཞུས་པ་དང་།
ཁོང་རིན་པོ་ཆེ་མཆོག་ནས་ཀྱང་བསྟན་པ་སྤྱི་སྒོས་ཀྱི་ལས་དོན་བྱེད་ཕྱོགས་དང་ལྷག་པར་༸དབུས་གཡུང་དྲུང་བོན་འཛིན་སྐྱོང་ལྷན་ཚོགས་ནི་སྤྱི་ཁྱབ་ཀྱི་ལས་ཁུངས་ཨ་མ་དེ་ཡིན་སྟབས་ལས་གཞི་རྣམས་ཉམས་པ་མེད་པར་མུ་མཐུད་མཇུག་སྐྱོང་དགོས་ཚུལ་སོགས་བླངས་དོར་བཀའ་སློབ་ཟབ་རྒྱས་གནང་བྱུང་བར་མ་ཟད།
ཕྲན་ཚོའི་ངོས་ནས་ཀྱང་དེ་འབྲེལ་གྱི་ལམ་སྟོན་དང་སེམས་ཚོར་དག་ལྷུག་པོར་ཞུས་ཤིང་མཐར་དྲན་རྟེན་གྱི་སྐུ་པར་མཉམ་བསྒྲོན་བྱས་པ་བཅས་ཀྱི་གནས་བསྡུས་སུ་གཡུང་དྲུང་སྐལ་བཟང་དུ་འབོད་པས་༸དབུས་གཡུང་དྲུང་བོན་འཛིན་སྐྱོང་ལྷན་ཚོགས་ཀྱི་ལས་ཤག་ཉི་འོད་འཁྱིལ་པ་ནས་ཕྱི་ལོ་༢༠༡༧་ཟླ་༡་ཚེས་༢་ཉིན། །


text:
ཁྱོད་ནི་ “གངས་རིའི་བུ་མོ་” སྟེ། འུ་ཚང་གི་ཡ་ཆུང་སེམས་ཀྱི་དྲོད་ཐིག་དང་མ་ཆུང་ཁོག་གི་སྙིང་ཆུང་ཡིན། ཁྱོད་ནི་བོད་ཀྱི་ལོ་རྒྱུས་ཀྱི་ལེའུ་གསར་བ་ཞིག་དང་མི་རེ་རེའི་སེམས་སུ་ནམ་ཡང་རྟག་བརྟན་དུ་གནས་སྲིད་པའི་རྡོ་རིང་ཞིག་ཡིན། ཁྱོད་རྟག་ཏུ་རྒྱལ་གྱུར་ཅིག གངས་རིའི་བུ་མོ་རྒྱལ་གྱུར་ཅིག ཆོས་དབྱངས་སྐྱིད་རྒྱལ་གྱུར་ཅིག བོད་རྒྱལ་གྱུར་ཅིག
དེང་སང་གི་བོད་ཀྱི་འཚོ་བའི་ཁྲོད་ལྷག་པར་དུ་སློབ་ཆེན་གྱི་འཚོ་བའི་ཁྲོད། བུད་མེད་རྣམས་ཀྱིས་རང་གིས་རང་ལ་རེ་བ་ནན་པོ་མི་བཅོལ་བ་དང་ཤེས་བྱ་སྦྱོང་བར་སྤྲོ་སྣང་དེ་ཙམ་མེད་པ། ཟང་ཟིང་གི་ལོངས་སྤྱོད་དང་ཕྱི་ལུས་ཀྱི་རྣམ་པའི་མཛེས་བཟོ་ཁོ་ནར་དོ་སྣང་བྱེད་པ་ལས། བོད་རིགས་སྲོལ་རྒྱུན་མཛངས་མའི་ཡོན་ཏན་རྒྱུད་འཛིན་དང་དར་སྤེལ་གཏོང་བར་དེ་ཙམ་སྣང་འཇོག་་མི་བྱེད་པའི་རྣམ་པ་ཞིག་ཐོན་དང་ཐོན་མུས་སུ་མཆིས། བོད་རིགས་བུད་མེད་ཀྱི་སྤྱོད་ཚུལ་ཉམས་ཞན་དུ་འགྲོ་བ་དང་། བོད་རིག་པའི་རིག་གཞུང་དཔྱད་སྟེགས་ཐོག་བུད་མེད་ཀྱི་མཁས་དབང་ཅུང་ཉུང་བའི་སྣང་ཚུལ་དེ་རིང་ཁ་སང་གི་འཚོ་བའི་མེ་ལོང་དངོས་ལས་མཐོང་ཐུབ། གནས་ཚུལ་འདི་འདྲའི་འོག རང་རེ་བོད་ཀྱི་སྲོལ་རྒྱུན་རིག་གནས་དང་མི་རིགས་ཀྱི་མ་འོངས་ལས་དབང་ལ་བསམ་གཞིགས་བྱེད་མཁན་གྱི་བོད་རིགས་བུད་མེད་ཅིག་ཡིན་ན། ངེས་པར་དུ་དཔེ་ཀློག་ལས་དོན་ལ་ཤུགས་སྣོན་བྱས་ཏེ་རང་གི་བློ་སྦྱོང་ཚད་གོང་མཐོར་གཏོང་ཐབས་བྱ་རྒྱུ་ནི་ཁ་ཚ་དགོས་གཏུགས་ཀྱི་གནས་ཤིག་ཏུ་མཐོང་། “ཨབ་རས་མཐེབ་ཚོད་ན་སྤེན་པའི་མདའ་གཞུ”ཞེས་པའི་དཔེ་ལྟར་བུད་མེད་ཞིག་ལ་མཚོན་ན། དཔེ་ཀློག་ནི་ཇི་འདྲའི་གལ་འགངས་ཆེན་པོ་ཡིན་པའི་སྐོར་རང་བློས་གང་དཔོག་གིས་མདོར་ཙམ་ཞུ་རྒྱུ་ཡིན།
[caption id="attachment_1909" align="alignleft" width="200"] བོད་མི་རིགས་དངོས་གནས་ཟེར་བ་དེ་ཡང་སྙིང་ག་འདྲ་ཞིག་ལ་གོ་དགོས། ཆོས་ལུགས་དང་དད་མོས། ས་ཁོངས་དང་ཁྲག་རྒྱུན། ལོ་རྒྱུས་དང་ཆབ་སྲིད། ད་དུང་སེམས་པ་བཟང་མིན་དང་། མི་དྲང་བོ་ཡིན་མིན་སོགས་རྒྱུ་མཚན་བྱེ་བྲག་པ་ཞིག་གིས་ཡོངས་ཁྱབ་རང་བཞིན་གྱི་སྒོ་ནས་བོད་མི་རིགས་དངོས་གནས་ཡིན་མིན་ནམ་ཡང་མཚོན་མི་ཐུབ། འོན་ཀྱང་། བོད་མི་རིགས་ཚང་མར་ཐུན་མོང་གིས་ཡོད་པའི་ངོ་བོ་གཅིག་ཡོད་པ་དེ་ནི། བོད་ཀྱི་ཐུན་མོང་གི་སྐད་ཡིག་དང་།སྐད་ཡིག་དེ་ལ་བརྟེན་པའི་བོད་མིའི་ཐུན་མོང་གི་སྤྱི་ཚོགས་རིག་གནས་འདུ་ཤེས་ཀྱི་བསམ་བློ་དེ་གཉིས་ཡིན། དེ་ཡང་མཐར་གཏུག་ནས་བཤད་ན། བོད་ཀྱི་སྐད་ཡིག་ནི་བོད་མི་རིགས་ཀྱི་ཐུན་མོང་བསམ་བློའི་འདུ་ཤེས་ཀྱི་རྨང་གཞི་ཡིན། གལ་སྲིད། ཕ་མའི་ཁྲག་རྒྱུན་ཙམ་བོད་རིགས་ལས་སྐྱེས་པ་ཞིག་ཡིན་ནའང་། ཁྱེད་རང་ལ་བོད་ཀྱི་སྐད་ཡིག་དང་དེ་ལ་བརྟེན་པའི་བོད་ཀྱི་ཐུན་མོང་སྤྱི་ཚོགས་འདུ་ཤེས་ཀྱི་བསམ་བློ་ཡང་མེད་ཚེ། ཁྱེད་ཀྱིས་ཇི་ལྟར་རང་ཉིད་བོད་རིགས་ངོ་མ་ཞིག་ཡིན་པ་བསྒྲུབ་རྒྱུ་ཡིན།
ང་། “ཨ་རོགས་ཚོ། ངའི་ཨ་མ་སླེབས་བྱུང་ངམ། ངས་ད་ཅི་ནས་བསྒུགས་བསྡད་པ་ཡིན།”
སྤུན་ཆུང་། “སླེབས་བྱུང་། ད་ཁྱོད་ཀྱིས་ཤོད་དང་ཨ་མས་འདི་ན་ང་དང་མཉམ་དུ་ཉན་བསྡད་ཡོད།”
ཉེ་ལམ་ནས་ངས་རང་གི་ངོ་དེབ་གཙང་བཟོ་བྱེད་ཀྱིན་པའི་སྒང་ཡིན། གང་ཡིན་ཟེར་ན། ཆ་སྙོམ་བྱས་ན་ཆེས་ཉུང་མཐར་ཉིན་རེར་ངའི་ངོ་དེབ་ལ་སྦྲེལ་མཁན་མི་གསུམ་རེ་རྒྱུན་ཆད་ཀྱི་མེད། སྐབས་རེར་ལས་བྲེལ་གྱི་དབང་གིས་དུས་ཡུན་གང་འཚམ་ལ་ངོ་དེབ་སྔོག་ཁོམ་མ་བྱུང་ཚེ། སྦྲེལ་མཁན་བང་བསྒྲིག་སྟེ་རེ་རེ་བཞིན་མིང་ཅི་ཡིན་དང་མི་སུ་ཡིན། ས་གནས་གང་ཡིན་དང་ལས་རིགས་ཅི་ཡིན་སོགས་ཞིབ་བཤེར་བྱ་དགོས་ན་ཡུན་རིང་དགོས། དེ་ནི་དུས་ཚོད་འཕྲོ་བརླག་ཏུ་གཏོང་བ་ཙམ་དུ་ཟད་པས། ངས་རྒྱུན་པར་སྟབས་བདེའི་མིག་བཤེར་ཙམ་རེ་བྱས་རྗེས་བོད་རིགས་ཕལ་མོ་ཆེ་དང་ལེན་བྱས་པ་ཡིན། དེར་བརྟེན་དེང་སྐབས་ངའི་ངོ་དེབ་ནང་གྲོགས་པོ་བཞི་སྟོང་ལྷག་ཡོད།
ཀླུ་མོ་མཚོའི་བརྙན་ཐུང་མ་མཐོང་བའི་སྔོན་དུ་ངས་ཁོ་མོས་གནའ་མཁར་ཟི་ལིང་ནས་བྲིས་པའི་གསལ་བརྡ་དེ་མཐོང་བྱུང་། ད་ལྟ་བལྟས་ཡོང་ན་གསལ་བརྡ་དེ་རུ་ཅི་ཡང་མ་བཤད་པའམ། ཡང་ན་ཅི་ཡང་མ་ཤོད་པའི་སྣང་བ་ཞིག་འདུག
ཨ་རིག་སྒྲོལ་མ་སྐྱབས་ཀྱིས་བརྩམས་པའི་ལྷིང་འཇགས་མེད་པའི་ཧི་མ་ལ་ཡའི་ནང་དུ་ “བོད་མི་རྣམས་གཞན་གྱིས་མི་ཐུབ་མོད། རང་ཉིད་ཀྱིས་རང་ཉིད་མེད་པར་བཟོ།” ཞེས་པ་ལྟར། བོད་ནི་གདོད་མ་ནས་ཕྱི་དགྲ་ལ་བསྐོར་ན་ཝ་མོ་ཁུང་འཛུལ་འདྲ་ཞིག་ཡིན་རུང་། ནང་གི་གཉེན་ལ་བསྐོར་ན་སྟག་མོ་ནགས་ལ་མཆོང་མཆོང་བྱེད་པ་ཡིན་ཏེ། ང་རྒྱལ་དང་ཕྲག་དོག འགྲན་སེམས་ཀྱིས་ནམ་ཡང་སུ་ཞིག་འབུར་འཇོམ་གཏོང་འདོད་དང་མེད་པར་བཟོ་སེམས། གཉའ་ནས་གནོན་ཐབས། རྩ་ནས་བརླག་རྒྱུ་འབའ་ཞིག་ལ་གཞོལ་བ་ཡིན།


text:
སྔོན་ཆད་ང་ཤེས་རིག་ལས་ཁུངས་སུ་ཡོད་སྐབས། སྒང་ཏོག་ཁུལ་དུ་ལོ་མང་རིང་། ས་གནས་ཀྱི་སློབ་གྲྭའི་དགེ་ཆེ་དང་། ས་གནས་དེ་གའི་མི་མང་དབར་ལབ་རྙོག་མང་པོ་ཞིག་བྱུང་བས། ཐེངས་ཤིག་ངས་སྒང་ཏོག་ཁུལ་དུ་དམིགས་བསལ་གྱིས་ལབ་གླེང་མང་པོ་ཡོང་དོན་ཅི་རེད་ཅེས་དྲིས་པ་ཡིན། དེ་ལ་ཉམས་ཞིབ་པ་ཞིག་གིས། སྒང་ཏོག་ས་གནས་ཀྱི་མང་ཚོགས་ཚོའི་འཚོ་གོས་གནས་སྟངས་དེ། བཙན་བྱོལ་བོད་མི་གནས་ཡུལ་གཞན་ལས་ལེགས་པ་ཡོད་པས་རེད་ཅེས་བཤད་བྱུང་། སྐབས་དེར་ངས་སྐད་ཆ་དེའི་གོ་དོན་ཡག་པོ་ཞིག་མ་རྟོགས།
ཨ་རིའི་སེམས་ཁམས་རིག་པ་བ་གྲགས་ཅན་ཨབ་ར་ཧམ་ མ་ས་ལོའོ་(Abraham Harold Maslow)ཡིས་སྤེལ་བའི་རྩོམ་ཡིག་“མིའི་ཀུན་སློང་གི་རྣམ་གཞག”(A Theory of Human Motivation)ཅེས་པའི་ནང་། འགྲོ་བ་མིའི་ཀུན་སློང་ངམ་མངོན་འདོད་རྣམས་ ༡) བཟའ་བཏུང་དང་གནས་མལ་སོགས་གཞི་རྩའི་ལུས་ཀྱི་དགོས་མཁོ་དང་། ༢) ལུས་སྲོག་ལོངས་སྤྱོད་ལ་འཚེ་བ་དང་བྲལ་བའི་བདེ་འཇགས་ཀྱི་དགོས་མཁོ། ༣) ཁྱིམ་ཐབས་དང་། ནང་མི་དང་། གྲོགས་པོ། སྤྱི་ཚོགས་སོགས་ལ་ཞེན་ཆགས་དང་བདག་ཐོབ་ཀྱི་དགོས་མཁོ། ༤) ཁྱིམ་ཚང་དང་སྤྱི་ཚོགས་ནང་རང་གི་སྤྱོད་ཚུལ་དང་བྱས་འབྲས་ལ་གཞན་གྱིས་བརྩི་མཐོང་དང་རང་ངོས་ནས་གདེང་སྤོབས་བྱེད་པའི་བརྩི་མཐོང་གི་དགོས་མཁོ། ༥) རང་གི་ནུས་པའི་རྩལ་ཡོངས་སུ་ཚང་བའམ་རྫོགས་པར་བྱེད་པའི་རྩལ་རྫོགས་ཀྱི་དགོས་མཁོ་བཅས་རྣམ་པ་ལྔར་ཕྱེ་ནས་གསུངས། དེ་ཡང་དགོས་མཁོ་དང་པོ་གཉིས་ནི་གཞི་རིམ་གྱི་དགོས་མཁོ་ཡིན་པ་དང་། གཞི་རིམ་གྱི་དགོས་མཁོ་དེ་དག་མ་ཚང་ན་སྤྱིར་བཏང་གི་མིས་དགོས་མཁོ་གཞན་རྣམས་བསྒྲུབ་དཀའ་བར་བཞེད་ལ། དགོས་མཁོ་ཐ་མ་རང་རྩལ་རྫོགས་པའི་དགོས་མཁོ་ནི་བདག་ཉིད་ཆེན་པོ་གྷན་དྷི་ལྟ་བུའི་སྐྱེ་བོ་ཁྱད་པར་བས་མ་གཏོགས། ཕལ་མོ་ཆེས་མི་འཇོན་པར་བཞེད། དགོས་མཁོ་དེ་དག་ཀྱང་ཕན་ཚུན་ལྟོས་ཅིང་འབྲེལ་ལ་སྐྱེ་བོ་ནད་མེད་སྐྱོན་མེད་སྤྱིའི་དབང་དུ་བྱས་ནས་གསུངས་པ་ལས། ཕན་ཚུན་ལྟོས་མེད་དང་གང་ཟག་བྱེ་བྲག་པར་སྦྱར་བ་མིན།
བཙན་བྱོལ་བོད་མིའི་སྤྱི་ཚོགས་ནང་། དེང་སང་སྤྱི་འཐུས་འོས་མིར་འཚང་ཁ་ཤིག་ཤིག་ངང་ལངས་ཡོང་བ་དག་གི་ད་ལྟའི་གནས་བབས་ལ་དཔྱད་ཚེ། གཙོ་བོ་གཉིས་སུ་འདུ་བར་སྣང་སྟེ། དང་པོ་ནི་རྒྱུ་ནོར་དང་། ལས་དོན་གྱི་ཆ་ནས་འགྲིག་ངེས་ཡོད་པའི་རིགས་གཅིག་དང་། གཉིས་པ་ནི་ཤེས་ཡོན་དང་ལས་དོན་གྲུབ་འབྲས་ངེས་ཅན་ཡོད་པའི་རིགས་བཅས་གཉིས་རེད། མ་ས་ལོའོ་ཡི་རྣམ་གཞག་ལྟར་ན། རང་རེའི་སྤྱི་འཐུས་འོས་མིར་ལངས་མཁན་འདི་ཚོར་གཞི་རིམ་གྱི་དགོས་མཁོ་ཟས་གོས་གནས་མལ་ལ་དཀའ་ངལ་མེད་པ་མ་ཟད། ལུས་སྲོག་ལོངས་སྤྱོད་ཀྱི་བདེ་སྲུང་ཡང་ཚད་ངེས་ཅན་ལ་སླེབས་ཡོད་པས། ད་ཆ་ཁོང་ཚོས་ཐོབ་འདོད་བྱེད་པ་དེ། གཞན་གྱི་བརྩི་མཐོང་རེད།
གོང་དུ་ ༡༩༩༠ གོ་གྲངས་ནང་གི་སྒང་ཏོག་ས་ཁུལ་གྱི་གནས་ཚུལ་དྲངས་པ་ལྟར། སྐབས་དེར་ས་གནས་ཀྱི་མི་འགའ་ཞིག་ལ་དཔལ་འབྱོར་དང་ཁྱིམ་ཚང་འགྲིག་ངེས་ཡོད་པ་མ་ཟད། འགའ་ཞིག་ལ་ལས་གནས་ཀྱང་བརྟན་པོ་ཡོད། འོན་ཀྱང་ཁོང་ཚོས་རང་ཉིད་ལ་ཆེ་མཐོང་དང་མིང་གྲགས་ཚང་མེད་པའི་ཚོར་སྣང་བྱུང་སྟེ། ས་གནས་འགོ་འཛིན་དང་སློབ་གྲྭའི་ལས་དོན་ལ་དོ་སྣང་དང་ཐེ་བྱུས་བྱེད་འགོ་བཙུགས། དེ་ལས་ལྡོག་སྟེ་མེའོ་ཆོས་འཕེལ་གླིང་དང་ཏེ་ཛུ་དར་རྒྱས་གླིང་། ཨོ་རི་ས་ཕུན་ཚོགས་གླིང་སོགས་དཔལ་འབྱོར་གནས་སྟངས་ཞན་པའི་བོད་མིའི་སྤྱི་ཚོགས་ཀྱི་མི་མང་ནང་། ས་གནས་འགོ་འཛིན་དང་སློབ་གྲྭའི་ལས་དོན་ལ་དོ་སྣང་བྱེད་མཁན་ཧ་ཅང་ཉུང་།
སྤྱི་འཐུས་ཀྱི་འོས་མིར་ལངས་མཁན་འགའ་ཞིག་དང་གླེང་མོལ་བྱེད་སྐབས། མང་ཆེ་བས་“ད་ཁ་མར་སློག་ནས་སྐད་ཆ་བཤད་མཁན་ཞིག་བྱེད་འདོད་ཡོད”ཟེར་བས། ཁོང་ཚོས་ད་བར་“ཁ་ཡར་བསྐོར་ཏེ་གཞན་གྱི་སྐད་ཆར་ཉན་མཁན་”ཞིག་བྱས་པའི་མཐར། “ཁ་མར་བསྐོར་ནས་སྐད་ཆ་བཤད་མཁན་”རྣམས་རྫིག་པོ་དང་ཆེ་མཐོང་ཅན་དུ་མཐོང་གི་ཡོད་པ་རེད།
བཙན་བྱོལ་བོད་མིའི་སྤྱི་ཚོགས་ནང་རང་ཉིད་ལ་ཆེ་མཐོང་དང་མིང་གྲགས་ཐོབ་ཐབས་ཀྱི་ལམ་ཁ་མང་པོ་མེད། དཔེར་ན་སྲིད་སྐྱོང་ནི་ལོ་ལྔ་རེའི་མཚམས་སུ་མི་གཅིག་ལ་མ་གཏོགས་གོ་སྐབས་མེད་པ་དང་། ལས་ཁུངས་ཁག་གི་དྲུང་ཆེ་དང་འགན་འཛིན་བྱེད་པར་ཉུང་མཐར་ལོ་ངོ་བཅོ་ལྔ་ཉི་ཤུའི་རིང་གཞུང་ཞབས་བྱ་དགོས། དེ་ཚོ་དང་བསྡུར་ཚེ། སྤྱི་འཐུས་ནི་གྲངས་འབོར་དང་དུས་ཡུན་གཉིས་ཀའི་ཆ་ནས་གོ་སྐབས་མང་བ་ཞིག་རེད་ལ། སྤྱི་འཐུས་སུ་འཁོད་རྗེས་དམིགས་བསལ་གྱི་ལས་འགན་ལྗིད་པོ་རྒྱུན་མཐུད་དུ་འཁྱེར་དགོས་པ་མེད་ལ། རང་ཉིད་འོས་འདེམས་བྱེད་མཁན་ལ་ལས་དོན་ཇི་བྱས་ཀྱི་ལས་དོན་སྙན་སྒྲོན་ཡང་ཞུ་དགོས་ཀྱི་མེད།
ད་ལྟ་མི་མང་པོ་ཞིག་གིས་འཚང་ཁ་ཤིག་ཤིག་ངང་སྤྱི་འཐུས་ཀྱི་འོས་མིར་ལངས་ཡོང་བ་འདི། ཕྱོགས་གཅིག་ནས་འོས་འཕེན་མཁན་ཚོར་གདམ་ཁ་མང་དུ་འགྲོ་བས་ལེགས་ཆ་ཞིག་རེད་ལ། དེའི་ནང་གི་མང་པོ་ཞིག་ནི་སྤྱི་སེམས་དབང་གིས་འོས་མིར་ལངས་པ་ཡིན་ངེས་པས་ཡག་པོ་རེད། ཕྱོགས་གཞན་ནས་འདི་རིགས་མང་པོ་ཞིག་འོས་མིར་ལངས་དོན་གཙོ་བོ་ནི་གཞན་ལ་“ཞབས་འདེགས་”ཞུ་ཆེད་མིན་པར། རང་ཉིད་ལ་“བརྩི་མཐོང་”སྐྲུན་ཆེད་ཡིན་སྲིད་པས། མི་འདི་ཚོ་སྤྱི་འཐུས་སུ་འཁོད་རྗེས། འཇིགས་ཞུམ་དང་ཆགས་སྡང་སྤངས་ཏེ་ལས་དོན་བསྒྲུབ་མིན་ཐེ་ཚོམ་གྱི་གནས་རེད།། །།


text:
མགོ་རྙོག
བློ་གྲོས་བརྟན་པ།
————-
ཉེ་ཆར་སྐུ་འབུམ་ཨ་ཀྱཱ་རིན་པོ་ཆེའི་རང་རྣམ་འབྲུག་སྐད་ཞི་བའི་ཁ་བ་ཟེར་བ་ཞིག་དབྱིན་ཡིག་ཐོག་ཐོན་ཚུལ་གྱི་གླེང་སློང་མང་དུ་བྱུང་ཞིང་། དེའི་ཚིག་དང་དོན་གྱི་ཆ་ལ་དྲ་ཐོག་ནས་བསྟོད་སྨད་སྣ་ཚོགས་དང་བདེན་རྫུན་གྱི་སྐད་ཆ་མང་པོ་བྱས། འོན་ཀྱང་དེབ་དེ་ལག་སོན་མ་བྱུང་བས་ཁོ་བོས་དཔྱད་བརྗོད་གང་ཡང་བྱས་མེད། སྟབས་ལེགས་པ་ཞིག་ལ་དེ་རིང་བོད ་བསྒྱུར་བྱས་པའི་ཤོག་ལྷེ་དུམ་ཅིག་ལག་སོན་བྱུང་བ་ལ་སྐར་མ་ལྔ་ཙམ་གྱི་རིང་ཁྱུག་བལྟ་ཞིག་བྱས་པས་དངོས་གནས་མགོ་རྙོག་པོ་ཞེ་དྲག་བྱུང་། ཤོག་ངོས་༡༩ལས་མེད་ན་ཡང་མགོ་རྙོག་ཧ་ཅང་ཆེ་བ་ནི། དཔེར་ན། ཤོག་ངོས་༡༡པར། སྐུ་གོང་མའི་མཛད་པ་གླེང་སྐབས། སྟབས་མ་ལེགས་པ་ཞིག་ལ་ལོ་རབས་བཞི་བཅུའི་མཇུག་ཙམ་ལ་ཁོང་དགོངས་པ་རྫོགས་ཤིང་། ཞེས་བྲ ིས་པ་དང་། ཤོག་ངོས་༡༩པར། ཕྱི་ལོ་༡༩༥༠ལོར་པན་ཆེན་རིན་པོ་ཆེ་སྐུ་ཕྲེང་དགུ་པ་མཆོག་སྐུ་འབུམ་དགོན་དུ་བཞུགས་ཡོད་པས་སྐབས་དེར་ཁོང་རིན་པོ་ཆེ་གཙོ་བོར་གྱུར་པའི་ཨ་ཀྱཱ་རིན་པོ་ཆེ་སྐུ་ཕྲེང་བདུན་པ་དང་གཞན་རྒྱ་ཡག་རིན་པོ་ཆེ་སོགས་བླ་ཆེན་ཁག་ཅིག་གདན་ཞུས་ཀྱིས་མེ་ཏོག་དཀར་དམར་སེར་གསུམ་རྣམ་པར་བཞད་པའི་ཏོ་ལོན་ནོའུར་འབྲོག་པའི་རྩ་ཐང་དུ་ཆིབས་བས ུ་རྒྱ་ཆེར་ཞུས། ཞེས་པ་གཉིས་ལ་ནང་འགལ་ཆེན་པོ་ཡོད་དེ། ལོ་རབས་བཞི་བཅུའི་མཇུག་ཙམ་ལ་དགོངས་པ་རྫོགས་ཡོད་ན་༡༩༥༠ལོར་གདན་ཞུ་བྱེད་རྒྱུ་ཞིག་མེད་ཅིང་།
ཡང་གོང་གསལ་གྱི་ཕྱི་ལོ་༡༩༥༠ལོར་ཨ་ཀྱཱ་སྐུ་ཕྲེང་བདུན་པ་སོགས་ཏོ་ལོན་ནོའུར་གདན་ཞུ་བྱས་ཚུལ་དང་། ཤོག་ངོས་༩པར། མཚམས་འདིར་ང་རང་སྐྱེས་དུས་སྐོར་གྱི་གནས་ཚུལ་ཅུང་ཙམ་ཞིག་ཞུས་ན། དེ་ཡང་ཕྱི་ལོ་༡༩༥༠ལོའི་བོད་ཟླ་༨པའི་ཚེས་ཉི་ཤུ་གཅིག་ཉིན་གྱི་སྔ་དྲོ་སྐྱེས་པ་རེད་ཟེར་གྱི་འདུག་ཟེར་བ་གཉིས་ལ་ཡང་ནང་འགལ་ཚབས་ཆེ་བ་ནི། གལ་ཏེ་སྐ ུ་གོང་མ་དེ་༡༩༥༠ལོའི་ཟླ་བ་༡པོའི་ནང་ཏོ་ལོན་ནོའུར་ཕེབས་ཤིང་དེ་ནས་འཕྲལ་དུ་འདས་པ་ཡིན་ན་མ་གཏོགས། སྐུ་གོང་མའི་སྤྲུལ་སྐུ་ཞིག་བོད་ཟླ་༨པའི་ནང་འཁྲུངས་ཐབས་མེད་པ་དང་།
ད་དུང་གལ་ཏེ། ཧོར་འཇིགས་ཀྱི་མདོ་སྨད་ལོ་རྒྱུས་དེབ་དྲུག་པའི་ཤོག་ངོས་ ༤༡༥དང་༤༡༦པར།
མཚན། ཨ་ཀྱཱ་བློ་བཟང་ལུང་རྟོགས།
འཁྲུངས་ཡུལ། མཚོ་སྔོན།
འཁྲུངས་ལོ། ༡༩༡༠
འདས་ལོ། ༡༩༤༩
འདི་པ་སྐུ་འབུམ་ཨ་ཀྱཱ་སྐུ་ཕྲེང་དྲུག་པ་ཡིན་ལ། མཚན་ཡོངས་རྫོགས་ལ་ཨ་ཀྱཱ་བློ་བཟང་ལུང་རྟོགས་འཇིགས་མེད་བསྟན་པའི་རྒྱལ་མཚན་དུ་འབོད། ཟེར་བ་འདི་བདེན་པ་ཡིན་ན། ད་ལྟའི་ཨ་ཀྱཱ་འདིས་རང་ཉིད་ཨ་ཀྱཱ་སྐུ་ཕྲེང་ག་ཚོད་ཡིན་ཡང་ཤེས་མི་འདུག་སྟེ། གོང་བཤད་བོད་བསྒྱུར་མའི་ཤོག་ངོས་༡༠པར། ངའི་སྐུ་གོང་མ་ཨ་ཀྱཱ་སྐུ་ཕྲེང་བདུན་པ་བླ ོ་བཟང་བསྟན་པའི་རྒྱལ་མཚན་ཞེས་བྲིས་པ་དང་། ཤོག་ངོས་༨པར། དེ་ནས་དཀར་ཞིང་གཙང་བའི་ཁ་བཏགས་གཉིས་བླངས་ནས་ངའི་ཕ་མ་གཉིས་ཀྱི་མགུལ་དུ་སྒྲོན་པ་དང་། བཀྲ་ཤིས་པའི་སྨོན་འདུན་དང་བཅས་ཨ་ཀྱ་རིན་པོ་ཆེ་སྐུ་ཕྲེང་བརྒྱད་པ་དེ་ཁྱེད་རང་ཚོའི་ནང་དུ་འཁྲུངས་འདུག་ཅེས་གསུངས། ཞེས་བྲིས་པའི་ཕྱིར་རོ།
ཡང་ཤོག་ངོས་ ༩ བར། ཨ་མཆོད་ཀྱིས་ཀྱང་བྱིས་པ་འདི་ལ་གཞན་དང་མི་འདྲ་བའི་མཉམ་འཇོག་བྱེད་དགོས་ཀྱི་འདུག གང་ཡིན་ཟེར་ན་ད་ལོ་ནི་ལྕགས་སྟག་ལོ་ཡིན་ལ་ཁོ་སྐྱེས་པའི་ཉིན་དེ་ཡང་སྟག་གི་ཉི་མར་ཁེལ་འདུག དེ་བཞིན་ཐོ་རེངས་སྟག་དུས་སུ་སྐྱེས་དུས་སྟག་གསུམ་ཚང་བ་ཡ་མཚན་ཆེ། ཞེས་བྲིས་པ་དང་། ཤོག་ངོས་ ༨ པར་གོང་གསལ་ལྟར། དེ་ཡང་ཕྱི་ལོ་༡༩༥༠ ལོའི་བོད་ཟླ་ ༨ པའི་ཚེས་ ༢༡ ཉིན་གྱི་སྔ་དྲོ་སྐྱེས་པ་རེད་ཟེར་གྱིན་འདུག་ལ། ཞེས་བྲིས་པ་གཉིས་ཀྱང་ཆེས་མི་མཚུངས་སྟེ། བོད་ཟླ་བརྒྱད་པའི་ཚེས་ ༢༡ ཉིན་ནི། འབྲུག་གི་ཉི་མ་ཡིན་པ་ལས་སྟག་མ་ཡིན་ཞིང་།
དེ་བཞིན་ཐོ་རེངས་སྟག་ལ་སྐྱེས་པ་དང་། སྔ་དྲོར་སྐྱེས་པ་ཡང་ཤིན་ཏུ་འགལ་ཏེ་ཐོ་རེངས་སྟག ནམ་ལངས་ཡོས། ཉི་ཤར་འབྲུག ཉི་དྲོས་སྦྲུལ་ཞེས་སོགས་སུ་ཡོངས་སུ་གྲགས་པའི་ཕྱིར་རོ།།
ཤོག་ལྷེ་བཅུ་ཁ་ཞིག་གི་ནང་དུ་འདི་འདྲའི་བྱིས་པའི་རྩག་ཕྲུག་མགོ་ལ་འཐེན་ན་འཕོང་མི་ཁེབ་པ་དང་། འཕོང་ལ་འཐེན་ན་མགོ་མི་ཁེབ་པའི་དཔེ་ལྟར་གྱུར་བའི་དཔྱད་མི་བཟོད་པ་མང་དག་ཅིག་འདུག་པ་ལ་བལྟས་ན་ལོ་རྒྱུས་ཧྲིལ་པོའི་ནང་དུ་ཡིད་བརྟན་ཕེར་བའི་ལེགས་བཤད་ག་ཚོད་ཅིག་ཡོད་དམ། ཇི་ལྟར་ཡིད་ཆེས་དགོས་སམ།


text:
གྲྭ་བཙུན་ཚོར་འོས་ཐེངས་གཉིས་འཕེན་འཇུག་པ་དེ་མང་གཙོ་དང་འགལ་བ་རེད་ཟེར།
བཙན་བྱོལ་བོད་མིའི་ས་ཁུལ་ཁག་༦ ནས་མང་ཚོགས་བརྒྱ་ཆ་༧༠ ཡིས་གྲྭ་བཙུན་རྣམ་པར་འོས་ཐེངས་གཉིས་འཕེན་འཇུག་པ་དེ་མང་གཙོ་དང་འགལ་གྱི་ཡོད་པ་དང་། བརྒྱ་ཆ་༧༤ ཡིས་སྲིད་སྤྱི་གཉིས་ཀྱི་འོས་བསྡུའི་སྐབས་སྔོན་འགྲོ་དང་དངོས་གཞིའི་འོས་བསྡུ་གཉིས་ཀ་སྔར་མུས་བཞིན་དགོས་པ་སོགས་ཀྱི་བསམ་ཚུལ་བྱུང་ཡོད་འདུག
ཟླ་འདིའི་ཕྱི་ཚེས་༡ ཉིན་གྱི་ཕྱི་དྲོ་ཆུ་ཚོད་༤ པ་ཡོལ་ཙམ་ལ་དྷ་ས་མེག་གྷན་ནོར་བུ་གསོལ་མགྲོན་ཁང་དུ། བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་དང་། བོད་ཀྱི་བུད་མེད་ལྷན་ཚོགས་གཉིས་མཉམ་འབྲེལ་གྱིས་གསར་འགོད་ལྷན་ཚོགས་ཞིག་བསྐོངས་ནས། ཚོགས་པ་གཉིས་པོས་འདི་ལོའི་ཕྱི་ཟླ་༧ པའི་ཚེས་༡༤ ནས་འགོ་འཛུགས་ཏེ་བདུན་ཕྲག་༢ རིང་བཙན་བྱོལ་བོད་མིའི་མང་གཙོའི་གོ་རྟོགས་གོང་འཕེལ་ཆེད། ས་གནས་ཁག་༦ གི་གཞིས་ཆགས་དང་དགོན་སྡེ། མཐོ་སློབ་ཁག་ཅིག་བཅས་སུ་བསྐོར་བསྐྱོད་བྱས་ཏེ་མང་ཚོགས་ཀྱི་བསམ་འཆར་བསྡུ་ལེན་བྱས་པའི་སྐོར་ལ་གསར་འགོད་གསལ་བསྒྲགས་ཤིག་གནང་སོང་།
ས་གནས་བོད་ཀྱི་བུད་མེད་ལྷན་ཚོགས་ཁག་གིས་ས་གནས་ཁག་ཏུ་སྣེ་ལེན་གོ་སྒྲིག་ཐོག བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་ལས་བྱེད་བསྟན་འཛིན་ཟླ་བ་དང་། བསྟན་འཛིན་ཉི་མ། ཁྲི་སོང་རྡོ་རྗེ། ཕུལ་བྱུང་བཅས་བོད་མིའི་གནས་སྡོད་ས་ཁུལ་ལྡེ་ར་ལྡུན་དང་། ལྡི་ལི། མོན་གྷོ་ཌི། བྷེང་ལོར། ཨོ་རི་ས་རྣམས་སུ་དངོས་སུ་བསྐོར་བསྐྱོད་ཀྱིས་ནམ་རྒྱུན་ནས་བཙན་བྱོལ་ནང་བགྲོ་གླེང་བྱེད་གཞིའི་མང་གཙོའི་སྐོར་གྱི་དྲི་བ་༡༥ ལ་བསམ་ཤོག་བསྡུ་ལེན་དང་། དེ་དག་སྐོར་གྱི་བརྙན་པར་བཅས་བླངས་འདུག བརྙན་པར་རྣམས་སང་ཉིན་ཕྱི་ཚེས་༢ མང་གཙོ་དུས་ཆེན་ནས་འགོ་འཛུགས་ཀྱིས་ཟླ་འདིའི་ནང་གྲོས་ཚོགས་མ་འཚོགས་གོང་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་དྲ་ཐོག་དང་སྤྱི་ཚོགས་དྲ་རྒྱ་ཡུ་ཊུབ་(YouTube)ནང་རིམ་བཞིན་སྤེལ་ཚར་བ་བྱ་རྒྱུ་ཡིན་འདུག
སྐབས་དེར་བསྐོར་བསྐྱོད་གནང་མཁན་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་ལས་བྱེད་བསྟན་འཛིན་ཟླ་བས་གསུང་པ་ལྟར་ན། བསམ་ཤོག་ནང་དྲི་བ་༡༥ བཞག་ཡོད་པའི་ཁྲོད་ནས་དྲི་བ་༥ ཡི་ཐོག་མི་མང་གི་བསམ་ཚུལ་ཤུགས་ཆེན་བཏོན་ཡོད་པ་ལས། མི་མང་བརྒྱ་ཆ་༧༤ ཡིས་སྲིད་སྤྱི་གཉིས་ཀྱི་འོས་བསྡུའི་སྐབས་སྔོན་འགྲོ་དང་དངོས་གཞིའི་འོས་བསྡུ་གཉིས་ཀ་སྔར་མུས་བཞིན་དགོས་པ་དང་། བརྒྱ་ཆ་༧༤ ཡིས་སྔོན་འགྲོ་དང་དངོས་གཞི་གཉིས་བར་གྱི་དུས་ཡུན་ཐུང་དུ་གཏོང་དགོས་པ། འོས་བསྡུའི་སྐབས་བུད་མེད་ལ་དམིགས་བསལ་ས་མིག་དགོས་ཀྱི་འདུག་བརྗོད་མཁན་བརྒྱ་ཆ་༨༡ དང་། མི་དགོས་བརྗོད་མཁན་བརྒྱ་ཆ་༡༨ ལྷག་ཙམ་བྱུང་ཡོད་ཀྱང་། མི་དགོས་བརྗོད་མཁན་དེ་དག་ཕལ་ཆེ་བ་བུད་མེད་ཡིན་པ། བརྒྱ་ཆ་༧༠ ཡིས་གྲྭ་བཙུན་རྣམས་ལ་འོས་ཐེངས་གཉིས་འཕེན་རྒྱུའི་གོ་སྐབས་ཕུལ་བ་དེ་མང་གཙོའི་ལམ་ལུགས་དང་འགལ་ཡོད་པ་དང་། བརྒྱ་ཆ་༥༧ གྱིས་གྲྭ་བཙུན་རྣམས་ཆབ་སྲིད་ནང་ཞུགས་པར་དཀའ་ངལ་མེད་པ། སྲིད་སྤྱི་གཉིས་ཀྱི་འོས་བསྡུ་ཉིན་གཅིག་ལ་བྱས་པ་དེ་འགྱུར་བ་གཏོང་དགོས་པའི་བསམ་ཚུལ་འདོན་མཁན་བཅས་ཤུགས་ཆེར་བྱུང་ཡོད་འདུག
ས་གནས་སུ་བསྐོར་བསྐྱོད་གནང་མཁན་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་ལས་བྱེད་ཁྲི་སོང་རྡོ་རྗེས་བསྐོར་བསྐྱོད་དང་འབྲེལ་བའི་ཐོག་ནས་མྱོང་ཚོར་གསུང་པ་ལྟར་ན། ས་གནས་ཁག་ནང་བསྐོར་བསྐྱོད་བྱས་ནས་མང་ཚོགས་ཀྱི་བསམ་ཚུལ་བསྡུ་ལེན་བྱེད་སྐབས་མི་རབས་རྒན་པ་རྣམས་ལས་གཞོན་སྐྱེས་རྣམས་འཛུལ་ཞུགས་བྱེད་མཁན་ཉུང་ཉུང་ཡིན་སྐོར་དང་། རྒྱུན་དུ་བརྒྱུད་ལམ་ཁག་ཏུ་དགེ་འདུན་པ་རྣམས་དེ་འདྲའི་གནད་དོན་ཐད་ཀྱི་བགྲོ་གླེང་སོགས་ལ་ཧུར་པོ་ཡོད་ཀྱང་། ད་ཐེངས་དངོས་སུ་དགོན་སྡེ་ཁག་ནང་ལས་འགུལ་སྤེལ་དུ་ཕྱིན་སྐབས་འཛུལ་ཞུགས་བྱེད་མཁན་དཀོན་པོ་བྱུང་ཡོད་སྐོར། མོན་གྷོ་དང་ཨོ་རི་ས་བཅས་ནས་གྲོས་ཚོགས་ཀྱི་ཐད་ཀར་རྒྱང་སྲིང་ལ་བལྟ་འདོད་ཆེན་པོ་ཡོད་ཀྱང་། མཐུན་རྐྱེན་མེད་པས་བལྟ་ཐུབ་ཀྱི་མེད་སྟབས་དཀའ་ངལ་དེ་སེལ་ཐབས་གནང་རྒྱུའི་རེ་བ་ཡོད་སྐོར་བརྗོད་མཁན་མང་པོ་བྱུང་སྐོར་དང་། ས་གནས་བུད་མེད་ལྷན་ཚོགས་ཁག་ནས་གོ་སྒྲིག་ཧ་ཅང་ལེགས་པོ་བྱས་ཡོད་སྐོར་བཅས་སོགས་གསུངས་སོང་།
གཞན་ཡང་གསར་འགོད་ལྷན་ཚོགས་སྐབས་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་འགན་འཛིན་ཚེ་རིང་མཚོ་མོ་དང་དབུས་བོད་ཀྱི་བུད་མེད་ལྷན་ཚོགས་ཀྱི་འགན་འཛིན་སྒྲོལ་མ་དབྱངས་ཅན་གཉིས་ཆེད་ཕེབས་ཀྱིས་ལས་འགུལ་སྤེལ་བའི་དགོས་དམིགས་སོགས་ཀྱི་སྐོར་ལ་གསུང་བཤད་གནང་སོང་།།
གསར་འགོད་པ་བཀྲ་ཤིས་དོན་གྲུབ།


text:
མཚོ་སྔོན་རྒྱང་སྒྲོག་བརྙན་འཕྲིན་ཁང་གིས་གསར་འགྱུར་བརྩམས་ཆོས་ཀྱི་པར་དབང་སྲུང་སྐྱོབ་ལ་ཤུགས་སྣོན་བྱེད་པའི་སྐོར་གྱི་གསལ་བསྒྲགས།
ཀྲུང་དབྱང་གི«སྲོལ་རྒྱུན་སྨྱན་བྱད་དང་སྨྱན་བྱད་གསར་བ་མཉམ་བསྲེས་ངང་འཕེལ་རྒྱས་གཏོང་བའི་སྐོར་གྱི་མཛུབ་སྟོན་བསམ་འཆར»ལག་ལེན་མཐར་ཕྱིན་བྱེད་པ་དང་། སྲོལ་རྒྱུན་སྨྱན་བྱད་དང་སྨྱན་བྱད་གསར་བའི་པར་དབང་མཉམ་འབྲེལ་རྐྱེན་སྲོལ་ཕྱོགས་ཡོངས་ནས་གཟུགས་པར་སྐུལ་འདེད་བྱེད་པ། དྲ་རྒྱའི་བརྒྱུད་འགོད་པར་དབང་སྒྲིག་ལམ་ཚད་ལྡན་དུ་གཏོང་བ་བཅས་ཀྱི་ཆེད་དུ། རྒྱལ་ཁབ་པར་དབང་ཅུའུ་ཡི«དྲ་རྒྱའི་བརྒྱུད་འགོད་ཀྱི་པར་དབང་སྒྲིག་ལམ་སྐོར་གྱི་བརྡ་ཐོ»ཡི་འབྲེལ་ཡོད་བླང་བྱར་གཞི་བཅོལ་ཏེ་གཤམ་གྱི་གསལ་བསྒྲགས་འདི་སྤེལ་བ་ཡིན།
1 མཚོ་སྔོན་རྒྱང་སྒྲོག་བརྙན་འཕྲིན་ཁང་གི་བཅར་འདྲི(བརྙན་ཕབ)དང་རྩོམ་སྒྲིག སྒྲིག་སྦྱོར། དྲ་ཚིགས་སུ་བཀོད་པའི(སྒྲོག་གཏོང)གསར་འགྱུར་བརྩམས་ཆོས་དག་དང་། རང་ལས་ཁུངས་ཀྱིས་ཐེངས་དང་པོར་ཡོངས་བསྒྲགས་གནང་བའི་གནས་ཚུལ་གསར་འགྱུར་དང་བཅར་འདྲིའི་གནས་ཚུལ། རྟོག་ཞིབ་དཔྱད་བརྗོད། ཡིག་ཚགས་ཟིན་ཐོ་སོགས་གསར་འགྱུར་བརྩམས་ཆོས་དག དེ་མིན་གནས་ཚུལ་གཞན་མང་པོ་ཞིག་ནི་མཚོ་སྔོན་རྒྱང་སྒྲོག་བརྙན་འཕྲིན་ཁང་གི་པར་དབང་གི་རྒྱུ་ནོར་གལ་འགངས་ཆེ་བ་དག་ཡིན། མཚོ་སྔོན་རྒྱང་སྒྲོག་བརྙན་འཕྲིན་ཁང་ནི་སྔར་བརྗོད་གསར་འགྱུར་བརྩམས་ཆོས་ཀྱི་པར་ངོས་བདག་པོ་ཡིན་པའི་ཆ་ནས། ཁྲིམས་ལུགས་ཀྱི་ཁྱབ་ཁོངས་སུ་དེ་ལ་ཆ་ཚང་བའི་རྩོམ་དབང་ཡོད་པ་ཡིན། དེ་བས་གསར་འགྱུར་སྨྱན་བྱད་དང་དྲ་རྒྱའི་ཞབས་ཕྱིའི་ཚོང་ལས། མི་སྒེར་བཅས་སོ་སོ་ནས་རྩོམ་དབང་དང་འབྲེལ་བའི་ཁྲིམས་ལུགས་ཁྲིམས་སྲོལ་དག་བརྩི་སྲུང་ནན་མོ་བྱ་རྒྱུ་གལ།
2.བརྙན་འཕྲིན་ཁང་དང་རྒྱང་སྒྲོག་བརྙན་འཕྲིན། ཚགས་པར། དུས་དེབ། སྦྲེལ་དྲའི་ཞབས་ཕྱི་མཁོ་འདོན་ཚོང་ལས། དེ་མིན་དྲ་རྒྱ་བཀོལ་མཁན་སོགས་ལས་ཁུངས་དང་མི་སྒེར་གང་གིས་རྩོམ་དབང་གི་ཁྲིམས་ནང་དུ་གཏན་ཁེལ་བྱས་པ་ལྟར་ལུགས་མཐུན་གྱིས་བཀོལ་སྤྱོད་བྱེད་པ་ལས། མཚོ་སྔོན་རྒྱང་སྒྲོག་བརྙན་འཕྲིན་ཁང་གི་ཡིག་ངོས་ཀྱི་ཆོག་མཆན་མ་བརྒྱུད་ཚེ། བརྒྱུད་འགོད་དང་སྒྲིག་བཟོ། བཟོ་བཅོས། བཤུས་སྒྲིག བརྒྱུད་སྐུར་རམ་ཡང་ན་བྱེད་ཐབས་གཞན་སྤྱད་ནས་འདྲ་བཟོ་བྱས་མི་ཆོག་པ་མ་ཟད། སྔར་བརྗོད་གསར་འགྱུར་བརྩམས་ཆོས་བརྒྱུད་སྒྲོག་བྱ་མི་ཆོག
3. གསར་འགྱུར་སྨྱན་བྱད་དང་དྲ་རྒྱའི་ཞབས་ཕྱི་ཚོང་ལས། མི་སྒེར་བཅས་ལ་བརྩམས་ཆོས་བརྒྱུད་འགོད་ཀྱི་དབང་བཅོལ་ཐོབ་པའི་སྐབས་སུ། ངེས་པར་རང་རྟོགས་སྒོས་རྩོམ་དབང་ཡོད་པའི་མིའི་མིང་འགོད་དགོས་ལ། མ་ཡིག་དང་ཁ་བྱང་འཁྱོག་བཟོ་དང་བསྒྱུར་བཅོས་བྱས་མི་ཆོག བརྩམས་ཆོས་བརྒྱུད་འགོད་བྱེད་སྐབས་ངེས་པར་ཡོང་ཁུངས་གསལ་བོར་འགོད་དགོས་པ་དང་། དྲ་ཚིགས་བརྒྱུད་འགོད་བྱས་ཏེ་ནང་དོན་གང་རུང་སྤེལ་སྐབས་ངེས་པར་ཡོང་ཁུངས་དང་དྲ་ཚིགས་སྦྲེལ་མཐུད་ཀྱི་དྲ་གནས་གསལ་པོར་འགོད་དགོས།
4. མཚོ་སྔོན་རྒྱང་སྒྲོག་བརྙན་འཕྲིན་ཁང་གིས་སྔར་བརྗོད་གསར་འགྱུར་བརྩམས་ཆོས་ཀྱི་པར་དབང་ལ་ལྟ་རྟོག་བྱེད་པ་དང་དབང་ཆར་སྲུང་སྐྱོབ་བྱེད་པའི་ནུས་ཤུགས་ཇེ་ཆེར་བཏང་སྟེ། ཆོག་མཆན་མ་བརྒྱུད་པར་སྔར་བརྗོད་གསར་འགྱུར་བརྩམས་ཆོས་བཀོལ་སྤྱོད་བྱེད་པའི་ཁྲིམས་འགལ་གྱི་བྱ་སྤྱོད་དག་ཁྲིམས་ལུགས་ལ་བརྟེན་ནས་བརྩད་གཅོད་ནན་མོ་བྱ་རྒྱུ་ཡིན། དེ་བས་གསར་འགྱུར་སྨྱན་བྱད་དང་དྲ་རྒྱའི་ཞབས་ཕྱི་ཚོང་ལས། མི་སྒེར་བཅས་ནས་མཚོ་སྔོན་རྒྱང་སྒྲོག་བརྙན་འཕྲིན་ཁང་གིས་སྤེལ་བའི་དབང་ཆར་སྲུང་སྐྱོབ་བྱེད་པའི་བརྡ་ཐོ་འབྱོར་རྗེས། ངེས་པར་རང་དགར་བརྒྱུད་འགོད་བྱས་པའི་ནང་དོན་དག་དུས་ལྟར་བསུབ་སྟེ། དབང་གནོད་ཀྱི་དོན་དག་ཞི་མཐུན་གྱིས་ཐག་གཅོད་བྱ་དགོས།
5. གསལ་བསྒྲགས་འདི་སྤེལ་བའི་ཉིན་ནས་བཟུང་། གསར་འགྱུར་སྨྱན་བྱད་དང་དྲ་ཚིགས། མི་སྒེར་བཅས་སོ་སོ་ནས་རང་འགུལ་སྒོས་རང་རང་སོ་སོར་རྟོག་ཞིབ་བྱེད་དགོས་པ་མ་ཟད། དབང་ཆར་གནོད་པའི་ནང་དོན་དག་བསུབ་དགོས། གལ་ཏེ་མུ་མཐུད་ནས་འབྲེལ་ཡོད་ནང་དོན་བཀོལ་སྤྱོད་བྱ་དགོས་ཚེ། དུས་ལྟར་མཚོ་སྔོན་རྒྱང་སྒྲོག་བརྙན་འཕྲིན་ཁང་ལ་འབྲེལ་གཏུག་བྱས་ཏེ་པར་དབང་མཉམ་ལས་བྱ་དགོས།
མཚོ་སྔོན་རྒྱང་སྒྲོག་བརྙན་འཕྲིན་ཁང་ནས།
2017ལོའི་ཟླ4པའི་ཚེས26ཉིན།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


text:
རྒྱ་ནག་གི་རུས་བརྐོས་ཡི་གེ་བྱུང་ཚུལ་གྱི་ཟིན་ཐོ།
སྤེལ་དུས 2018-03-08
ཡོང་ཁུངས། ཀྲུང་གོ་བོད་ཀྱི་དྲ་བ།
རྩོམ་པ་པོ། བསམ་གྲུབ་ཀྱིས་བསྒྱུར།
----བསྐལ་པའི་རྗེས་ནས་དཀར་ངོགས་རྙེད། །ཤེས་རབ་མིག་གིས་རྒྱལ་ནོར་ཟིན། །
(མཚོ་སྔོན་ཞིང་ཆེན་སློབ་གསོ་ཐིན།) བསམ་གྲུབ་ཀྱིས་བསྒྱུར།
རུས་བརྐོས་ཡི་གེ་ནི་འཛམ་གླིང་སྟེང་གི་ཆེས་གནའ་སྔ་མོའི་མིའི་རིགས་ཀྱི་ཡི་གེ་ཡིན་ལ། ལོ་ངོ་སུམ་སྟོང་རིང་ཐལ་རྡུལ་གྱིས་མནན་ཞིང་ས་ཡིས་གབ་པའི་ལོ་རྒྱུས་བརྒྱུད་ནས་དུས་རབས་བཅུ་དགུ་པའི་སྨད་ཀྱི་ཆར་ཞིང་པ་རྣམས་ཀྱི་རྐོ་མས་སྲིད་པའི་ཁམས་འདིར་ཁྲིད་ཡོང་བ་ཞིག་གོ །
རུས་བརྐོས་ཡི་གེ་ས་འོག་ནས་ཐོན་པ་ནི་ལོ་ངོ་ཆིག་བརྒྱའི་སྔོན་གྱི་ཆིང་གོང་མ་ཀོང་ཞུས(光绪)ཀྱི་ལོ་དུས་ཡིན་ཏེ། ཀོང་ཞུས་ཁྲི་ལོ་བཅུ་བདུན་པའི(1891ལོ)སྔོན་ནས་ཧི་ནན་ཨན་དབྱང(河南安阳)གྲོང་འདབས་ཀྱི་གྲོང་སྡེ་ཆུང་བ་ཞེས་པའི་སྡེ་པ་ཞིག་ཏུ། ཡུལ་དེའི་ཞིང་པ་རྣམས་ཀྱིས་རྨོ་ལས་གཉེར་དུས་རྒྱུན་པར་ས་འོག་ནས་རུས་སྦལ་གྱི་ཤུན་པའམ་སྲོག་ཆགས་ཀྱི་རུས་ཆག་ཧྲོབ་ཧྲོབ་རེ་སྔོག་ཐོན་པས། ཞིབ་ཏུ་བལྟས་ཚེ་རུས་པའི་ཕྱི་ངོས་སུ་ད་དུང་ནུས་པ་ཐོན་པའི་ཡོ་བྱད་ཀྱིས་བརྐོས་པའི་མཚོན་རྟགས་འགའ་རེ་ཡང་ཡོད། ཞིང་པ་རྣམས་ཀྱིས་ནི་འདི་ཅི་ཞིག་གི་རུས་པ་ཡིན་མིན་ཧ་མི་གོ་སྟེ་ཡ་མཚན་པའི་མཚོན་རྟགས་འདི་དག་ལ་མཚོན་དོན་ཅི་ཞིག་ཡོད་མེད་དེ་བས་ཀྱང་མི་ཤེས་པས། རུས་ཆག་དེ་དག་ཞིང་མཐའ་དང་ཆུ་འགྲམ་སོགས་སུ་གང་འདོད་ཀྱིས་དབྱུག་བྱུང་།
རྒྱ་ལུགས་སྨན་རྫས་ཚོང་ཁང་གི་རྒྱལ་ནོར།
སྐབས་དེར། གྲོང་སྡེ་ཆུང་བར་སྐྲ་བཞར་མཁན་ཞིག་ཡོད་ཅིང་ལུས་ལ་རྣག་འབྲུམ་བྱུང་བས་ཧ་ཅང་སེམས་སྡུག་སྐྱེས། ཉིན་ཅིག་ལ་ཁོས་དོ་འཇོག་མེད་པར་ཟུར་དུ་དབྱུག་པའི་ཞིང་མཐའི་རུས་སྐོགས་དེ་མཐོང་བས། དགའ་ཚོར་སྨྲ་མི་ཤེས་པ་ཞིག་གིས་རུས་ཆག་འདི་དག་བཏུས་ནས་ཡུལ་ལ་ཁྱེར་ཏེ་ལྡེ་གུར་བགྲུས་ནས་རྨ་ཤུལ་དུ་བྱུགསས་པ་ན། བསམ་ཡུལ་ལས་འདས་པ་ཞིག་ལ་རྣག་ཁྲག་རྡོལ་མཚམས་ཀྱང་འགོག་ཐུབ་སོང་བ་འདི་སུས་ཤེས་སམ། རུས་ཡིག་གི་སྨན་ནུས་དེ་སྡེ་མི་ཕན་ཚུན་བར་མགྱོགས་མྱུར་ངང་དར་ཁྱབ་བྱུང་ཞིང་འདི་འདྲའི་རྫས་རིགས་ཡ་མཚན་ཅན་ལ་བཀུར་ཞིང་སྐྲག་པའི་གནས་སུ་འཁོད་པས། སྡེ་མི་རྣམས་ཀྱིས་དེ་ལ་འབྲུག་རུས་ཞེས་པའི་མིང་རྔམ་བརྗིད་དང་ལྡན་པ་ཞིག་བཏགས་ཤིང་། རིན་ཐང་ལག་ལེན་བྱས་པ་དེས་དཔལ་འབྱོར་གྱི་རིན་ཐང་མཚོན། དེ་ནས་ཞིང་པ་རྣམས་ཀྱིས་བསམ་བཞིན་དུ་འབྲུག་རུས་སྔོག་འདོན་བྱས་ཏེ། དེ་དག་སྨན་རྫས་ཚོང་ཁང་དུ་སྐྱེལ་ནས་རྒྱ་མ་གང་རེར་དོང་ཙེ་དྲུག་རེ་བྱས་ནས་ཕྱིར་འཚོང་བྱས།
ཉོ་སྒྲུབ་ཇེ་མང་དུ་སོང་བ་དང་སྐད་གྲགས་ཆེར་རྒྱས་པ་དང་བསྟུན་འབྲུག་རུས་ཀྱང་ཡུལ་གཞན་མང་པོར་འཁོར་རྒྱུག་བྱུང་། དེ་ནས་བཟུང་རུས་ཡིག་ལ་འབྲུག་རུས་ཞེས་པའི་འགྱུར་མིང་ཐོགས་ནས། ཆིང་གོང་མ་ཀོང་ཞོས་ཁྲི་ལོ་ཉེར་ལྔ་པར(1899ལོ)སླེབས་རག་བར་དུ་རྒྱ་ལུགས་སྨན་རྫས་ཀྱི་ཐོབ་ཐང་འོག་སྨན་རྫས་ཚོང་ཁང་དུ་གྲགས་འགུལ་མེད་པར་ལྷག་བྱུང་།
སྐབས་དེར། ཆེས་མཐོའི་སློབ་གྲྭའི་ཆང་མཆོད་ཀྱི་དོ་དམ་པར་བཞུགས་པའི་ཡིག་བློན་ཆེན་མོ་ཝང་དབྱི་རུང(王懿榮,1845-1900)ལགས། ལོ་འདིའི་དཔྱིད་ཀར་བསྙུན་ནས་སྨན་པས་བྲིས་པའི་སྨན་ཡིག་ལྟར་དུ་ཁྱིམ་མི་དག་སྨན་རྫས་ཚོང་ཁང་ནང་སྨན་ལེན་པར་མངགས། སྨན་བླངས་ཐོན་རྗེས་ཁོང་གིས་སྨན་ཐུམ་གྱི་ཁ་ཕྱེས་ནས་བརྟགས་པ་ན། དེའི་ནང་འབྲུག་རུས་ཞེས་པའི་སྨན་རྫས་ཤིག་ཡོད་པས་ཁོང་ལ་མོས་པ་ཤུགས་དྲག་སྐྱེས་བྱུང་། རུས་སྦལ་གྱི་ཤུན་པའམ་སྲོག་ཆགས་ཀྱི་རུས་པ་ཚོས་ཁྲ་འདི་དག་ལོ་རྙིང་དུ་མས་ཟིན་ཡོད་པར་ཡང་སྨོས་ཅི་དགོས་ཏེ། དེ་ལས་ཀྱང་ངོ་མཚར་བ་ཞིག་ནི་རུས་སྐོགས་སྟེང་ཅི་ཡིན་ཧ་མི་གོ་བའི་མཚོན་རྟགས་འགའ་རེ་ཡང་བརྐོས་ཡོད་པས། འདི་ནི་རུས་སྐོགས་རང་ག་བ་ཞིག་མིན་ལ་སྨན་རྫས་ཙམ་དུ་རུང་བའི་འབྲུག་རུས་ཤིག་དེ་བས་ཀྱང་ཡིན་མི་སྲིད། ཝང་དབྱི་རུང་གིས་རང་ཉིད་ཀྱི་ཤེས་ཡོན་བརྟན་པོའི་ཁར་ལི་སྣོད་དང་རྡོ་རིང་གི་ཡི་གེའི་རིག་པའི་ཤེས་བྱའི་རྨང་གཞི་ལ་བརྟེན་ནས། ཤེས་ཚོར་སྐྱེན་པོའི་སྒོ་ནས་མཚོན་རྟགས་འདི་དག་གནའ་བོའི་ཡིག་རིགས་ཤིག་ཡིན་ཚོད་དུ་འདུག་པ་རྟོགས་པས། འདིས་ཁོང་ལ་ངར་སེམས་འཕེལ་དུ་བཅུག་བྱུང་། ཁོང་གིས་རྩད་གཅོད་མཐིལ་རྟོགས་པ་ཞིག་གནང་ཆེད། ཡུལ་གང་སར་མི་མངགས་ཏེ་སྨན་རྫས་ཁང་ནས་འབྲུག་རུས་མཚོན་རྟགས་ཅན་དེ་དག་བདམས་ཉོ་བྱེད་དུ་བཅུག་སྟེ། ནན་གྱིས་ཞིབ་འཇུག་མཛད་པ་ན། རུས་ཡིག་སྟེང་བརྐོས་པའི་མཚོན་རྟགས་འདི་དག་ནི་རང་ཉིད་རྒྱུས་ཆེ་བའི་ཟངས་ཆས་བརྐོས་ཡིག་ལས་ཀྱང་སྔ་བའི་གནའ་བོའི་ཡི་གེ་ཡིན་པ་ཚིག་ཐག་བཅད་པས། གནམ་ས་གཡོ་བར་བྱེད་པ་ལྟ་བུའི་གསར་རྙེད་འདིས་རིག་གཞུང་དང་རིག་གནས་ཀྱི་ལས་རིགས་ལ་ཡང་གྲགས་འགུལ་ཆེན་པོ་བཟོས། ཤུལ་བཞག་གི་ཡིག་རིགས་འདི་མཐའ་དག་རུས་སྦལ་གྱི་ཤུན་པའམ་སྲོག་ཆགས་ཀྱི་རུས་པའི་སྟེང་བརྐོས་ཡོད་པས་རུས་ཡིག་ཅེས་སུ་གྲགས་སོ། །ས་འོག་ནས་རུས་ཡིག་ཐོན་པའི་ཧི་ནན་ཨན་དབྱང་གི་གྲོང་སྡེ་ཆུང་བ་ནི་ཡུལ་གཞན་ཞིག་མ་ཡིན་པར། ཧྲང་རྒྱལ་རབས་ཀྱི་རྒྱལ་སའི་གནས་རྙིང་སྟེ་གནའ་བོའི་ཚད་ལྡན་ཡིག་ཆའི་ནང་དུས་རྒྱུན་གླེང་བཞིན་པའི“དབྱིན་ཞུས”(殷墟)ཞེས་པའི་ཤུལ་གནས་གྲགས་ཅན་དེའོ། །རུས་སྐོགས་འདི་དག་ནི་སྤྱི་ལོའི་སྔོན་གྱི་དུས་རབས་བཅུ་བཞི་པའི་སྨད་ཀྱི་ཆར་ཕང་ཆན་གྱིས་རྒྱལ་ས་སྤར་བ་དང་། སྤྱི་ལོའི་སྔོན་གྱི་དུས་རབས་བཅུ་གཅིག་པར་གོང་མ་ཧྲང་ཀྲུའུ་ཡི་རྒྱལ་ཁབ་སྟོངས་པའི་ལོ་ངོ་ཉིས་བརྒྱ་དོན་གསུམ་འདིའི་བར་གྱི་ཤུལ་བཞག་དངོས་རྫས་ཡིན།
སྲིད་ན་ཟླ་བྲལ་བའི་རིག་དངོས་ཡ་མཚན་ཅན་གྱི་གདོང་རིས་གླིང་ཀུན་ལ་གསལ་པོར་མངོན་པ།
ཡིག་བློན་ཆེན་མོའི་ཤེས་རབ་མིག་གིས་རྒྱལ་ནོར་དུ་ངོས་ཟིན་པས། རུས་བརྐོས་ཡི་གེའི་དབང་གྲགས་ཆེ་བའི་ཐོབ་ཐང་དེ་མཐའ་མཇུག་གླིང་ཀུན་ལ་གསལ་པོར་མངོན་ཞིང་། འདིའི་རྐྱེན་གྱིས་ཝང་དབྱི་རུང་ཡང་རུས་ཡིག་གི་ངོ་བོ་དབྱེ་གཅོད་གནང་མཁན་ཐོག་མར་གྱུར་ཏོ། །སྐབས་འདི་ནས་བཟུང་རུས་ཡིག་ལ་མཁས་པ་དང་། གནའ་རྫས་ཚོང་པ། རིག་རྫས་བསྡུ་ཉར་མཁན་མང་པོ་ཞིག་གིས་རྩིས་མཐོང་ཆེན་པོ་བྱས། རུས་ཡིག་དང་ཐོག་དབྱེ་གཅོད་བྱས་པའི་ཚེ་ན། གནའ་རྫས་ཚོང་པ་རྣམས་ཀྱིས་རུས་སྐོགས་ཀྱི་གོ་གནས་ལྡབ་འགྱུར་གྱིས་འཕར་མྱོང་བའི་ལྟ་སྟངས་གནད་ལ་ཁེལ་མོད། ཁེ་ལོག་ཆེན་པོ་སྒེར་སྡོམ་བྱེད་ཆེད་ཁོ་ཚོས་རུས་སྐོགས་ཀྱི་འབྱུང་ཁུངས་ཕྱོགས་ནས་ཚིག་གཅིག་ཀྱང་གླེང་མ་འདོད་པས། ཝང་དབྱི་རུང་སོགས་ཀྱིས་དེའི་ཐོན་ཡུལ་གྱི་ཆ་ནས་ཧ་ཅི་ཡང་གོ་མ་སོང་། ཐེངས་ཤིག་ལ་ཝང་དབྱི་རུང་གིས་གནའ་རྫས་ཚོང་པ་ཞིག་གི་ལག་ནས་རུས་སྐོགས་བཅུ་གཉིས་ཙམ་ཉོ་ཆེད་རིན་དོད་གཏོང་བ་ལ་མ་འཛེམས་པར་རུས་སྐོགས་རེར་རྒྱ་དངུལ་ཁེའུ་བརྒྱ་རེ་བྱིན། 1900ལོར། ཁོང་གིས་རུས་ཡིག་ལ་ཞིབ་འཇུག་མཐིལ་ཕྱིན་པ་ཞིག་ཀྱང་བྱེད་ལོང་མ་བྱུང་བར། རྒྱལ་ཁབ་བརྒྱད་ཀྱི་མཉམ་འབྲེལ་དམག་གིས་པེ་ཅིང་བདག་གིར་བཟུང་སྟེ་ཝང་དབྱི་རུང་རྒྱལ་སའི་ས་གནས་ཀྱི་དྲག་པོའི་དཔུང་ཚོགས་ཀྱི་བློན་ཆེན་མོར་བསྐོས་ཤིང་། དམག་འགོག་གི་ལས་ཕམ་པར་གྱུར་རྗེས་ཁྱིམ་དང་རྒྱལ་ཁབ་རྩ་བརླག་ཏུ་བཏང་བ་ལྟ་བས་མ་བཟོད་པས། ཡུལ་གྱི་མེ་ཏོག་ལྡུམ་རྭ་རྒྱབ་མར་རང་སྲོག་བཅད། ཁོང་གིས་རུས་སྐོགས་ཆིག་སྟོང་ལྔ་བརྒྱ་ལྷག་ཙམ་བསྡུ་ཉར་བྱས་པ་དེ་ཁོ་དང་འདྲ་བར་རུས་ཡིག་ཞིབ་འཇུག་ཆེད་མཁས་པ་ཡིན་པའི་གྲོགས་དམ་པ་ལིའུ་ཨོའུ(1857-1909,劉鶚)ཡིས་ཚུར་ཉོས།
རུས་ཡིག་གསར་རྙེད་བྱུང་བས་ཕྱིའི་རྒྱལ་ཁབ་དག་ནས་ཀྱང་དོ་ཁུར་བྱས་ཤིང་། ཨ་རིའི་ཆོས་སྒྲོག་པ་ཧྥང་ཧྥ་ལན་དང་། དབྱིན་ཇིའི་ཆོས་སྒྲོག་པ་ཁོལ་སི་ལིན། ཁ་ན་ཏ་པ་མིང་དབྱིས་སི། ཉི་ཧོང་བ་ཞི་བྷོ། སན་ཅིན་ཡོན་སོགས་ཀུན་གྱིས་ཀྱང་རུས་སྐོགས་མང་པོ་ཉོས་ནས་ཁོ་ཚོའི་རྒྱལ་ཁབ་ཏུ་སྐྱེལ་མྱོང་། མཁས་དབང་ཧོལ་ཧི་ཞོན་གྱིས་བསྡོམས་རྩིས་བྱས་པ་ལྟར་ན། རུས་སྐོགས་གསར་རྙེད་བྱུང་རྗེས་བསྡོམས་པས་ས་འོག་ནས་རུས་སྐོགས་ཁྲི་ཚོ15ལྷག་ཐོན་ཞིང་། དེ་ལས་ཏ་ལིན་དུ་ཁྲི9.76ལྷག་དང་། ཐའེ་ཝན་དུ་ཁྲི3། ཤང་ཀང་དུ89བཅས་ཉར་ཚགས་བྱས་ཡོད། གཞན་ཉི་ཧོང་དང་། ཨ་རི། དབྱིན་ཇི། ཁ་ན་ཏ་སོགས་རྒྱལ་ཁབ་བཅུ་གཉིས་སུ་ཤོར་བ་ལ་བསྡོམས་པས་རུས་སྐོགས་ཁྲི2.6དང་། དེ་ལས་ཉི་ཧོང་དུ་ཁྲི1.2ཡོད།
རུས་བརྐོས་ཡི་གེ་གསར་རྙེད་བྱུང་བ་འདི་ནི་རྒྱའི་ཡི་གེའི་ལོ་རྒྱུས་སྟེང་གི་ལམ་རྟགས་ཀྱི་རྡོ་རིང་ཙམ་དུ་མ་ཟད། ཀྲུང་ཧྭའི་ཤེས་རིག་ལོ་རྒྱུས་སྟེང་གི་དོན་ཆེན་ཞིག་ཀྱང་ཡིན་ཏེ། རུས་ཡིག་འདིས་རྒྱ་ནག་ལ་ཡི་གེའི་ཟིན་ཐོ་ཡོད་པའི་ལོ་རྒྱུས་དེ་ཡང་ཡར་ལོ་ངོ་བརྒྱ་ཕྲག་དུ་མར་དེད་བྱུང་། ཝང་དབྱི་རུང་གི་ཕྱིས་ཀྱི་ལོ་ངོ་ཆིག་བརྒྱའི་བར་ལིའུ་ཨོའུ་དང་། ལའོ་ཀྲིན་ཡུས། སུང་དབྱི་རང་། ཝང་ཀའོ་ཝེ། ཀའོ་མོ་ཁུའོ་སོགས་མཁས་པ་རྣམས་ཀྱིས་ཐུན་མོང་གིས་འབད་འབུངས་ལྷོད་མེད་སྒོས་ཐུགས་རུས་བསྐྱེད་པས་རུས་ཡིག་ཞིབ་འཇུག་ལ་གྲུབ་འབྲས་རྒྱ་ཆེན་པོ་ཐོབ་ཅིང་། རིམ་བཞིན་ཆེད་རྩོམ་མང་པོ་ཞིག་ཀྱང་དཔེ་སྐྲུན་བྱས་ཡོད། དཔེར་ན། ལིའུ་ཨོའུ་ཡི《ཐིའེ་ཡུན་རུས་སྐོགས་ཉར་བསྒྲིགས》དང་། ལུའོ་ཀྲེན་ཡུས་ཀྱི《དབྱིན་ཞུས་ཀྱི་ཡི་གེ》 དང་། ཀུའོ་མོ་རུའོ་ཡི《རུས་བརྐོས་རྩིས་འབྲས་རྒྱས་བསྡུས་བཞུགས་སོ》སོགས་ལྟ་བུའོ། །1979ལོར། ཀའོ་མོ་ཁོས་གཙོ་སྒྲིག་བྱས་ཤིང་ཀྲུང་གོའི་སྤྱི་ཚོགས་ཚན་རིག་གླིང་ལོ་རྒྱུས་ཞིབ་འཇུག་ཁང་གིས་རྩོམ་སྒྲིག་བྱས་པའི་རུས་ཡིག་རྒྱུ་ཆ་བདམས་སྒྲིག་ཆེ་གྲས《རུས་ཡིག་མཉམ་བསྒྲིགས》ཞེས་པ་པར་དུ་བསྐྲུན་པ་ནི། དེ་བས་ཀྱང་རུས་ཡིག་ལ་ཞིབ་འཇུག་བྱས་པའི་ཉེ་དེང་གི་གཅིག་བསྡུས་ཀྱི་སྤྱི་བསྡོམས་ཤིག་གོ ། ས་འོག་ནས་ཐོན་པའི་རུས་སྐོགས་ཁྲི10ལྷག་ལས་དབྱེ་ཞིབ་བྱས་ཟིན་པའི་རུས་ཡིག་གི་ཡིག་འབྲུ་རྐྱང་པ་ཕ་ལམ4500ལྷག་ཡོད་ཅིང་། དེ་ལས་དབྱེ་གཅོད་ངོས་འཛིན་བྱས་ཟིན་པ2000ཙམ་ལ་ཉེ་བ་ཞིག་ཡོད། མིག་སྔར་འཛམ་གླིང་དུ་མཁས་པ་ལྔ་བརྒྱ་ལྷག་གིས་ཆེད་དུ་རུས་ཡིག་གི་ཞིབ་འཇུག་སྒྲུབ་བཞིན་ཡོད་ཅིང་ཆེད་རྩོམ་ཉིས་སྟོང་ལྷག་སྤེལ་ཟིན། ད་དུང་རུས་བརྐོས་ཡི་གེ་དང་དེ་དང་མཚུངས་པའི་ལོ་རྒྱུས་ཀྱི་རིག་གནས་མང་པོ་ཞིག་ཡོད་པ་ཡང་ཚན་རིག་གིས་གསར་རྙེད་དང་གསང་རྒྱ་གཏོར་བར་སྒུག་ཡོད་དོ། །
《རྒྱ་ནག་གི་ཡི་གེའི་བྱུང་འཕེལ་གྱི་ལོ་རྒྱུས》(ཡིག་རྙིང་མ)ལས་དྲངས།


text:
༧སྨན་རིའི་དགེ་བཤེས་གསོ་བྱེད་རིན་ཆེན་བསྟན་འཛིན་ལགས་ནས་ཨུ་རུ་སུ་ཡི་གྲོང་ཁྱེར་ཨང་གཉིས་པ་སང་སི་པིས་ཊ་སི་སྦུར་གི་ཟེར་བའི་ཉེ་འདབས་མཐའ་ཡི་རྒྱ་མཚོའི་འགྲམ་དུ་གཡུང་དྲུང་བོན་གྱི་དགོན་པ་གསང་སྔགས་གཡུང་དྲུང་བདུད་འདུལ་གླིང་དང་གསོ་རིག་འབུམ་བཞིའི་སློབ་གྲྭ་ཞང་བོད་གསོ་རིག་བདེ་ཕན་སློབ་གླིང་བཅས་གསར་བསྐྲུན་གནང་བའི་བརྒྱུད་རིམ་དང་དེའི་གནས་ཚུལ་མདོར་བསྡུས།
བཀའ་དྲིན་མཚུངས་ཟླ་བྲལ་བའི་དྲིན་ཅན་རྩ་བའི་བླ་མ་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་གསུམ་པ་དཔོན་གསས་བླ་མ་རིན་པོ་ཆེ། མཚན་དངོས་ནས་སྨོས་ན་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་ནས་བཀའ་སློབ་ཟབ་མོ་ཡང་ནས་ཡང་དུ་གསུང་གསལ་ལྟར། རང་རེ་ཁྱིམ་སྤངས་རབ་ཏུ་བྱུང་བ་རྣམས་ཀྱི་དམིག་ཡུལ་གཙོ་བོ་ནི་ཚེ་འདི་ཕྱི་གཉིས་ཀྱི་ནང་ནས་ཕྱི་མ་གཙོ་བོར་བཟུང་དགོས་པ་དང་།
རང་དོན་དང་གཞན་དོན་གཉིས་ཀྱི་ནང་ནས་གཞན་དོན་གཙོ་བོར་འཛིན་དགོས་པ་དང་། གཞན་དོན་ལ་གནས་སྐབས་ཀྱི་གཞན་དོན་དང་མཐར་ཐུག་གི་གཞན་དོན་གཉིས་ཀྱི་ནང་ནས་མཐར་ཐུག་འཁོར་བའི་སྡུག་ངལ་ལས་སྐྱོབས་པའི་གཞན་དོན་དེ་འདེམ་དགོས་པ་ཡིན་ལ། དེ་ཡང་མཐར་ཐུག་གི་གཞན་དོན་འགྲུབ་པ་ལ་སངས་རྒྱས་གཡུང་དྲུང་བོན་གྱི་བསྟན་པ་དར་བ་ལ་རག་ལས་པ་དང་། སངས་རྒྱས་གཡུང་དྲུང་བོན་གྱི་བསྟན་པ་དར་བ་ལ། མདོ་སྔགས་སེམས་གསུམ་གྱི་གཞུང་ལུགས་ལ་ཐོས་བསམ་བསྒོམ་པའི་ཤེས་རབ་ལེགས་པར་སྦྱོང་བའི་དགེ་འདུས་ཀྱི་སྡེ་ལ་རག་ལས་པ་ཡིན་པས། འོ་རིགས་ཀྱི་བུ་སློབ་རྣམས་ད་ལན་གྱི་གོ་སྐབས་བཟང་པོ་འདི་དང་བསྟུན་ནས་རང་དོན་དུ་ཐོས་བསམ་བསྒོམ་པའི་ཤེས་རབ་ཟབ་མོ་ལ་མཐར་ཕྱིན་པར་སྦྱོང་ནས། གཟོད་འཆད་རྩོད་རྩོམ་པའི་འཁོར་ལོ་གསུམ་གྱིས་རིས་སུ་མ་ཆད་པའི་འགྲོ་བ་ཡོངས་ལ་གང་ནུས་དེ་སྒྲུབ་ཀྱིས་གཞན་དོན་རླབས་པོ་ཆེ་ཞིག་སྒྲུབ་དགོས་ཞེས་བཀའ་ཆབ་བདུད་རྩིའི་ཟེག་མ་རྒྱུན་དུ་ཕེབ་པ་རྣམས། གུས་པ་ཐོས་ཆུང་ཤེས་དམན་དགེ་མིང་ཙམ་འཛིན་པ་རིན་ཆེན་བསྟན་འཛིན་པས་ཡིད་ལ་དམ་པོར་འཆང་ནས། ཕྱི་ལོ་༢༠༠༨ལོར་༧སྐྱབས་རྗེ་སྨན་རིའི་མཁན་སློབ་རྣམ་གཉིས་ཀྱི་མདུན་ནས་དགེ་བའི་བཤེས་གཉེན་ཀྱི་མཚན་གནས་ཐོབ་པ་ནས་བཟུང་ད་ལྟའི་བར་དུ་བགྲང་བྱ་བཅུ་ལ་ཉེ་བའི་རིང་བྱང་ཕྱོགས་ཨུ་རུས་སུའི་རྒྱལ་ཁབ་ཆེན་པོའི་རྒྱལ་ས་དང་མངའ་སྡེ་འདྲ་མིན་ནང་དུ། ངལ་བ་བརྒྱ་སྟོང་ཕྲག་ལ་ཁུར་ནས། འབྲེལ་ཡོད་དད་ལྡན་པ་མང་པོར་༧གཡུང་དྲུང་བོན་གྱི་ངོ་སྤྲོད་དང་འཆད་ཁྲིད་ཀྱི་བོན་སྦྱིན་གྲངས་མང་ཞུས་དང་ཞུ་མུས་ཡིན།
ཞོར་དུ་གསོ་བ་རིག་པའི་སྒོ་ནས་ནད་བཅོས་སྲོག་སྐྱོབས་ཀྱི་ལས་ལ་གང་ནུས་འབད་བཞིན་པ་དང་། ཕྱི་ལོ་༢༠༡༢ཕྱི་ཟླ་༡༡ནང་དད་སྦྱིན་འགའ་ཡི་རམ་འདེགས་ཐོག་བོད་ཀྱི་རིག་པའི་གནས་ཆེན་ལྔ་ཡི་ཡ་གྱལ་གསོ་བ་རིག་པའི་གཞུང་ལུགས་རྒྱལ་བའི་བཀའ་ཚད་མ་གསོ་རིག་འབུམ་བཞིའི་སློབ་གྲྭ་ཞང་བོད་གསོ་རིག་བདེ་ཕན་སློབ་གླིང་ཞེས་སྨན་གྱི་སློབ་གྲྭ་ཆུང་ངུ་ཞིག་བཙུགས་ནས་ད་ཆ་ལོ་རིམ་གསུམ་པ་ལ་སླེབས་ཡོད་པ་དང་། གསོ་རིག་འབུམ་བཞིའི་ཕྱག་དཔེ་ཡང་ཨུ་རུས་སུ་ཡི་སྐད་ཡིག་ལ་བསྒྱུར་བཞིན་པ་ཡིན། ཕྱི་ལོ་༢༠༡༤ལོར་དད་སྦྱིན་མཚུངས་མེད་༼སྒྱེ་ཉིས་སི་༽ཡིས་རམ་འདེགས་ཐོག་ནས་བོད་སྐད་ལ་༼དག་ཞིང་༽ཞེས་པ་དང་ཨུ་རུ་སུ་ཡི་སྐད་ཐོག་ནས་༼ཆིས་སི་ཏིས་བཟིམ་ལིས་༽ཞེས་པའི་བོན་གྱི་རིག་གཞུང་གི་ཚོགས་པ་ཞིག་ཁྲིམས་མཐུན་དེབ་སྐྱེལ་ཞུས་ནས་དེ་ཡི་འཆར་ཅན་འོག གོང་ཞུས་བོན་སྦྱིན་ཆེན་མོས་ཕྱག་རོགས་དང་མཐུན་རྐྱེན་སྦྱར་ནས། ༧གསང་སྔགས་གཡུང་དྲུང་བདུད་འདུལ་གླིང་ཞེས་གཡུང་དྲུང་བོན་གྱི་དད་ལྡན་སློབ་མ་རྣམས་ཀྱི་སློབ་སྦྱོང་དང་ཉམས་ལེན་གནང་ཡུལ་གྱི་དགོན་པ་ཞིག་བཞེངས་རྒྱུའི་འདུན་པ་འཆང་ནས་རིག་གཞུང་སློབ་གྲྭའི་མིང་ཐོག་ནས་ཁྲིམས་མཐུན་དེབ་སྐྱེལ་ཟིན་པ་བྱུང་། ལོ་དེའི་སྟོན་ཀར་༧སྐྱབས་རྗེ་ཁྲི་འཛིན་རིན་པོ་ཆེ་དང་། ༧སྐྱབས་རྗེ་ཡོངས་འཛིན་རིན་པོ་ཆེ་རྣམ་གཉིས་ཀྱི་མོ་ལུང་བཀའ་སློབ་གཞིར་བཟུང་ཐོག་ཨུ་རུ་སུ་ཡི་གྲོང་ཁྱེར་ཨང་གཉིས་པ་སང་སི་པིས་ཊ་སི་སྦུར་གི་ཟེར་ས་དེ་ཡི་ཉེ་བར་མཐའ་ཡི་རྒྱ་མཚོའི་འགྲམ་དུ་དབེན་ས་ཞིག་ལ་ས་ཆ་ཉོས་ཏེ་སྟོན་ཀ་རང་དུ་ས་ལེན་དང་བྱིན་འབེབ་གྲུབ་པར་བྱས། ལོ་དེ་ཡི་དགུན་ཁར་དགོན་པའི་ཕྱི་ནང་གི་བཀོད་པའི་དཔེ་རིས་ཏེ། ཕུགས་སུ་གཙུག་ལགས་ཁང་སྨི་གྲུ་བཞི་མ་༣༠༠ ཙམ་ལ་གཉིས་ཐོག་ཡོད་པའི་གོང་མ་དཔེ་མཛོད་དང་འོག་མ་འཚོགས་ཁང་ཡིན་པ། གཡས་གཡོན་མདུན་སོགས་དགེ་སློབ་ཡོངས་ཀྱི་བཞུགས་ཤག་ཁྲུས་ཁང་གསང་སྤྱོད་རང་འགྲིག་ཡོད་པའི་ཁང་མིག་ཆེ་ཆུང་ལྔ་བཅུ་ང་བཞི་ཙམ་དང་། གཞན་ཐབ་ཚང་དང་། ཞལ་ལག་མཆོད་ཁང་། འཕོ་བ་ཁང་དང་། འཕྲུལ་འཁོར་ཁང་སོགས་ཕྱི་ནང་གི་བཀོད་པ་ཡོངས་རྫོགས་དེང་རབ་ཚན་རྩལ་མཁས་པས་འཆར་འགོད་གནང་ཟིན་པར་བྱས། (༡) ཕྱི་ལོ་༢༠༡༥ཡི་ལོ་སྟོད་དུ་དགོན་གནས་གསར་བཞེངས་དབུ་འཛུགས་སྐབས་སུ་སྣ་སེལ་དང་རབ་གནས་མདོར་བསྡུས་ཞིག་གྲུབ་པར་བྱས།
(༢) དེ་ནས་ལས་གྲྭ་དབུ་བཙུག་ནས་ད་ལྟའི་བར་དུ་ཟླ་བ་བརྒྱད་ཙམ་རིང་ལ་ཐོག་བརྩེགས་འོག་མ་གང་འཚམས་གྲུབ་ཟིན་པ་ཡིན། མ་འོང་པར་ཕྱི་ལོ་༢༠༡༧ སྟོན་ཀར་འཇུག་ཡོངས་སུ་གྲུབ་རྒྱུའི་འཆར་གཞི་ཡོད་པ་བཅས་སོ།
(༣)(༤)(༥) ཡང་གོང་ཞུས་ཚོགས་པའི་ཆར་ཅན་འོག་ཨུ་རུ་སུ་ཡི་རྒྱལ་ས་མོ་སི་ཁོ་ལ། ཕྱི་ལོ་༢༠༡༤ཕྱི་ཟླ་༡ནས་བཟུང་། སྔགས་དང་རྫོགས་ཆེན་གྱི་གཞི་རིམ་སློབ་གྲྭ་ཞེས།
(༦) ༧གཡུང་དྲུང་བོན་གྱི་སྔགས་དང་རྫོགས་ཆེན་གྱི་རྨིང་གཞི་སློབ་སའི་སློབ་གྲྭ་ཞིག་བཙུག་ནས། དང་པོ་སྔོན་འགྲོ་ཕྱི་ནང་གི་རིམ་པ་ནས། འཕོ་བ་དང་ཞི་གནས་དངོས་གཞིའི་རིམ་པ་ཕྱི་ནང་འཁོར་འདས་རུ་ཤན་སེམས་འཚོལ་བརྣལ་བབ་སོར་བཞུག་ངོ་སྤྲོད་སོགས་ཁྲིག་ཆོད་དང་། གཞན་གཏུམ་མོ་དང་བཅུད་ལེན་མུན་མཚམས་ཐོད་བསྒར་བཅས་ཁྲིད་སྦྱོང་གནང་བཞིན་ཡོད།སློབ་གྲྭ་འཚོགས་བཞིན་པའི་སྐབས་སུ་ཉིན་ལྟར་སྦྱིན་པ་རྣམ་བཞི་སྔར་སྲོལ་བཞིན་ཞོགས་པ་བསང་མཆོད་ཀུན་མཁྱེན་ཤར་རྫ་པས་བསྒྲིགས་པའི་བསང་བསྡུས་འདོད་དགུའི་སྤྲིན་ཆེན་དང་།ཆུ་གཏོར་ནི་ཏྲེ་སྟོན་རྒྱལ་མཚན་དཔལ་གྱིས་གནོད་བྱེད་འཇོམས་པའི་རྒྱུད་ལས་བཏུས་པའི་ལན་ཆགས་གཏོར་མ། དགོང་མོ་བསུར་མཆོད་ནི་ཀུན་མཁྱེན་ཤར་རྫ་པས་མཛད་པའི་རྒྱུན་སྤྱོད་ལས་དཀར་དམར་གྱི་བསུར་མཆོད་དང་།ལུས་སྦྱིན་ནི་མཁའ་འགྲོ་གད་རྒྱངས་བཅས་སོ། གཞན་ཡང་ཐེག་འགྲེལ་མེ་ལོང་དགུ་སྐོར་ལྟར་ཐེག་པ་རིམ་པ་དགུ་ཡི་སྤྱི་དོན་བདུན་པོ་གང་ནུས་ཁྲིད་སྦྱོང་གནང་མུས་ཡིན་པ་བཅས་སོ། སློབ་ཡུན་ནི་ལོ་རིམ་གསུམ་དང་ལོ་རེར་དབྱར་དགུན་སྟོན་དཔྱིད་དུས་བཞི་སྟེ་དུས་རེར་བདུན་ཕྲག་གཉིས་རེ་འཚོགས་གཞི་ཡོད། ད་ཆར་འཛིན་གྲྭ་གོང་མ་ལོ་རིམ་དང་པོ་གྲུབ་ཟིན་ནས་ལོ་རིམ་གཉིས་པ་ལ་འགྲོ་བཞིན་ཡོད།
སླར་འཛིན་གྲྭ་གསར་པ་ཞིག་བསྡུས་ནས་སྔར་ལྟར་སྔོན་འགྲོའི་འཛིན་གྲྭ་དང་པོ་འགྲོ་བཞིན་ཡོད། སློབ་གྲྭའི་སློབ་དེབ་ནི། ཀུན་མཁྱེན་ཤར་རྫ་པས་མཛད་པའི་སྔོན་འགྲོ་ངག་འདོན་བསླབ་གསུམ་རིན་ཆེན་འདྲེན་པའི་ཤིང་རྟ་དང་། དེ་ཡི་བསྒོམ་རིམ་ཐར་ལམ་མྱུར་སྒྲོད་། མན་ངག་རིན་པོ་ཆེ་ཨ་ཁྲིད་ཐུན་མཚམས་བཅོ་ལྔ་པའི་སྔོན་འགྲོའི་ཁྲིད་རིམ་བཀའ་ལུང་རྒྱ་མཚོ་ལྟར་ཉེ་འཁོ་འཕོ་བའི་ཁྲིད་དང་། ཞི་གནས་ལ་འཇུག་པའི་ཐབས་བློ་གསར་དགའ་སྟོན། མན་ངག་རིན་པོ་ཆེ་ཨ་ཁྲིད་ཐུན་མཚམས་བཅོ་ལྔ་པའི་དངོས་གཞི་ཡང་ཏིག་རྫོགས་པ་ཆེན་པོ་སྐུ་གསུམ་རང་ཤར། རྫོགས་པ་ཆེན་པོ་སྐུ་གསུམ་རང་ཤར་ལས་ཐུན་མོང་གཏུམ་མོའི་ཉམས་ལེན་ཡེ་ཤེས་མེ་དཔུང་དང་། རྫོགས་པ་ཆེན་པོ་སྐུ་གསུམ་རང་ཤར་ལས་སྐུ་གསུམ་བཅུད་ལེན་ཐར་པའི་རྒྱག་ཕྱེ། རྫོགས་པ་ཆེན་པོ་སྐུ་གསུམ་རང་ཤར་ལས་ཐོད་བརྒར་སྣང་བཞི་ཉམས་ལེན་ངོ་མཚར་སྣང་བའི་ལྟས་མོ། རྫོགས་པ་ཆེན་པོ་སྐུ་གསུམ་རང་ཤར་ལས་མཚན་སྣང་ཨར་གཏད་གདམས་པ་འོད་གསལ་འཁོར་ཡུག་བཅས་ཡིན།ད་ཆ་ཕར་ཆེ་བ་ཨུ་རུས་སུའི་སྐད་ལ་བསྒྱུར་ཟིན་པ་ཡིན། འཛིན་གྲྭ་རེར་སློབ་མ་དྲུག་བཅུའི་སྐོར་རེ་ཡོད། དེང་སྐབས་ཨུ་རུ་སུ་ཡི་གྲོང་ཁྱེར་འགའ་ཡི་ནང་ནས་སློབ་མ་མང་པོས་སྔགས་དང་རྫོགས་ཆེན་གྱི་གཞི་རིམ་སློབ་གྲྭའི་ཡན་ལག་བཙུག་དགོས་པའི་འབོད་བསྐུལ་ཡང་ཡང་གནང་བ་གཞི་བཟུང་ཐོག་ད་ཆ་ཡན་ལག་སློབ་གྲྭ་ཁག་འགའ་ཤས་ཤིག་བཙུག་ཟིན་ནས་སློབ་སྦྱོང་བྱེད་མུས་ཡིན།
གུས་པ་སྨན་རིའི་དགེ་བཤེས་རིན་ཆེན་བསྟན་འཛིན་པས་རྒྱལ་ས་མོ་སི་ཁོ་ནས།
གཡུང་དྲུང་བོན་དྲ་བ་ལས་དྲངས།


text:
༄༅། །ཕྱི་ལོ་༢༠༡༧ ཟླ་ ༡༡ ཚེས་ ༢༥ དང་ ༢༦ གཉིས་ཉིན་རིང་རྒྱ་གར་རྒྱལ་ས་ལྡི་ལིའི་ནང་རྟེན་གཞི་བྱས་པའི་(HarichanSevakSangh)ཚོགས་པ་ཡིས་བདག་ཉིད་ཆེན་པོ་གྷན་དིའི་ཨ་ཤི་རམ་ (Gandhi Ashram) ནང་ (All India Gandhian Constructive Worker’s Conference) ཞེས་པའི་ལྷན་ཚོགས་ཤིག་གོ་སྒྲིག་གནང་བའི་ཐོག་དཔལ་ལྡན་ཚོགས་གཞོན་མཆོག་གདན་ཞུས་ལྟར་ཆེད་ཕེབས་གནང་ཡོད།
དེ་ཡང་དཔལ་ལྡན་ཚོགས་གཞོན་མཆོག་ཕྱི་ཚེས་ ༢༤ ཉིན་རྒྱབ་རྒྱ་གར་རྒྱལ་ས་ལྡི་ལིར་འབྱོར་འཕྲལ། རྒྱ་གར་གྲོས་ཚོགས་བོད་དོན་རྒྱབ་སྐྱོར་ཚོགས་པའི་འབྲེལ་མཐུད་པ་སྐུ་ཞབས་ཤན་ཏ་ཀུ་མར་ (Shri.Shanta Kumar) མཆོག་གིས་བཀའ་མངགས་ལྟར་ལྡི་ལིར་ཁོང་གི་སྒེར་དྲུང་ས་ཏི་ཤིས་དར་ (Shri.Satish Dhar) ལགས་དང་མཇལ་འཕྲད་གནང་ཡོད་འདུག ཕྱི་ཚེས་ ༢༥ ཉིན་གྱི་སྔ་དྲོ་ཆུ་ཚོད་ ༩ ཐོག་གྷན་དིའི་ཨ་ཤི་རམ་ལ་ཕེབས་འབྱོར་མཚམས། ལྷན་ཚོགས་གོ་སྒྲིག་གནང་མཁན་གྱི་ཚོགས་གཙོ་དང་། ཚོགས་པའི་རྒྱུན་ལས་ཁག་ཅིག་དང་མཇལ་འཕྲད་དང་ཕན་ཚུན་ངོ་སྤྲོད་གནང་བ་དང་སྦྲགས། འཕགས་བོད་འབྲེལ་མཐུད་ལས་ཁུངས་ནས་བོད་དོན་དང་འབྲེལ་བའི་པར་རིས་འགྲེམས་སྟོན་དང་ཡིག་ཆ་འགྲེམས་སྟོན་སོགས་གོ་སྒྲིག་གནང་། ཆུ་ཚོད་ ༡༡ པའི་ཐོག་མཛད་སྒོའི་སྐུ་མགྲོན་གཙོ་བོ་རྒྱ་གར་སྲིད་འཛིན་གཞོན་པ་ཨེམ་ཝན་ཀ་མ་ན་ཡ་ཌུ་ (Shri.M.Venkaiah Naidu) མཆོག་དང་མཛད་སྒོ་དབུ་འཛུགས་མ་ཞུས་སྔོན་མཇལ་འཕྲད་གནང་ཡོད།
མཛད་སྒོའི་ཐོག་སྐུ་མགྲོན་གཙོ་བོར་རྒྱ་གར་སྲིད་འཛིན་གཞོན་པ་མཆོག་ཕེབས་གནང་མཛད་པ་དང་། གཞན་ཉིན་གཉིས་ཀྱི་ལྷན་ཚོགས་ནང་གསུང་བཤད་གནང་མཁན་ཆོས་ལུགས་ཁག་གི་བླ་ཆེན་དང་། རྒྱ་གར་དབུས་གཞུང་གི་བློན་ཆེན། གྲོས་ཚོགས་འཐུས་མི། མཁས་དབང་དང་ལས་འགུལ་བ། དེ་བཞིན་ཕྱིའི་རྒྱལ་ཁབ་ཁག་ནས་ཆེད་དུ་ཕེབས་པའི་གསུང་བཤད་གནང་མཁན་སོགས་མི་སྣ་ ༡༠༠ ལྷག་ཕེབས་གནང་ཡོད་པ་མ་ཟད། རྒྱ་གར་རྒྱལ་ཡོངས་ནང་ཡོད་པའི་བདག་ཉིད་ཆེན་པོ་གྷན་དིའི་བསྟི་གནས་ཁང་ཁག་དང་། ཨཅཱརྱ་ཝི་ནོ་བ་མཆོག་གི་ཨ་ཤ་རམ་བསྟི་གནས་ཁང་ཁག དི་དི་ནིར་མ་ལ་དྷེ་ཤས་པན་ཌའི་( Smt.Nirmala Deshpande)མཆོག་གིས་རྗེས་འབྲང་པ་བཅས་ཚོགས་བཅར་བ་ཁྱོན་ ༦༠༠ ལྷག་མཉམ་ཞུགས་གནང་ཡོད་འདུག
དེ་ཡང་ལྷན་ཚོགས་ཀྱི་ཐོག་མར་རྒྱ་གར་སྲིད་འཛིན་གཞོན་པ་མཆོག་གིས་ལྷན་ཚོགས་ཀྱི་དབུ་འབྱེད་གསུང་བཤད་གནང་ཡོད་པ་དང་། རིམ་བཞིན་ལས་རིམ་ལྟར་བླ་ཆེན་རྣམས་དང་། བློན་ཆེན་རྣམ་པ། གྲོས་ཚོགས་འཐུས་མི་བཅས་ནས་གསུང་བཤད་གནང་གྲུབ་མཚམས། འབྲི་གུང་ ༸སྐྱབས་མགོན་ཆེ་ཚང་རིན་པོ་ཆེ་མཆོག་ནས་གསུང་བཤད་གནང་ཡོད་འདུག དེ་ནས་མི་སྣ་གཞན་ཁག་ཅིག་གིས་གསུང་བཤད་གནང་གྲུབ་རྗེས། དཔལ་ལྡན་ཚོགས་གཞོན་མཆོག་ནས་ཚོགས་བཅར་བ་ཡོངས་ལ་འཚམས་འདྲི་ཞུས་གནང་བ་སྦྲགས་གསུང་བཤད་གནང་དོན། གོང་དུ་གསུང་བཤད་གནང་མཁན་གྱི་མཁས་དབང་རྣམས་པས་བདག་ཉིད་ཆེན་པོ་གྷན་དིའི་མཆོག་དང་། ཨཅཱརྱ་ཝི་ནོ་བ་(VinobaBhave)མཆོག དེ་བཞིན་དི་དི་ནིར་མ་ལ་དེ་ཤས་པན་ཌའི་མཆོག་བཅས་ནས་རྒྱ་གར་གྱིས་གཙོས་འཛམ་གླིང་ནང་འཚེ་བ་མེད་པའི་ཐོག་ནས་སྤྱི་ཚོགས་ཕན་བདེའི་ཕྱག་ལས་གང་དང་གང་གནང་ཡོད་པའི་སྐོར་དང་། དེ་བཞིན་ཁོང་རྣམས་ནས་ལམ་སྟོན་གང་གནང་བ་སོགས་ཞིབ་ཕྲ་གསུངས་གནང་སོང་བར་ངས་བསྐྱར་ལྡབ་ཡང་ལྡབ་མི་དགོས་པ་ཞུ་རྒྱུ་ཡིན། སྤྱིར་སངས་རྒྱས་བཅོམ་ལྡན་འདས་ཀྱི་གསུང་ལྟར། བདག་ཉིད་ཆེན་པོ་གྷན་དིའི་མཆོག་ནས་འཚེ་མེད་ཞི་བའི་ལམ་ལ་བརྟེན་ནས་རྒྱ་གར་རང་བཙན་འཐབ་རྩོད་གནང་ཡོད་སྟབས། ད་ཆ་འཛམ་གླིང་ས་ཕྱོགས་ཀུན་དུ་དམ་པ་ཁོང་གི་རྗེས་འབྲང་དུ་མ་ཡོད་པ་དང་། ལྷག་པར་དེ་རིང་ལྷན་ཚོགས་འདིར་ཕེབས་མཁན་རྣམས་ནི་ཁོང་གི་ལམ་སྟོན་གནང་བ་རྣམས་ཉམས་ཞིབ་དང་། ཉམས་ལེན་གནང་མཁན་ཤ་སྟག་ཡིན་པས་ངས་དམིགས་བསལ་འགྲེལ་བརྗོད་ཞུ་མི་དགོས་པ་ཞིག་ལ་ངོས་འཛིན་ཞུ་ཡི་ཡོད། བོད་ཀྱི་འཐབ་རྩོད་ཐོག་ལ་ཆ་མཚོན་ན། སྤྱི་ནོར་ ༸ གོང་ས་ ༸ སྐྱབས་མགོན་ཆེན་པོ་མཆོག་གིས་བདག་ཉིད་ཆེན་པོ་གྷན་དིའི་འཚེ་མེད་ཞི་བའི་ལམ་སྟོན་ལྟར། བོད་རྒྱའི་དཀའ་རྙོག་སེལ་ཐབས་སླད་འཚེ་བ་མེད་པའི་ཐོག་ནས་ཞི་མོལ་གྱི་ཐབས་ལམ་ཉག་ཅིག་ལ་བརྟེན་གནང་བཞིན་ཡོད་པ་རེད།
དེ་རིང་ཁྱེད་རྣམས་རང་དབང་ལུང་པའི་ནང་མཛད་རྗེས་ཅན་དམ་པ་ཁོང་རྣམས་ཀྱི་ལམ་སྟོན་གང་གནང་བའི་ཐོག་བགྲོ་གླེང་གནང་བ་ཙམ་མ་ཡིན་པར། དེ་དག་དངོས་སུ་ནམ་རྒྱུན་འཚོ་བའི་ཁྲོད་ཉམས་ལེན་ཇི་ལྟར་གནང་དགོས་པ་དེ་གལ་ཆེན་པོ་མཐོང་གི་འདུག བདག་ཉིད་ཆེན་པོ་གྷན་དིའི་མཆོག་དང་། ཨརྱ་ཝི་ནོ་བ་མཆོག་རྣམ་གཉིས་དངོས་སུ་མཇལ་རྒྱུའི་གོ་སྐབས་མི་བྱུང་ཡང་། ཕྱི་ལོ་ ༡༩༩༧ ལོར་བོད་ཀྱི་རྩ་དོན་ཐོག་རཱ་ཇ་གྜ་རུ་ཟླ་དྲུག་ལས་འགུལ་ཞིག་སྤེལ་བའི་མཇུག་སྡོམ་མཛད་སྒོའི་སྐུ་མགྲོན་དུ་དམ་པ་ཁོང་གཉིས་ཀྱི་ཉེ་བའི་རྗེས་འབྲང་དི་དི་ནིར་མ་ལ་དེ་ཤས་པན་ཌ་མཆོག་གདན་ཞུས་གནང་སྐབས་མཇལ་རྒྱུ་བྱུང་བ་དང་། སྐབས་དེར་ཁོང་ནས་བོད་ཀྱི་འཐབ་རྩོད་ཐོག་རྒྱབ་སྐྱོར་གྱིས་བཀའ་སློབ་གསུང་བཤད་གནང་བ་མ་ཟད། དེ་ནས་བཟུང་བོད་ཀྱི་རྩ་དོན་ཐོག་རྒྱབ་སྐྱོར་གནང་ཡོད། ལྷག་པར་༸ གོང་ས་ ༸ སྐྱབས་མགོན་ཆེན་པོ་མཆོག་དང་ཡང་ཡང་མཇལ་འཕྲད་གནང་བ་དང་། བོད་མི་མང་སྤྱི་འཐུས་ལྷན་ཚོགས་ཀྱི་སྐུ་ཚབ་ཚོགས་ཆུང་ལྡི་ལར་ཕེབས་སྐབས་ཁོང་དང་མཇལ་འཕྲད་གནང་རྒྱུའི་གོ་སྐབས་བྱུང་ཡོད།
ཁོང་ནས་རྒྱ་གར་གྲོས་ཚོགས་ནང་དབུ་མའི་ལམ་གྱི་ཐབས་ལམ་ཐོག་ནས་བོད་རྒྱའི་དཀའ་རྙོག་སེལ་ཐབས་སླད་རྒྱ་གར་གཞུང་ནས་རྒྱབ་སྐྱོར་གནང་དགོས་པའི་གྲོས་འཆར་རྒྱ་གར་གྲོས་ཚོགས་འཐུས་མི་ཁག་ཅིག་གིས་རྒྱབ་སྐྱོར་ས་རྟགས་བཀོད་པ་གྲོས་ཚོགས་སུ་ཕུལ་གནང་ཡོད་པ་མ་ཟད། དམ་པ་ཁོང་སྐུ་འཚོ་ཞུགས་སྐབས་དཀའ་ངལ་ཅན་གྱི་མི་རིགས་དང་དེ་བཞིན་བོད་ཀྱིས་གཙོས་རྒྱལ་ཁབ་གཞན་ལའང་རྒྱབ་སྐྱོར་གནང་མཁན་ཞིག་ཡིན་པ་དང་། དུས་དང་རྣམ་པ་ཀུན་དུ་ཁོང་གི་གཟིམ་ཤག་ནི་མི་མང་གི་ནང་ལྟ་བུ་ཞིག་ཏུ་མཇལ་རྒྱུ་ཡོད།
ང་བཙན་བྱོལ་བོད་མིའི་གྲོས་ཚོགས་འཐུས་མི་ཞིག་ཡིན་པས། ངས་བོད་ཀྱི་ད་ལྟའི་གནས་སྟངས་ཡོངས་རྫོགས་དེ་རིང་ཞུས་ཐུབ་ཐབས་ཡོད་མ་རེད་ལ། དུས་ཚོད་ཀྱིས་ཀྱང་འདང་གི་མ་རེད། འོན་ཀྱང་རྒྱ་གར་གཞུང་མང་གཉིས་ཀྱིས་བོད་དོན་ཐོག་ད་བར་རྒྱབ་སྐྱོར་གང་མང་གནང་བར་དེ་རིང་གོ་སྐབས་འདིིའི་བརྒྱུད་ཐུགས་རྗེ་ཆེ་ཞུ་རྒྱུ་དང་། སླད་མར་ཡང་མུ་མཐུད་ཁྱེད་རྣམས་ནས་སོ་སོའི་ས་གནས་སུ་བོད་དོན་ཐོག་རྒྱ་ཆེ་གོ་རྟོགས་སྤེལ་གནང་ཡོང་བའི་རེ་སྐུལ་ཞུ་རྒྱུ་ཡིན་ ཞེས་སོགས་ཀྱི་གསུང་བཤད་གནང་ཡོད།
དེ་རྗེས་དཔལ་ལྡན་ཚོགས་གཞོན་མཆོག་ནས་གྲོས་ཚོགས་འཐུས་མི་ཁག་ཅིག་དང་མཇལ་འཕྲད་གནང་བ་བཅས་ཀྱི་གནས་ཚུལ་དུ། །